[image: ألحان مغتصبة]ألحان مغتصبة
شيماء عثمان
روايات سودانية
https://sudanesenovels.com
الفهرس
	الجزء 1
	الجزء 2
	الجزء 3
	الجزء 4
	الجزء 5
	الجزء 6
	الجزء 7
	الجزء 8
	الجزء 9
	الجزء 10
	الجزء 11
	الجزء 12
	الجزء 13
	الجزء 14
	الجزء 15
	الجزء 16
	الجزء 17
	الجزء 18
	الجزء 19
	الجزء 20
	الجزء 21
	الجزء 22
	الجزء 23
	الجزء 24
	الجزء 25
	الجزء 26
	الجزء 27
	الجزء 28
	الجزء 29

الجزء 1
أعزائي المسافرين ... تعلن الخطوط الجوية الإماراتية عن وصول رحلة رقم 205 القادمة من أبوظبي إلى مطارالخرطوم الدولي ... نتمنى لكم إقامة سعيدة .
- شايفة البنات ديل ياعفاف
عفاف : ما عارفة بتدلعو كده بعملو شنو ..... الله يعيننا على الايام الجاية يانور
نور : ربك يسترها علينا
عفاف : اتفضلي شوفيهم ماشين كيف تقول مطار ابوهم .... بنات ماتتحركو ... اخوك وين يانغم
نغم : ورانا ياماما هسي جاي .... ربى شيلي شنتطتك مني ماممكن انا اشيل كل الحاجات
ربى : نغم اطلعي من راسي والله ماطايقة نفسي
_ نغم ايبادي معاك ؟؟؟
نغم : ايوا ياسامر عندي خلاص بدينا الاهمال
ربى : شوفي السخانة دي كيف ... معقول دا مطار !!! وااي انا نرجع السودان نهائي ليه بس هو قراية الطب اتعدمت في الامارات .... كل معارفنا اولادهم بقرو هناك ... يعني بابا و عمو مجدي يعملو فينا كده ليه
سامر : المشكلة ماهنا المشكلة انا ذنبي شنو انتو عندكم جامعة لكن انا لسا اول ثانوي صغير و ماشفت دنيا
نغم : على فكرة انتو في الموال دا من تلاتة شهور و مافي زول عبركم انسو و اتقبلو الواقع و ثانيا دي بلدكم و مصيركم ترجعو في يوم من الايام ..... بالمناسبة رؤى وين
سامر : ممكن تكون خاته الهيدفون و لسا قاعدة في الطيارة
رؤى و هي بتلعب بتلفونها ردت ببرود .... واقفة وراكم و سامعة النقاش الممل دا
نور : ساعة يابنات عشان تجو ... خلونا نخلص طابور الجوازات دا
ربى : حاضر ماما
نغم : خالتو نور ماما وين
نور : عفاف مشت تشوف قريبكم الشغال في الجمارك عشان الحاجات الجبناها
رؤى : سخانة .. تأخير .. طابور .. واسطة .. محسوبية .. وضع مثالي لدول العالم الثالث
نور : و بعدين معاكم ... ماعايزة طولة لسان
بعد تمو الاجراءات اخدو الشنط واقفين جنب البوابة رؤى سألت امها ... ماما متأكدة طارق بجينا ولدك دا ماسوره خلاص
نور : خليو مايجي عشان أنتف ريشو
سمعت صوت من وراها .... منو دا الريشو يتنتف دبل T مواعيدو تتبظبط بها البيغ بين
نور : إتلهي ياخ
طارق : عاجبك كده ياخالتو عفاف في أم تستقبل ولدها الماشافتو سبعة شهور بالجفا دا
عفاف : هوي يانور طروقي مابرضى فيو
نور : كان عاجبك شديد عرسي ليو بنتك
عفاف : وانا القى لنغم عريس احسن منو وين
نغم : منو دا !! ماما اكيد بتهظري ... انا اتزوج دبل T .... افضل بايرة العمر كلو ولا ارمي روحي الرمية السودا المنيلة بستين نيلة دي
طارق : احمدي ربك انا عاينت ليك اصلا ياقصيرة ياشينة يا المابتشبهي البنات
نغم : أحسن ليك
طارق : بكرة تمشي الجامعة تشوفي المزز تجيك حالة نفسية ياضعيفة ياناشفة
نغم : خالتو شوفي ولدك
نور : بس ياولد عامل سكاكاتك ديل وربي نغم ست البنات خسارة فيك ياصايع يابتاع الحفلات
نغم بتعاين ليه بإبتسامة شريرة مدت لسانها
رؤى : ياجماعة بالجد ما حابة اقطع الحديث الشيق دا لكن ممكن نتحرك الشمس سيحت ام دماغ أهلنا
طارق شال الشنط ختاهم في العربية بعد ما ركبو إلتفت عليهم و قال آل التجاني و آل مجدي مرحبا بكم على أرض الوطن .
‏( ألحان مغتصبة بقلم شيماء عثمان ‏) بالاول نتعرف على الاسرتين ديل .....
أسرة الباشمهندس تجاني .. أمهم نور ربة منزل .... التوأم ربى و رؤى امتحنو شهادة عربية و جايين يدرسو طب في نفس جامعة اخوهم الكبير طارق أو ‏( دبل TT ‏) زي ما اصحابو بنادوه طالب توب سينير بدرس هندسة طبية فنان موهوب صاحب فرقة راب بغني من لما كان في ابوظبي و لما جا السودان كون فرقة صغيرة و بعمل حفلات بإستمرار .
أسرة الباشمهندس مجدي زوجتو عفاف محامية قفلت مكتبها هناك و جات مع اولادها تستقر و تفتح مكتب محاماة بعدما بنتها الكبيرة امتحنت شهادة وجات تقرا طب .. أخر العنقود سامر وفعلا بنطبق عليه القول أخر العنقود سكر معقود ...
نغم ... او زي ما ابوها بقول ليها نغم الحياة سمراء قمحية سودانية الملامح ... الهوى و الوجدان .. مزيج من الرقة العذوبة و البراءة .. صاحبة إبتسامة وجه القمر ... يتوسط ورد خدودها غمازتين يخطفو قلبك يخلوك تعشق ضحكتها .... تسحر الانظار بطلتها الطفولية .
في حي من أحياء الخرطوم عمارتين جنب بعض ... تقريبا نفس الشكل مع اختلاف بسيط . أصلا مجدي وتجاني اصحاب من أيام الجامعة ... درسو هندسة ... اغتربو في الامارات ... عاشو و ربو اولادهم مع بعض زي الاخوان .
في بيت مجدي عفاف بتصحي اولادها .... نغم يابت قومي ناسيه الليلة اول يوم ليك في الجامعة
نغم : حاضر ياست الكل دقايق و اجهز ... روقي دمك بس
عفاف : اروق دمي كيف و ابوكم قاعد هناك خلى الحمل والمسؤولية كلهم فوق راسي ... يلا اصحي لما اشوف اخوك كمان ساعة اصحيو دلع و كسل يوم بجيب لي جلطة
قامت من سريرها باست راس امها قالت ليها .... سلامة قلبك ياروحي ماتشوفي شر
عفاف دخلت غرفة سامر .... ياولد قوم حرام عليك سلييت روحي
سامر : على فكرة دا انتهاك رسمي لحقوق الطفل وانا ممكن ارفع قضية اطالب بحقوقي
عفاف : قوم ياولد قبل ما ارفعك في المروحة بلا طولة لسان وفصاحة معاك
سامر : دي الانتهاكات البتكلم عنها وين حقوقي و حريتي
عفاف
طلعت شبشبها من رجلها وجات عليه معصبة .... هو قام من سريرو بسرعة جرا دخل الحمام وقفل الباب
عفاف : تعال عشان اوريك الحرية و نجوم الظهر
نغم قامت أخدت شور لبست و نزلت لقت امها جهزت الفطور ... تلفونها ضرب ... ايوا ربى ... جاهزة .. خلاص طالعة باي ... عايزة تشيل شنطتها امها قالت ليها اشربي العصير بالاول بابت
نغم : طارق في العربية برا ولو اتأخرت بسمعني موشح
عفاف : قلت ليك اشربي
سامر نازل على السلم صاري وشو .... انتي يا لغم مش امبارح قلت ليك عايز كرت نت
نغم : آخ نسيت
عفاف : ياولد مش قلت ليك احترم اختك الكبيرة و ماتقول ليها لغم
نغم تلفونها بضرب .... دا طارق بضرب لي يلا ياست الكل دعواتك معاي
عفاف : ربنا يوفقك و اشوفك دكتورة قدر الدنيا و احلى عروس
طلعت من البيت لقت طارق واقف برا جنب عربيتو زعلان و بكورك
طارق : وبعدين معاكم يابنات انا اتأخرت
نغم : صباح الورد اعصابك يافنان
طارق : انتو خليتو فيها اعصاب .... اطلعو ياخ جامعة ما عرس
ركبو العربية و اتحركو .....
رؤى : يعني حنفضل على الموال دا من هنا و لحد ست سنوات جايين
طارق : لا ياحلوة انتي و اياها من بكرة بنتظر مسافة اسخن العربية وبمشي الاتأخرت تمشي بالمواصلات ...... مافاضي لدلع البنات
ربى : الظاهر ح نتهان كتير
نغم : ولا يهمك كلها اسبوع استلم رخصتي السودانية و اجيب السيارة و تمشو معاي
طارق : طوالي اتفضليهم ... و يكون في علمك عندك مشكلة في البطارية ... اللستك نزل ... عملتي حادث ... لابعرفك ولا بتعرفيني ... ورقمي تمسحيه من تلفونك
نغم : ولا على كيفك .... تلفون واحد لعمو تجاني يوضبك
شال علبة المناديل رماها فيها ورا بغيظ قال ليها .... حيوانة خلاص .... وقعدو يضحكو
لما وصلو الجامعة إلتفت عليهم ..... من هسي نتفق كل واحد فينا في طريق ماممكن ادخل و معاي تلاته بنات زي حاج متولي .... وبعدين بريستيجي في الجامعة انا من المشاهير
رؤى : برستيجك ولا بنطير منك الجكس
طارق : ايوا هو كده ... تانيا اي حاجة تشوفوها ماتسألوني و كل واحدة لسانها عندها ... اشوفكم مع واحد بكسر عظامكم لابعرف زميل ولا استاذ ولا حتى العميد مايتكلم معاكم مفهوم
ربى : جامعة ولا غوانتنامو
طارق : غوانتنامو ... عجبك ولا ترجعي البيت
نزلو من العربية دخلو الجامعة و كل واحد مشى على الكلية حقتو ... اتعرفو على زملاءهم و مشو القاعة .. حضرو اول محاضرة .... قاعدين جنب بعض ... رؤى خاته السماعات تحت الطرحة و شغالة بتلفونها ... نغم لكزتها ... انتبهي يابت
رؤى : دقيقة تويتر الليلة مولع هاشتاقات
نغم : تويتر في عينك دا وقتو
ربى : انا جعانه ياخ طارق ما ادنا فرصة نفطر
نغم : انتو جادات بتبالغو والله
بنت وراهم بصوت واطي قالت ليهم ... على فكرة الدكتور دا صعب و لو شافكم حقكم راح
خلصت المحاضرة طلعو كلهم و اتعرفو على البنت
_ انا شهد لكن ما شهادة عربية زي حلاتكم ... نمشي الكافتريا
ربى : ياريت انا ميته من الجوع
مشو جابو فطور و قاعدين في طربيزه مع بعض جات سلمت على شهد ... طلبت منها تقعد معاهم و عرفتها عليهم ....
شهد : دي سارة برضو معانا نفس الدفعة
نغم : اهلا بيك اتفضلي
شهد عاينت وراها قالت ليهم .... واااي يابنات الولد الطيارة دا مكسرني و مكسر الجامعة كلها
رؤى : وينو ....
شهد : ما تتلفتو ياخ بنتبه لينا
ربى : قصدك منو طيب
شهد : الطويل الاسمراني ابولحية ... قالو عندو فرقة راب
إلتفتو كلهم و بصوت واحد طااااارق ..... وفكوها ضحكة خلوها تحتار
شهد : في شنو ؟؟ !!!
نغم : لو بتعرفيه صح تسحبي كلامك كلو
شهد : انتو بتعرفوه ؟
ربى : اخوي الكبير
شهد : احلفي .... خلاص ماشه معاكم البيت
سارة : على فكرة الولد عادي جدا .... بس البنات بقو فارغات
شهد : كل زول و هواه
في المسا لما يومهم خلص و رجعو ...... نغم دخلت البيت لقت امها و سامر قاعدين في الهول سلمت عليهم و طلعت كرت نت ادتو اخوها قالت ليه عشان تاني ماتقول لي لغم
سامر : اختي حبيبتي انتي ابدا ما لغم ...... انتي حقل ألغام
نغم : ماما شوفيه
عفاف : و بعدين معاك ياولد ..... كدي انسيو اها يومك الاول كان كيف
نغم : ماشي الحال
عفاف : شدي حيلك من البداية .... وتنسي الكلام الفاضي داك سامعة
نغم : حاضر ياستي
عفاف : طارق ما يأثر عليك
نغم : ماما الموضوع داك خلاص قفلناه و انا وعدتك
عفاف : نشوف .... امشي غيري ملابسك و تعالي نتعشى
طلعت غرفتها أخدت شور ... واقفة في التسريحة بترتب شعرها .... انتبهت لخيال زول ظاهر في انعكاس المرايا .... جاي من جهة الشباك ..... مشت زحت الستارة على الاخر و بتعاين في بيت جيرانهم شافت شباك الغرفة القصادها مفتوح !
الجزء 2
وقفت جنب الشباك بتعاين ناحية بيت جيرانهم ... شباك الغرفة المقاصداها مفتوح و في شخص بتحرك .. تاني طلع من الغرفة فقلت الشباك و نزلت تتعشى مع اهلها ... و هم قاعدين على السفرة امها قالت ليها ... خالك علي جاي بكرة عشان نمشي لموضوع العربية و الرخصة حقتك
نغم : بالجد ... واااو انتي احلى ام وربي
عفاف : من هسي ماتنفذي الاتفاق بشيلها منك ... العربية للجامعة بس مشاوير و كلام فاضي مامعانا اصلا ماكنت موافقة لو ما ابوك قال دي هدية نجاحك
نغم : ولا يهمك ماما ماتخافي
سامر : طبعا كل الدلع للست لغم ... اخر تلفون و سيارة ... جينا من الامارات بسببها و لسا مامعروف
نغم : في ناس غيرانة شوية و تنفجر
سامر : تنفجري انتي يالغم
عفاف : كفاية يااولاد و يلا كل واحد على غرفتو
سامر و هو طالع السلم بطنطن ... اصلا البيت دا مافيو احترام للحريات و في قمع واضح للمشاعر
عفاف : واي انا من طولة لسان الولد دا
نغم : على فكرة ولدك دا مشروع معارض ناجح
سامر : لغ ااااا م
عفاف : قلنا بس خلاص
نغم مشت غرفتها ... مسكت التلفون لقت كمية رسايل في الماسنجر ... فتحتها و رسلت ليه
نغم : سلام .... كيفك يحيى
يحيى : السودان نورت والحلة كلها نورت
نغم : يابكاش
يحيى : كده تجي و ماتتصلي
نغم : اتصلت رقمك كان مقفول
يحيى : في الحقيقة تلفوني ضاع من يومين
نغم : طارق كلمك ... صح ؟
يحيى : لا لمحتك قبيل في غرفتك .... اسف ما كان قصدي اتلصص لكن جيت اقفل الشباك شفتك
نغم : ولا يهمك
يحيى : يعني ح اشوفك كل يوم
نغم : بالظبط كده و للابد كمان .... يلا ياصديقي تصبح على خير
يحيى : و انتي من اهلو يا اطيب صديقة و بنت جيران
قفلت تلفونها و نامت .... في اليوم التاني مشت مع امها وخالها يخلصو اجراءات العربية و قضو اليوم كلو لحد ما انتهو منها لكن نغم كانت طايرة من الفرح .... رجعو البيت هي و امها بالعربية الجديدة و لما وصلو صادفو طارق واقف مع يحيى برا .... سلمو عليهم و باركو ليها
طارق : تاني ما اشوف واحده منكم تقول لي وصلني
عفاف : هوي ياولد البنات ديل في رقبتك لحد ما يعرسو
طارق : يااااه لا ماتقولي ياخالتو ... بناتكم البايرات البعرسهم ليكم منو
نغم : باير انت ياشين
طارق : شينه انتي
عفاف انتبهت ليحيى سرحان قالت ليو كيفك ياولدي و كيف ناس امك
يحيى : الحمدلله ياخالة
عفاف : سلم على الوالدة .... يلا يابت ندخل اتأخرنا
بالصباح في الجامعة ...... ربى طول المحاضرة ماسكة تلفونها و بترسل .... نغم مركزه معاها و ساكته لما طلعو سألتها في شنو
ربى : عمار ياخ
نغم : مالو كمان
ربى : من جينا هنا وكل يوم عامل لي قصة ... مره اتأخرتي و مره تلفونك مشغول ليه و اشوفك لابسه شنو ... بالجد زهجت
نغم : تحبي اتكلم ولا اسكت
ربى : بعرف عايزة تقولي شنو .... اصلا انتي ماخده منو موقف من اليوم داك بس هو ماكده والله
نغم : دي حياتك و انتي ادرى على العموم الحب لما يبقى كلو شروط و تحكمات ماينفع
ربى : انسي ياخ
جات رؤى مع شهد قالو ليهم .... اها يابنات نمشي ناكل
شهد : نغمات سوقينا بعربيتك نفطر في حته ظريفة وماتخافي العزومه علي
نغم : ابدا العزومة علي انا احتفالا بالسيارة
لما كانو عايزين يمشو لمحو سارة قاعده براها ... نغم مشت ليها كلمتها و اصرت عليها تمشي معاهم ... جنب البوابة صادفو طارق داخل بنهرة قال ليهم ... على وين يابنات
رؤى : عايزين نفطر برا
طارق : اعتقد التعليمات واضحة و العربية ما للصرمحة
نغم : T خليك كوول ياخ
طارق : كلمتي واحده انتو مابتسمعو الكلام
ربى : تكسر بخاطرنا قدام صحباتنا
طارق رفع راسو عاين ليهم ..... اممم خلاص ماتتأخرو و ارجعو بدري عشان عندي حفلة في نادي الجامعة و حاجز ليكم المقاعد القدام
نغم : حاااضر يا مايكل جاكسون زمانك ...... ومشو
شهد : وااااي من جواي لو ماشفتو لي حل مع اخوكم اموت ليكم هنا وربي
ربى : وينك ياماما تعالي شوفي البنات بنبرشو في ولدك
‏( ألحان مغتصبة بقلم شيماء عثمان ‏) ركبو العربية و اتحركو عايزه ترجع للخلف فجأة ظهرت عربية وراها قربت تصدمها .... السايق نزل القزاز قال ليها ركزي ياخ .. كده الناس بسوقو
نغم طلعت راسها من الشباك .... اسفين يا استاذ .... هز راسو عاين ليها بطرف عينو و مشى .... بتعاين ليه بإستغراب قالت لصحباتها ... الاشكال دي بتطلع من وين ؟ !!
وصلو المطعم .... قاعدين ياكلو ... ضرب ليها يحيى .... صباحك سكر
نغم : صباحك ورد
يحيى : مسيوهات و كده
نغم : بالاكتر و كده كمان
يحيى : مايكون عندك محاضرة
نغم : ابدا .... مع صحباتي بنفطر
يحيى : بالعافية .... ما عايز اعطلك بس عندي موضوع .... فاضية متين اكلمك
نغم : ياسيدي اي وقت أأمرني بس
يحيى : خلاص لما ترجعي البيت و تكوني رايقة رسلي لي
نغم : ظابط
قفلت التلفون لقتهم كلهم متنحين فيها ..
ربى : اووو في تطورات و اخبار ما مصرح عنها
نغم : بتتكلمي عن شنو
رؤى : عن الكنتي بتتكلمي معاه
نغم : يحيى !!! اكيد بتهظرو ... احنا اصحاب و بتعرفو كده
شهد : احلى حاجة الحب بعد الصداقة
نغم : مستحيل طبعا ..... اصحاب وبس ان
تو عارفين
ربى : اكيد عارفين ..... ان كل ما نجي السودان من جنب بيتكم مابتحرك .... انو كل مايشوفك يتبسم و يفضل سرحان ... عارفين انو يخترع اي عذر عشان يجيكم ... مره الكوره وقعت و مره عايز يتأكد من توصيلات الكهرباء و اخر مره السنه الفاتت لما كنا قاعدين في الحوش جا قال لمح حرامي على السور .. كل دا و تقولي اصحاب !!!!!
رؤى : اصحاب مين يا ماما دي عارفة و عاملة هبلة
شهد : على كلامكم الزول دا مكسر لكن ما اعترف
نغم : انتو مكبرين الموضوع وبس
سارة : على فكرة عادي ممكن يكونو اصدقاء و بينهم صداقة بريئة لي كل فهمكم للحياة مرتبط بالحب والعشق
نغم : بالله فهميهم ياواعية
ربى : طيب ماشي .... هسي اتصل مالوو ؟؟
نغم : عندو موضوع
رؤى : ياخبر الليلة بقروش بكرة ب اااا ....
نغم : اصلا طوالي بنستشير بعض ... كبري دماغك
سارة : ولا تتعبي روحك ديل مخهم مركب شمال
نغم : خلصو سريع خلونا نرجع
رؤى : دقيقة انزل سناب
سارة : يازولة !!!!
ربى : اوه نسينا انتي مابتعرفي اختي مجنونة سوشيل ميديا .... الله يعيننا بس
رؤى : يلا بنات ..... say hi
رجعو الجامعة حضرو المحاضرة الاخيرة و الدكتور طلب منهم اسايمنت صعب ... اول ما الدكتور طلع كل الطلاب زعلانين و بتكلمو كيف ممكن يشتغلو الاسايمنت دا .... شهد قالت ليهم الراجل دا جادي
رؤي : انا ولا بعملو ولا بتعب نفسي كلمتكم
نغم : الموضوع ماصعب ما تشغلوها لينا
ربى : ياجماعة طارق ضرب لي ..... الظاهر نسيتو الحفلة
شهد : لا دقيقة نمشي الاستراحة اصلح الميك اب ... ماينفع اقابل طروقي بمنظري دا
رؤى : سجمي ... متين بقى طروقي .... وقعدو يضحكو عليها
سارة : انا اعفو لي
ربى : لا ياخ ماتعملي كده بعدين T حاجز لينا الصف الاول VIP وكده
سارة : ما بحب غنا الراب دا ياخ بعمل لي صداع
رؤى : كلنا مابنحبو لكن اخونا لازم نشجعو
نغم : لكن لما تسمعي T متأكده ح تغيري رايك
سارة : طيب نشوف
شهد : واااي انا طروقي لو غنى بالاوندي برضو عسل
ربى : زول يسكت لينا انسة منبرشة دي بالله
لما كانو ماشين على النادي و عايزين يدخلو سمعو صوت ولد بنادي على سارة و كان بتكلم بلهجة حادة ... سارة ماشة وين ؟؟ ... طوالي هي ارتبكت و مشت عليه
ربى : دا منو !!!
شهد : دا مش اشرف ؟ ... اي ياخ هو زاتو
رؤى : اشرف منو ؟
سارة : فنان .... عندو فرقة برضو حضرت ليو كم حفلة قبل كده
نغم : و مالو و مال سارة
شهد : بتكلم معاها زي البعرفها
بعد شوية سارة جات ... ملامح وشها متغيرة .... ياجماعة مابقدر ادخل معاكم الحفلة
ربى : في شنو
سارة : بس كده ... عن اذنكم
مشت خلتهم محتارين ..... نغم إلتفتت على ربى و بصوت واطي قالت ليها ... شكلو من جماعة عمار
ربى : اووو منك .... خلاص ياخ
نغم : سكتنا خلاص
رؤى : بنات يلا
اول ما دخلو شافو طارق ... اشر ليهم قعدو قصادو و بدأت الحفلة ..... طارق بغني بطريقة إحترافيه و معاه فرقتو بعزفو معاه ..... شال الجيتار و بدا يعزف خلى الجمهور في حالة ذهول من روعة الأنغام .. بعد شوية نزل من المسرح وقف قدام نغم و مد المايك .... بإبتسامة قال ليها اطلعي المسرح ولعيها ..
نغم : لا طبعا ... انت بتهظر صح !!
طارق : قومي ياخ
ربى جنبها لكزتها ..... بليييز امشي بالجد اشتقنا لصوتك
رؤى : اي والله
نغم : مابقدر ياجماعة ... ارجوكم
طارق : شنو مابتقدري كلنا عارفين انتي منو
شهد مستغربة و بتتلفت .... في شنو ... زول يفهمني
طارق : يلا يابت
نغم : T انسى
طارق : مامتحرك قلت ليك .... مسك يدها طلعها المسرح بالقوة
دعاء لسا فاتحة فمها .... في شنو ياخ
ربى : هسي تشوفي
طارق بتكلم مع الجمهور ... اليوم انتو اكتر جمهور محظوظ لانكم ح تسمعو أقوى صوت ممكن يمر عليكم في حياتكم ... أقدم ليكم الموهبة الأسرت قلوب مغتربين الامارات و جايه تشعلها في السودان .. حيو معاي صاحبة النغمات الاسطورية ..... نغم .
مسكت المايك و بدأت تغني أغنية أجنبية بصوت شدي عذب أقرب لصوت أديل او سلين ديون .. مغمضة عيونها كلماتها بترقص مع ألحان جيتار طارق ... بتلعب بحبالها الصوتية و كأنها فراشات ملونه بترفرف بين الازهار .... طارق واقف جنبها بعزف و عيونو بتلمع فرح ... اما الجمهور كانو في حالة صمت و دهشة من عذوبة الألحان و روعة الصوت ... بعد خمس دقائق فصلت الموجودين عن العالم الخارجي انتهت الاغنية ..... وقفو كلهم صفقو ليها بحرارة .... و هي بتعاين لطارق و تضحك ... نزلت ... رجعت قعدت مع صحباتها ... شهد منططة عيونها مخلوعة قالت ليها على فكرة انتي وحدة حيوانة ...
نغم بتضحك فيها .... قالت ليها شكرا .
الجزء 3
في المسا رجعت البيت لقت امها قاعدة في الهول وشكلها معصبة لما شافتها ندهت عليها
عفاف : نغم ... تعالي بسرعة
نغم : ايوا ماما
عفاف : احنا قلنا شنو
نغم : في شنو
عفاف : انتي عارفة قصدي ... مش اتفقنا تنسي موضوع الغنا نهائي و تركزي على مستقبلك .. لحد هسي بتعامل معاك ك زولة واعية ماتجبريني اغير معاملتي لحاجة ماترضيك
نغم : حصل شنو ل دا كلو
عفاف : شفت الفيديو النزلتو رؤى .... اتطورتي يابت مجدي و بقيتي تغني في مسارح
نغم : الحكاية ما كده انتي فاهمه غلط
عفاف : شفت كل حاجة ما محتاجة منك توضيح
نغم : طارق قال لي ....
امها قاطعتها ... اصلا كل البلا من طارق اصلو مابخليو .... اسمعي كلامي كويس احنا رجعنا عشان قرايتك و عشان تبقى دكتورة ... تشيلي الكلام الفاضي من راسك و إلا مابرحمك
نغم : ياماما البسمعك بفتكر اني عايزه احترف الغنا كل ما في الموضوع هواية و بس ... لما كنت صغيرة بغني في احتفالات المدرسة و تاني غنيت في حفلة عيد الاستقلال بالسفارة و الباقي كلو مع اصحابنا في اعياد الميلاد والرحلات ... لامسكت مايك في حفلة عامة ولا ظهرت في تلفزيون ... حاجة بتسلى بيها .... بدندن مع نفسي وبس
عفاف : حتى مع نفسك ماتدندني .... مفهوم ... اصلا الموضوت ببدا كده وبعدين بكبر .. يلا امشي من قدامي
نغم طلعت غرفتها قفلت الباب شالت طرحتها من راسها بزهج و رمت نفسها على السرير ... قعدت تبكي بحرقه و قهر ..... ماسكتت الا لما سمعت صوت تلفونها بضرب ... كان يحيى المتصل ... ردت عليه
يحيى : صوتك متغير ... مالك
نغم : ولا حاجة
يحيى : مستحيل ... اكيد في حاجة ... احكي مالك
اتكلمت معاه و طلعت كل الفي قلبها ..... قال ليها طيب ممكن نهدا بالاول مافي مشكلة بتتحل كده
نغم : المشكلة ان ماما خاته في راسها حاجات مابتحصل ..... عمري ما اتخلى عن حلمي ان ابقى دكتورة اما الغنا بالنسبة لي حياة ... لحظات فرح بعيشها مع نفسي ... بابا فاهم وجهه نظري
يحيى : دا كلو من خوفها عليك ... مافي ام تحب تحرم اولادها من الحاجة البحبوها .. خليها تروق و كلميها بالهداوة
نغم : هي ماسمعت بابا مستحيل تسمعني
يحيى : انتي صاحبة الموضوع و اي كلمة منك بتكون اصدق و اعمق .... هسي هدي اعصابك و كلو بهون
نغم : ماشي ... يلا احكي لي .... كنت عايزني صح
يحيى : لا خلاص الموضوع ما خطير
نغم : لا بالجد ... اصلا كنت حضرب ليك
يحيى : يازولة عادي اهم شي تكوني تمام و بعدين بتكلم معاك
نغم : اوك ياسيدي
يحيى : طيب اخليك ترتاحي .... سلام
في الصباح ..... لقت امها و سامر بشربو الشاي ..... باست راس امها و قالت ليها ... حبيبتي عمري ما ازعلك و اوعدك الموضوع مايتكرر
عفاف : اتمنى
نغم : يلا ماشه
عفاف : اكلي ليك حاجة بالاول
نغم : ماينفع اتأخرت .... سلام
طلعت ركبت العربية و ضربت ل ربى ... اتأخرنا ياجماعة اطلعو
في الطريق ضرب ليها ابوها بتكلم معاها ... لما وصلو الجامعة و بتفتش مكان تقيف فيو التلفون وقع من يدها ... نزلت راسها تفتش عليه .... رؤى صرخت بصوت عالي ... انتبهي يابت ... رفعت راسها مخلوعة ... في عربية كانت قدامها مباشرة .. داست فرامل بقوة و وقفت .... الشاب السايق نزل من عربيتو و جاي عليها منفعل ..... نغم عاينت لصحباتها ... اووو علينا .... ربى قالت ليها انزلي اتفاهمي معاو .... فتحت الباب و نزلت وقف قصادها بعاين ليها من فوق لتحت و هي ساكتة و نظراتها كلها خوف ... الشاب صلح نظارتو قال ليها ... انتي تاني ؟ !!!
نغم : انت الامبارح كنت اااااا
_ اي انا ... امبارح عايزة تضربيني و الليلة برضو عايزة تضربيني حكايتك شنو ... اكيد ماصدفة
نغم : يعني قاصدة مثلا
_ أسألي نفسك
نغم : شوف يا اخ اذا حابي تعمل من الحصل برنامج بالجد مافاضية ليك
_ ولا انا فاضي
نغم : طيب امشي منتظر شنو
_ منتظر تعتذري ... اعتقد من حقي
نططت عيونها و بتعاين ليه
_ الموضوت ماصعب و مامحتاج تفكير
نغم : اسفة اوك ..... ممكن تحرك سيارتك عندنا محاضرات
عاين ليها ابتسم بسخرية .... رفع نظارتو و مشى
ركبت عربيتها دمها فاير و بتكلم نفسها ...... ياااه على تقل دمك
ربى : اهدي يابت
نغم : واحد سخيف بالجد ..... و مشكورين شديد على الدعم ماقصرتو ان شالله اتفرجتو كويس
رؤى : يعني نجي نتهزأ معاك .... و قعدت تضحك فيها
نغم : اسكتي بالجد نرفزني
ربى : خلاص انسي و خلينا ندخل المحاضرة قربت تبدا
دخلو لقو شهد واقفة مع سارة بتحكي ليها .... امبارح فاتك نص عمرك لا فاتك عمرك كلو ما تتخيلي المفعوصة دي صوتها خرافي كيف
سارة : خسارة .... مامشكلة الجايات اكتر
شهد : نغم من هسي بكلمك في عرسي انتي ح تغني
نغم : ابشري ولا يهمك
طارق كان واقف بعديد شافهم و جاي عليهم .... شهد شهقت ... هو جاي علينا ولا انا بحلم
رؤى : اجمدي يابت ماتفضحينا
سارة : انا لازم امشي ... اشوفكم في القاعة
طارق جا سلم على شهد و إلتفت ل نغم قال ليها .... امك سمعتني موشح من الصباح ادتني من المنقي خيار
نغم : لازم يسمعوك كم كلمة ... يعني اتهزأ انا براي
طارق : عرفت كيف لكن
نغم : البركة في سنابات ا
لست رؤى
طارق عاين ليها ... حيوانه خلاص انتي
رؤى : هوي انا مالي و مالكم
طارق : هسي كان ما ساي ... الحجة مالها بالسناب شات
نغم : عايزها تراقب طلعاتنا كيف ... نسيت ماما محامية
طارق : اسمعي لابعرفك و لابتعرفيني ... المرة الجاية امك بتسجني ... سلام
بعد ما مشى ... إنتبهو على شهد ماسكة يدها مخلوعة بتعاين ليها
ربى : دي مالها .... يابت يدك فيها شنو ؟
شهد : طارق سلم علي الليلة يدي بقطعها و بحنطها
رؤى : كمية من العولاق .... مبالغة لكن
شهد : دي حاجة اسمها حب و مشاعر يامتحجرة القلب
ربى : خلونا في المهم .... لاحظتو لسارة ... فيها حاجة غريبة
رؤى : كيف يعني
ربى : امبارح اتكلمت مع الولد داك و بعدها رفضت تحضر الحفلة وهسي مجرد ما شافت طارق جا مشت طوالي
نغم : عادي الموضوع ما فيو حاجة
ربى : انا متأكدة في شي
رؤى : اها يا كونان
ربى : بكرة تشوفو
مشو على محاضراتهم و بعد ساعتين عفاف ضربت لنغم طلبت منها ترجع البيت بسرعة .... هي ماشة على عربيتها سمعت صوت واحد بنده عليها من وراها .... وقفت و إلتفتت تشوفو ... كان نفس الولد اتكلم مع سارة يوم الحفلة ... قرب وسلم عليها
_ نهارك سعيد .. معاك أشرف
نغم : اهلا وسهلا
أشرف : ممكن نتكلم
نغم : بخصوص ؟؟؟ !!
أشرف : موضوع مهم بالنسبة لي و ليك
نغم : هو انت بتعرفني ؟
أشرف : لا ... لكن بينا قاسم مشترك ... صدقيني ما حتندمي
نغم : حاليا مستعجلة
أشرف : اوك ... ممكن اخد رقمك و اكلمك
نغم : لا ... انت اديني رقمك بتصل لما اكون فاضية
أشرف : جدا
اداها رقمو و مشت ركبت العربية شافت التلفون لقت امها متصلة عليها ..... ضربت ليها
نغم : الحاصل شنو خوفتيني شديد
عفاف : احنا في المستشفى ... سامر جاتو الازمة تاني
نغم : كيف !!! .... يلا جاية عليكم
لما وصلت مشت الغرفة الفيها اخوها .... لقتو راقد على السرير موصلين ليه جهاز أوكسجين ... وقفت بتعاين بقلق سألت امها .... مالو ياماما
عفاف : انتي مش عارفة الغبار مابنفع معاه .... ناس المدرسة ضربو لي قالو فجأة نفسو أتكتم وبقى ماقادر يتنفس
نغم قربت منو باست راسو قالت ليه ... سلامات .... سامر زح الكمامة من فمو عاين ليها وقال كلو بسببك ياشينه
نغم : انا عملت ليك شنو كمان
سامر : جينا السودان عشانك
عاينت ليه بطرف عينها وقالت .... استنشق اوكسجينك وانت ساكت
سامر : زحي من الانبوبة ماتفجريها فينا يالغم
نغم : ماما شوفي ولدك
عفاف : اسكتو يا اولاد قاعدة اتكلم مع ابوكم ‏( ألحان مغتصبة بقلم شيماء عثمان ‏)
بعد ما الدكتور طمنهم على حالة سامر ... في المسا رجعو البيت .. أول ما وصلو يحيى كان واقف جنب الباب .. شافهم نازلين مشى سلم عليهم
يحيى : سلامات ياجماعة
عفاف : الله يسلمك ... حاجة بسيطة
يحيى : لو في أي شي انا حاضر
عفاف : مابتقصر ياولدي ... عن أذنك
وهم داخلين أشر لنغم بيدو انو ح يتصل عليها ... لكن امها انتبهت ... دخلو البيت ... مشت غرفتها وبتغير ملابسها تلفونها ضرب
يحيى : يعني جارتي و الحيطة لصق الحيطة و ما لامي فيك
نغم : الجامعة وكده .... انت كيفك
يحيى : شغال في الشركة مع الوالد بعد ما اتخرجت زي ما عارفة .... زهج عجيب و الحمدلله
نغم : لي بتقول كده
يحيى : الحكاية ما غريبة عليك ... حلم حياتي كان أدخل الكلية الحربية و لما قالو ما لائق طبييا
درست i t لا رغبتي ولا عايزها ... اللهم شهادة جامعية والسلام
نغم : طيب قررت تعمل شنو ..... مش زمان اتفقنا تسافر ... ليه ما عايز تقتنع
يحيى : خلاص اقتنعت و عايز اسافر اعمل العملية
نغم : واخيرا ... ايوا كده عايزة اشوف فيك روح العزيمة و الاصرار ... وعلى فكرة حاليا عمليات القلب المفتوح بقت اسهل مما تتصور و نسب النجاح عاليه
يحيى : طيب ما تتخرجي انتي وتعالجيني طالما واثقة كده
نغم : انا قدامي سنين .... انت امشي اعملها وتعال لينا
يحيى : بالمناسبة من ما رجعتي ماسمعت صوتك
نغم : قصدك شنو
يحيى : غني
نغم : متين ؟
يحيى : هسي
نغم : اكيد بتهظر
يحيى : اممم يعني ما استاهل
نغم اخدت نفس عميق ..... رفعت راسها عاينت للسقف و سافرت بعيد لدنيا الألحان بدأت تلعب بالنوتات الموسيقية عشان تغرد أعذب الأنغام منو القال ليك بنتحمل فراق عينيك وحاة الريدة يا أسمر فراقك ثانية مابنقدر و لكن غايتو نتصبر
يلا تصبح على خير ..... فقلت الخط ماسكة تلفونها وسرحانة ... فجأة باب غرفتها اتفتح من خلعتها نطت .. ماما !!
عفاف وافقة في نص الغرفة مربعة يدينها وصارة وشها بنهره قالت ليها ...
عندك شنو مع يحيى يابت
نغم : ولا حاجة
عفاف : بت .... اتكلمي معاي كويس
نغم : والله مافي شي مالك ياماما
عفاف : شفتو بأشر ليك .... مش كنتي بتتكلمي معاوهسي
نغم : ايوا .... عادي احنا جيران
عفاف : لا ماعادي مفهوم
نغم : انا هسي كبرت ماما .... و ما حصل يوم عملت حاجة غلط .... انتي بتعرفني كويس
عفاف : حتى لو كبرتي لسا صغيرة و مابتعرفي الزمن بقى كيف ... اولاد الحرام في كل مكان .. لو ماخفت عليك اخاف على منو
نغم : الله يخليك لي ياحبيبة قلبي .... اطمني و ماتشيلي هم
عفاف : شايلة الهم ... و حاسه احساس ماحلو من ساعة وصلنا هنا ... الله يكذب الشينة ويسترها عليكم يا اولادي !!! .
الجزء 4
اليوم التاني في الجامعة ... نغم وصحباتها قاعدين بتونسو .... إلا سارة قاعدة في الطرف ساكته وشغالها بتلفونها .... بعد شوية قامت بدون ماتقول كلمة ... خلتهم بتلفتو في بعض مستغربين
ربى قالت ليهم مش كلمتكم البت دي ماطبيعية
شهد : حركاتها دي بتعملها من ما عرفتها لكن الايام دي زادت شويه
نغم : ماعلينا بالناس ... المهم عملتو الاسايمنت بتاع الدكتور
رؤى : ولا كتبت كلمة واحدة
نغم : امبارح عملت نصو ... رايكم شنو نمشي المكتبة نشتغلو
ربى : احسن فكرة
نغم : قومو طيب
لما كانو ماشين في الطريق ... طارق ضرب ل رؤى قال ليها الليلة صاحبو ح يفتتح كافية صغير و الفرقة عاملة حفلة عشانو .... عازمين اهلهم و اصحابهم و عايزهم يجو يحضرو الافتتاح رؤى قالت ليه اكيد جايين بس رسل اللوكيشن .... قفلت التلفون و قالت ليهم .... T عازمنا حفلة و غدا
شهد شهقت ... قلتي شنو !!! عيدي تاني عشان قلبي قرب يقيف
رؤى : انتي منو عزمك اصلا
شهد : ماشة غصب عنك .... حبيبي T عازمني
قعدو يضحكو فيها ....
نغم : بالذمة تلقو وين مره أخ عسل كده
شهد : اي ياخ .. كلميهم
ربى : المشكلة ما هنا .... المشكلة اولادهم بكرة يبقو كيف
رؤى : عاهات على شكل اطفال
شهد : انتو مالكم اولادنا و احنا مبسوطين .... بس سلموني راجلي و امشو مننا بعيد
قعدو يضحكو في كلامها .... فجأة نغم سمعت صوت واحد بناديها .... عاينت لقتو أشرف جاي عليهم .. سلم و قال ليها ممكن دقيقة .... اتحركو خطوتين و وقفو
أشرف : انتظرت تلفونك .... معقول لحد هسي ما فضيتي
نغم : اسفة جدا .... صدقني كنت مشغولة
أشرف : مافي مشكلة .... ممكن نتكلم هسي
نغم : لكن صحباتي منتظريني
أشرف : هم كلمتين بس ... اسمعيهم مني و امشي
نغم : اوك .... رفعت راسها قالت لصحباتها يسبقوها على المكتبة ..... و سألتو ممكن أعرف الموضوع
أشرف : ماينفع هنا ... خلينا نمشي مكان هادي
نغم : هنا كويس ... ارجوك ادخل في الموضوع
أشرف : طيب ياستي .... الحكاية انو عندي فرقة موسيقية ... انا المغني و المؤسس .... استايلنا جديد مزيج بين الشرقي و الغربي .... الفرقة ناجحة و مطلوبة بس المشكلة الوحيدة بنقصنا العنصر النسائي و بصراحة لما غنيتي مع طارق في النادي في ناس صورو كم مقطع فيديو و رسلوهم لي من ماشفتهم و سمعت صوتك وانا مسحور بيه .... وجدت فيك ضالتي و يشرفني جدا انضمامك لينا .... قلتي شنو
نغم : يسعدني و يشرفني لكن للاسف ما بقدر انظم لفرقتكم
اشرف : ليه يعني ... شنو المشكلة
نغم : حاليا دراستي أهم حاجة و تانيا الغنا بالنسبة لي مجرد هواية لا أكتر
أشرف : حرام تبخلي على الناس بصوتك ... من حقهم يسمعوك
نغم : صدقني مابنفع .... اسفة ... عن أذنك
مشت خلتو واقف محتار بعاين ليها .... دخلت المكتبة ... شافت صاحباتها قاعدين ... جرت الكرسي وقعدت .... كل واحدة منططة عيونها اكبر من التانية .. رؤى سألتها ... في شنو ... ردت عليها مافي شي اقرو قرايتكم ... خلصو يومهم ... استعدو عشان يمشو الكافيه لطارق ... يحيى ضرب أتكلمت معاه و عزمتو .... ربى بتعاين ليها بإستغراب ..
نغم : مالك يابت
ربى : بقيتي غامضة و مخيفة
نغم هزت راسها وابتسمت بسخرية ..... لما وصلو لقو طارق مع اصحابو في المدخل ... قال ليهم طربيزتكم جاهزة ... قعدو و بعد شوية الفرقة بدأت تعزف .... طارق ماسك الجيتار بلعب بأوتارو و بغني و هم بسمعو فيه مبسوطين ... شهد من اول ماوصلت و عيونها ماشالتها منو وهم كل شوية يشغلوها ليها .. . بعد شوية طارق جا وقف جنب نغم قال ليها اغنية واحدة بس
نغم : ولا نص اغنية
طارق : ليه كده
نغم : ما عايزة اي مشاكل مع خالتك عفاف شيل المايك بتاعك و اتوكل
ابتسم و مشى خلاها ... يحيى وصل ... واقف بعيد بعاين ليها لما شافتو طلبت منو يقعد معاهم لكن رفض .... لما جو طالعين وقف جنبها و قال ليها ... كنت متمني اسمع صوتك
نغم : لما نرجع البيت تعال المكان داك
ابتسم ... هز راسو و مشى .. ... ركبو العربية راجعين البيت رؤى .... بتعاين ليها
نغم : الحكاية شنو اليوم انتي واختك .... من قبيل تحمرو لي
رؤى : شوفي ... انا عمري ما حبيت ولا بعرف الحب لكن نظرات العشق واضحة .. ويحيى متيم بيك
ربى : هي عارفة لكن بتنكر
نغم : انتو خالص مابتعرفو يعني شنو صداقة ؟؟؟
ربى : مابنعرف
‏( ألحان مغتصبة بقلم شيماء عثمان ‏) رجعت البيت ... لقت رسالة من يحيى .... مستنيك .... لبست توب ونزلت الحوش واقفة جنب السور الفاصل بين بيتهم و بيت ناس يحيى ..... كان بنده عليها من ورا الحيطة ... ضحكت قالت ليو .. اتذكرت ايام زمان ... لما كنا بنجي اجازات ونعقد نتكلم من ورا الحيط عشان ما عندنا تلفونات
يحيى : كنت بعمل روحي عايز اقرا اجيب كتبي و اقعد هنا مخصوص عشان اسمعك ... اول مره اسمعك فيها كانت هنا كنتي بتدندني و ماشاعرة بوجودي من يومها ادمنت انغامك
نغم : هسي جاهز
يحيى : جاهز و معاي قهوة كمان ... اتفضلي
نغم : ح ترميها من فوق ولا كيف
يحيى : ممكن اتسلق الحيطة
نغم : خليك مكانك و أسمع .....
هبت نسائم النيل البارد
ة .... شالت الألحان ... نشرت شذاها في المكان .... عبرت فضاءات و فضاءات .. تساقط رذاذها .... هبط في الوجدان ... أتخلل المشاعر ... سكن القلوب .... نشر السلام ..
كتير بنعشق ولا بنطول كتير بنعشق ولا بنقول و مافيش حكاية بتستمر زي ما بدأت ليه على طول في عشق بستنانا و عشق بنستناه و عشق بينسينا العشق العشقناه
.
في صباح اليوم التاني اول ما صحت لقت رسالة في تلفونها ... محتواها . مافي أجمل من أن الواحد ينوم ... يحلم ... يصحى على صدى انغام الحياة ..... قراتها ابتسمت و قامت اتجهزت مشت على جامعتها ... لما وصلت و عايزة توقف عربيتها في مكان فاضي ... ظهرت عربية و عايزة توقف في نفس المكان حقها .. وقفو الاتنين قصاد بعض .... رفعت راسها شافتو كات نفس الشاب المفتري بتاع اليوم داك ... هو بعاين ليها و بأشر بيدو عشان ترجع .... نغم صرت وشها بزعل و بتتكلم مع نفسها ... أصلو الليلة مابخليك نشوف ح تعمل شنو عامل نضاراتك ديل دي الشايب ..... وقفو مسافة دقيقة كاملة كل بعاينو لبعض ... في النهاية الشاب نزل و قف جنب عربيتها و دق القزاز .... نزلتو و سكتت
_ الفهم شنو ياأنسة
نغم : عايزة اقيف
_ ارض الله واسعة
نغم : الموقف حقي
_ دقيقة أشوف اسمك مسجل عليه .... وقعد يتلفت
نغم : ما تستظرف اوك ... و بعدين من الذوق لما تشوف بنت تكون جنتل معاها
بنظرات ساخرة ابتسم و قال ليها .... امممم فعلا !! .... صلح نظارتو ومشى ساق عربيتو للخلف .. هي مغيوظه و الدم بغلي في عروقها .... بتطنطن ... رخم رخامة البني ادم دا اووووف
وقفت العربية و نزلت الجامعة لقت صاحباتها ماشين على القاعة بسرعة .... سألتهم في شنو ... ردت عليها رؤى ... الدكتور طلب الاسايمنت هسي و لو ماسلمناه نعتبر رسوب
شهد : الراجل دا بخوفني والله
ربى : مابخوف مفتري و شايف نفسو بس
نغم : ابدا ما زي المفتري اللاقاني برا
شهد : منو دا
نغم : انسي ياخ خلينا نمشي
مشو الكلية سلمو اوراقهم و حضرو المحاضرة ... بعد ما خلصو لمحو سارة قاعدة في ركن براها ... طوالي وقفو جنبها .....
رؤى : وينك يابت
سارة : الايام دي مشغولة شوية
نغم : لو في حاجة نقدر نساعدك فيها احنا حاضرين
سارة : مشاكل في البيت ماتشغلو بالكم
ربى : عادي ياخ كلنا عندنا مشاكل ... المهم ماتنسي احنا صحبات
سارة : اكيد مابنسى
شهد : انا جعانة خلونا ناكل حاجة .. يلا سرورة
سارة : امشو بحصلكم بعد شوية
نغم : لا ... قومي معانا
سارة : و الله بجي انتو ماتتأخروعشاني
ربى : اوك ... لكن بننتظرك .... يلا بنات
و اثناء ما هم قاعدين في الكافتريا ... جا أشرف سلم عليهم و قال لنغم عايزك خمسة ... ردت عليه حاليا مشغولة
أشرف : خمسة دقايق بس ... ما باخد من وقتك كتير
قامت وقفت معاه على جنب
أشرف : بتمنى انك فكرتي في كلامي تاني
نغم : لا
اشرف : ليه يعني ... مستقبلك مابهمك
نغم : مستقبلي في دراستي
أشرف : ما بصدق كلام زي دا يطلع منك انتي ... وقفتك في المسرح و اداءك يدل على واحدة متمكنة و عندها موهبة كبيرة .. لي تقتلي موهبتك .. شوفي الساحة الفنية حولنا ... خامة صوتك القوي و الناعم في نفس الوقت معدومه يعني تضمني نجاحك بالراحة و فرقتي تحت أمرك
نغم : بشكرك على كل كلمه بس صدقني ماينفع .... انا مابفكر الا في مستقبلي
أشرف : دا مستقبلك برضوو ..... فكري بذكاء
طارق جا داخل الكافتريا و شافهم بتكلمو ..... وقف جنب نغم ... عاين ل أشرف بطرف عينو و سألها في حاجة ؟
نغم : ابدا بتكلم مع اخ ......
طارق قاطع كلامها .... بعرفو يطلع منو .... في شنو
أشرف عاين ليها متجاهل وجود طارق ... قال ليها ممكن نمشي مكان تاني و نتكلم
طارق : ممكن انت تختفي من قدامي بالذوق
أشرف : انت الدخلك شنو اصلا
طارق قرب منو زيادة و بنظرة حادة و صوت غاضب قال ليه ... ابعد بعيد وتاني ما اشوفك ولو بالغلط تتكلم معاها مفهوم
أشرف : انا اتكلم مع اي بت دا ماشغلك
طارق : مابهمني لكن نغم خط احمر ... ماتتعدى خطوطك
نغم متوترة بتعاين ليهم و بترجف .... اشرف سألها ... الزول دا فردتك ولا صاحبك ولا شنو موقعو من الاعراب بالظبط
طارق مسك اشرف من قميصو قال ليو ..... كلامك معاي انا
الموقف اتوتر شديد و كل الموجودين فؤ الكافتريا انتبهو لاصواتهم العالية .... قبل ما اشرف يرد على طارق و يصلو مرحلة الاشتباك بالايادي ... في مجموعة شباب اتدخلو و فرقوهم من بعض ... بعد ما طلعو اشرف و الوضع هدأ شوية .... طارق مسك نغم من يدها بقوة و جراها على برا و هي بتقول ليه .. طارق دقيقة ... اااي يدي .... طارق لحظة طيب ..
وقف و عاين ليها بغضب .... عندك شنو مع الزفت دا
نغم : ولا حاجة
طارق : ماتجننيني ..... اتكلمي
طارق : اياك تتكلمي معاه تاني ... واضح
نغم : حاضر لكن في شنو ل دا كلو
طارق : تسمعي الكلام بدون اسئلة
نغم : طيب حاضر ... ممكن ماترفع صوتك كده .. في شنو
طارق : انتي معتبراني اخوك الكبير و لا لا
نغم : طبعا .... وانت عارف من يوم اتولدت وانا ماعندي اخ كبير غيرك .... كلامك
علي العين والراس بس كمان من حقي افهم
طارق : ياستي بغظ النظر عن خلافاتي الفنية معاه دا واحد ما محترم ... احنا اولاد زي بعض و بنعرف ... مابرضى الزفت دا يعاين ليك من الاساس مش يتكلم معاك
نغم : حاضر ياعمنا .... نهائي مابتشوفني اتكلم معاو ... بس انت روق دمك منظرك وانت معصب زي الزومبي ..... وقعدت تضحك فيه
طارق : زومبي يعرسك قولي آمييين .
الجزء 5
مر يومين عاديين بين الجامعة و البيت .... دايما في المسا تقعد تتكلم مع يحيى تحكي ليه عن يومها ويحكي ليها عن يومو ... لكن في يوم بعد المحاضرة جا ولد دفعتهم قال لنغم ان دكتور حسن عايزها في مكتبو .... استغربت و طلبت من صحباتها يرافقوها
نغم : الدكتور دا عايز مني شنو
ربى : يمكن عايز يخطبك
نغم : ماتهظري ياخ اعصابي باظت
شهد : احتمال بخصوص الاسايمنت .... شكلك جطتيها
نغم : الله يطمنك ياشيخة .... طيب ادخلو معاي
رؤى : امشي يابت احنا واقفين هنا
نغم : والله حرام عليكم
ربى : خلاص بنجي معاك
لما دخلو كان دكتور حسن قاعد على مكتبو و معاه نفس الشاب الاسمر الطويل اللابس نظارة الطوالي بتصادفو بعربيتها .... بشربو قهوة وبتكلمو اول ما دخلت سكتو و قعدو يعاينو ليهم
د / حسن : كلكم نغم مجدي ؟؟؟ !!
اتقدمت خطوة .... نعم يادكتور .... رفع ليها الملف و سألها .. عارفة دا شنو
نغم : الاسايمنت بتاعي
د / حسن : طالما قلتيها بنفسك انو بتاعك لي خليتي زول تاني يعملو ليك
نغم : عملتو بنفسي دكتور
د / حسن : شوفي ياطالبة انك تغلطي مره ممكن الواحد يعديها لكن تستمري في الغلط دي الحاجة المامسموح بيها ابدا
نغم : عن اي غلط بتتكلم ؟ ممكن توضح كلامك
د / حسن : الدفعة مكونة من 150 طالب و طالبة معظهم اجاباتهم غير صحيحة و قلة منهم كانو قريبين من المطلوب اما اجابتك كانت مثالية لدرجة الاستغراب .... إلتفت للشاب الجنبو قال ليه ولا شنو يادكتور عادل ... رد عليه بإبتسامه باردة و سألها ممكن اعرف مين الدكتور العمل ليك الشغل دا و شغال في أي مستشفى
نغم عاينت لدكتور عادل و إلتفتت على دكتور حسن قالت ليه .... حضرتك سألت سؤال على 150 شخص ف من الطبيعي تتوقع جميع انواع الاجابات ومن الطبيعي تلقى مجموعة اتوصلت للحل السليم .... مافي اسئلة بدون اجوبة في ناس قررت ماتتعب عشان تلقى الحل ... انت دكتور و عارف انت اساس مجالنا هو البحث .... مرض السل مثلا زمان كان مرض قاتل لكن بعد الدراسة و البحث الامر اتغير ... مع احترامي الشديد دكتور اذا كانت دي طريقة التفكير السائدة ما اعتقد ان مهنة الطب حتتطور كتير في البلد دي ..... على العموم ديل صديقاتي و احنا كنا مع بعض في المكتبة ممكن يأكدو ليك اني اشتغلت الاسايمنت بدون اي مساعدة من حد ..... و لو مافي حاجة بطلب اذنك عشان امشي .
كان د / حسن و صاحبو مذهولين بعاينو بصمت .... قال ليها ... ممكن تتفضلي
لما طلعو شهد مسكتها من يدها .... طلعتي ماهينه يابت و لسانك اطول منك
ربى : دي لو زول هبشها طوالي بتنفجر في وشو ... طبعا اخوها مسميها لغم و اكيد ما من فراغ
نغم بطرف عينها ... اتحركو قبل ما انفجر فيكم ما تتخيلو مغيوظه منهم كيف ... جاب صاحبو و عايز يهزءني ... كرهتهم الاتنين
رؤى : براحة على اعصابك .... خلونا نمشي حته هادية نقعد فيها
اثناء ماهم ماشين تلفونها ضرب .... شافت المتصل .... مكتوب في الشاشة اشرف ماردت عليه ... لكنو اتصل عليها كم مره .... في الاخير ردت عليه
نغم : مرحبا
أشرف : يعني الا أصر عشان ترضي تردي
أشرف : الرقم اسهل حاجة اقدر اجيبها .... هسي انا متصل عشان عايز اشوفك و اتكلم معاك
نغم : ماينفع برضو
أشرف : على فكرة انا شايفك قدامي
بقت تتلفت حولها لقتو قصادها رفع يدو اشر ليها وابتسم ..... جا عليها وقف قدامها
اشرف : يعني الا اعمل ليك كده
نغم : ممكن اعرف في شنو تاني
اشرف : في حاجات كتير لو اديتيني مجال
نغم : عفوا !!
اشرف : متأكد ان طارق عكس ليك صورة ماجميلة عني .... ما عايز الا تخليني اعرفك بنفسي و تعرفيني عليك اكتر
نغم : كفاية جدا البتعرفو عني و ياريت ما تحاول تعرف اكتر .... عن اذنك
بالمسا عفاف معاها نوره ام طارق قاعدين بشربو شاي و يتونسو ... البنات رجعو من الجامعة و كلهم في بيت ناس نغم اخر ونسة وضحك .... بعد شويه جا طارق شايل معاه اكياس كتيره قال ليهم عايزين ليلة زي ليالي ابوظبي .... دخلو المطبخ جهزو العشا و قعدو في الحوش مستمتعين بالبدر اللامع في سماء الخرطوم .... نغم شالت التلفون و ضربت لابوها مكالمة فيديو
نغم : بابا مشتاقين ليك شديد وفاقدينك في القعدة دي انت و عمو تجاني
مجدي : عمك زاتو معاي هسي و ضربنا فول قبل شوية ... اكل عزابة و كده مش زي سفرتكم الرهيبة دي
نطت ربى قالت ليه .... و لا تزعل ياعمو .. كلم بابا يرجعني و انا كل يوم اعمل ليك اكل غير .. رد عليها تجاني ... اشتقت ليك يابت يامفعوصة خلاص في اجازة نص السنة برسل ليك تجي ... سامر قال ليهم و انا كمان ياعمو ينوبك فيني ثواب
مجدي : قعدتكم ناشفة كده ليه
طارق : ولايهمك عمو .... مسك الجيتار بدأ يعزف و قال لنغم اطربينا
بصوتها الرنان أنشدت حيرت قلبي معاك خليتو بيك مشغول ياعاطفة في وجدان ياصورة ساكنة العين و يامن بنور محياك أسعدت كل حزين طاوعت ظنك ليه فرقت بين قلبين و قطعت حبل الود الكان زمان كان موصول ياحبي ما اقساك حيرت قلب
ي معاك
قضو ليلة ولا أروع مع اوتار جيتار طارق الذهبية و صوت نغم العذب ... لحد ما انتصف الليل و دخلو عشان ينومو .... لقت يحيى مرسل ليها رسالة قراتها .... لموسيقاك سحر يضخ بين الأوردة و الشرايين ... يستقر في الوتين .. يأسر القلب العليل . ردت عليه برسالة .... سلامة قلبك صديقي .. قفلت التلفون و نامت .
بعد يومين في الجامعة البنات كانو قاعدين مع بعض بتونسو اما ربى ماسكه تلفونها بترسل و بعد شوية قفلتو بزهج و اتأفئفت ... نغم سألتها في شنو
ربى : نفس القصة .... عمار
نغم رفعت حاجبها عاينت ليها بطرف عينها و سكتت
ربى : ماتبقي علي أنتي كمان
نغم : الانسان بحب عشان يتبسط مش يتسجن
ربى : هو كويس والله لكن ...
نغم : لو كويس مابتقولي لكن !! .... فكري في كلامي كويس
ربى نزلت راسها بحزن و سكتت
شهد قالت ليهم ياخ زهجانين خلونا نمشي شارع النيل نفرق شويه
رؤى : اي والله .... جاني صداع من المحاضرات الكتيرة
نغم : طيب يلا قومو
سارة : انا اعفوني
نغم : انتي بالذات لازم تمشي
سارة : صدقوني ماعندي مزاج
رؤى : عشان مزاجك معكر حتمشي تغيري جو
نغم : اذا ماحابة تتكلمي مافي زول بجبرك لكن اتذكري احنا صحبات و مهمتنا نقيف مع بعض ... وقت ما تكوني مستعدة تشاركينا همك كلنا هنا عشانك اما هسي ماعندك عذر تمشي و الامر اجباري
ابتسمت سارة و قالت ليها تمام ياستي
ركبو العربية و عايزين يتحركو .... رؤى قاعده قدام شغلت اغاني من تلفونها ... نغم بتتشاكل معاها ... ماعايزين نسمع غربي ياخ ... عربيتي و تمشو بقوانيني .... و اثناء نقاشهم من دون ما تشوف فجأة ظهر ليها واحد قدامها قربت تضربو ... اتخلعت و داست الفرامل بسرعة .... وقفت العربية ونزلت منططه عيونها بترجف ... رفعت راسها لقتو دكتور عادل ... هو محتار بعاين ليها ... انتي تاني !!! بعد دا الحكاية بقت مقصودة
نغم : أأأنت جيت ناطي من وين
عادل : ماشي في الشارع زي البشر .. ماكنت مفتكر ان في عملية إغتيال منتظراني
نغم : على فكرة انت البتظهر في وشي دائما و دي مشكلتك مش مشكلتي
عادل : سبحان الله ... عايزة تضربيني و كمان فيها طولة لسان و بدون اعتذار ... لا كده كتير جدا
نغم : اسفين يادكتور .... ممكن ما تتفلسف علي
عادل قعد يضحك و يخبط يدينو في بعض ..... الواحد بقى يشوف حاجات غربية في البلد دي .. كمل طريقو خلاها بتعاين ليه بتعجب .
طلعت مع صحباتها و في المسا لما رجعت البيت صادفت يحيى راجع من الشغل ... سلمت عليه .. قال ليها بضرب ليك عايزك ... ابتسمت وهزت راسها ... دخلت جوا لقت سامر في الهول بتفرج في التلفزيون
سلمت عليه ... سمسم أزيك ... رد عليها بزهج ... اهلا
نغم : ماما وين
سامر : طلعت عندها مشوار مهم
نغم : و انت مالك صاري وشك كده
سامر : ولا حاجة
نغم : أكلت
سامر : ماعايز
نغم : حبيبي في شنو
سامر : زهجان ... انتي اليوم كلو مع صحباتك في الجامعة و ماما بتجهز مكتب المحاماة حقها ... لكن انا ارجع من المدرسة اقعد براي لا عندي اصحاب ولا برامج ولا شي
نغم قربت منو حضنتو و بتلعب بشعرو ..... هو بصارع فيها ... لغم زحي ياخ
نغم : عارفاك زهجان و مشتاق لاصحابك هناك ... بالجد حاسة بالذنب بسببك بس اعمل شنو ... خلاص ليك علي كل نهاية اسبوع نطلع نتفسح و نتونس و اخليك تعمل الفي نفسك كلو ... ماشي
سامر : مرات بتبقي حلوة و ظريفة
ضربتو على راسو .... انا اصلا حلوة وظريفة ... يلا ماشة اغير ملابسي
طلعت غرفتها اخدت شور .... شالت التلفون ضربت ل يحيى
نغم : ازيو
يحيى : لما سمعت صوتك بقيت بخير
نغم : مالك في شنو
يحيى : ماطايق نفسي
نغم : في حاجة جديدة
يحيى : لما تحسي روحك مقيدة و كل الامنيات مستحيلة ... و الاحلام محكوم عليها بالاعدام من قبل ما تتولد اصلا .... لما الدنيا تبقى سجن كبير ... تعملي شنو
نغم : قصدك موضوع مرضك ... صح ؟
يحيى : كرهت حياتي من اول يوم لي في الدنيا و انا عايش على الادوية بقعد في المستشفيات اكتر من قعادي في بيتنا .... نفسي اكون زي اي شاب بعمري ... اعيش بالطريقة البتعجبني
نغم : انت مش في سجن لا انت ساجن نفسك و مشاكلك معاك و خايف تطلع منو ... يحيى انت ماناقص شي غير الارادة ... قاوم ... و حارب على فكرة الادوية مجرد مسكنات لكن العلاج الحقيقي في قوتك الداخلية ... لي تستسلم ببساطة ... اكسر قيودك و اطلع ماتخليها تقيدك اكتر ... سافر اعمل العملية ان شالله بتتحسن و تعيش الحياة زي ما عايز ... اضحك للدنيا تضحك ليك اما انك تبكي حتبكيك اكتر ... من هسي اختار عايز تعيش كيف ‏( ألحان مغتصبة بقلم شيماء عثمان ‏)
يحيى : كلماتك زي ألحانك .... بلسم
نغم غمضت عينها و بتدندن على مسمعو .... الدنيا حلوة واحلى سنين بنعشها واحنا ياناس عاشقين ننسى الفاتنا و نعيش حياتنا على الحب متواعدين كل الاحبة اتنين اتنين متجمعين في الهوى دايبين على إي تكشر و ليه تفكر دا العمر كلو يومين انسى انسى ال راح على طول على طول ماتسيبش زعلك مره يطول افرح شوية واضحك شوية كده خلي روحك عالية و هاي و ياقلبي غني كمان وكمان وصل غناي لكل مكان .
الجزء 6
في الجامعة .... نغم قاعدة براها ... فجأة حست بشخص قعد قصادها ... رفعت راسها ... أشرف مبتسم بعاين ليها
أشرف : صباح الانغام
نغم : مرحبا
أشرف : يعني لازم اجري وراك كده
نغم : ماطلبت منك تجري وراي
اشرف : بس انا عايز
نغم : عايز شنو
أشرف : تديني فرصة
نغم : ارجوك افهم انا مستحيل اغني
اشرف : الموضوع ما غنى بس ..... انا معجب بيك نغم و عايز اتعرف عليك
نغم : لو سمحت اقفل الموضوع دا على كده و ارجوك ماتحاول تتكلم معاي تاني
اشرف : ممكن اعرف السبب
نغم : مافي اسباب .... عن اذنك
قامت خلتو في حالة ذهول .... طلعت تلفونها اتصلت على طارق طلبت منو يجي لانها عايزاه في موضوع .... مشت الكلية لقت صحباتها منتظرينها
ربى : اتأخرتي ياخ
نغم : عندي موضوع و محتاجة مساعدة
رؤى : احكي
نغم : بالاول خلي طارق يجي
شهد شهقت ... طارق جاي .... سارة بتعاين ليهم و ساكتة
نغم : ايوا جاي يلا اجري صلحي الميك اب
شهد : بالجد ... يعني شكلي ماظابط ... ادوني مرايا سريع .... الروج اتمسح مش؟ ... اووو الطرحة مامضبوطة
ربى : البت جنت خلاص
رؤى : يابت .... اجمدي شوية في شنو
شهد : مابقدر ياخ دا طروقي
سارة : ياجماعة انا عايزة امشي اتذكرت جاحة مهمة
نغم : مستحيل تمشي موضوعي اهم ... خليك دقايق بس
طارق جا سلم عليهم و وقف قصاد شهد المتنحة فيه .... ربى بتعاين ليها و بتضحك
طارق : نعم ياستي عايزة مننا شنو
نغم : عيد ميلاد سامر بعد بكرة و عايزة اعمل ليو حفلة
طارق : ظابط ... خلوها علي
نغم : لكن مش في البيت عشان تكون مفاجأة
رؤى : الكافية حق صحبك رهيب ... كلمو لينا
طارق : فكرة برضو .... انتو شوفو عايزين شنو بالظبط و بجهزو .... لكن لقاها ابو لسانين ... إلتفت على شهد قال ليها ... انتي اكيد معانا في البرنامج دا .... شهد ردت بتوتر ... اي معانا أأقصد معاكم ... بقو يضحكو بدون مايشعرو .... طارق مشى و شهد لسا عيونها عليه ... مسكت رؤى من يدها ... اقرصيني .. ولا اديني كف .. حلم دا ولا حقيقة ياناس طارق اتكلم معاي ... واااي ياامي الحقيني
رؤى : اضربك شنو .... انا اضرب لمستشفى المجانين احسن ... حالتك متأخرة خالص
نغم : خلونا في المهم لازم نشوف الناقص لعيد الميلاد لان الوقت ضيق
سارة كانت بعيدة منهم ساكتة طول الوقت ماقالت ولاحرف ... ربى قالت ليها تصدقي نسيناك ... في شنو يابت
سارة : مافي حاجة ..... تلفونها ضرب ... زحت منهم و ردت
اليوم التاني قضو في تجهيز مستلزمات الحفلة ... في المسا كانت عايزه تشتري هدية اتصلت على ربى و رؤى عشان يمشو معاها لكن اعتذرو لان كان عندهم ضيوف ..... مشت السوق براها دخلت محل ملابس رياضية واقفة محتارة .... بتختار في الحاجات .... يحيى ضرب ليها ..
يحيى : لقيت منك رسالة قبيل
نغم : كنت عايزة مساعدتك في هدية سامر
يحيى : كان عندنا اجتماع و لسا ماطلعت من الشركة .... اشتريتي شنو
نغم : لسا محتارة لكن هو مجنون كورة ... اعتقد الحاجات الجبتها مناسبة
يحيى : طالما كورة ماتنسي سامر بشجع برشلونه
نغم : ايوا دي شكلها برشلونة .... دقيقة اصورهم ليك
قفلت الخط و ماسكة تيشيرت .... بتتكلم مع نفسها .... ياربي دا نفس اللون ولا لا
كان في شاب واقف جنبها بتبسم .... قال ليها ما نفس اللون
نغم مستغربة ردت علية : عفوا !
_ بعتذر منك بدون قصد سمعت كلامك ... ممكن اساعدك لو مافيها حاجة
نغم : اتفضل
_ عايزه تجيبي شعار ريال مدريد لزول تبع البرشا .... كده كأنك بتجيبي للنار بنزين
نغم : بالجد ! .... طيب ساعدني قبل ما اخربها
_ انا برضو قلت كده .. ضحك و هي ابتسمت ... مد يدو سلم عليها .... معاك سامي كابتن طيار
.. اهلا وسهلا .. نغم مجدي
بعدما اشترت الحاجات شكرتو و رجعت البيت ..
‏( ألحان مغتصبة بقلم شيماء عثمان ‏) جا يوم عيد الميلاد .. كلمت سامر انها عازماه في كافيه و لما دخلو الانوار كانت مطفيه ... عملو ليه مفاجاة حلوه .. طفو الشموع انبسطو .. رقصو و قضو يوم ولا اروع ... يحيى قال ليها ياريت لو عندي أخت زيك تدلعني الدلع دا كلو .... قالت ليه اصلا انت اخوي و كل دلع الدنيا ليك ... ابتسم و سكت
بعد يومين في الجامعة .... نغم ماشة على الكلية شافت سارة وافقة براها و ظاهر على ملامح وشها الحزن .... سلمت عليها ... لكن سارة ردها كان باهت
نغم : ممكن نتكلم
سارة : اكيد
نغم : ماعايزة اكون فضوليه ... كمان مابقدر اشوف صحبتي متضايقة واتفرج
سارة : ماتاخدي في بالك
نغم : لازم اخد بالي منك ... لسا باقي ساعة على المحاضرة ... تعالي نقعد في مكان هادي و نتكلم
سارة ساكته بتعاين ليها ... نغم مسكتها من يدها و مشو
نغم : يلا احكي المشكلة شنو
سارة : هي مشاكل مابتنتهي
نغم : كلنا بمشاكلنا لكن مابعمل كده
سارة : انتو ما زيي ... تصدقي لما اشوفكم بكون نفسي نكون زيكم
نغم : تقصدي منو
سارة : احنا تلاتة ... امي متوفية زمان ... ابوي شخصية صعبة .. اصعب مما تتخيلي ... لواء في الجيش متقاعد .... حياتنا في البيت كلها اوامر والتنفيذ اجباري اخوي الكبير اغترب و ريح راسو اما التاني مختلف معاه ... و طرد
و من البيت .... اخوي دا توأم روحي .... من ساعة طلع مشى و البيت اصبح جحيم ... زعلانة من ابوي و زهجانة من حياتي شديد .... مخنوقة و قلبي واجعني يانغم .... نزلت من عينها دمعة غطت وشها و قعدت تبكي ....
نغم قربت منها حضنتها ..... طولي بالك سرويه ... كلو بهون ... احنا كلنا اخواتك و موجودين علشانك .. بعدين موضوع اخوك عادي جدا ممكن تلاقيه في السر بدون علم ابوك و بساعدك فيها ماتشيلي هم
سارة : اصلا انتي بتعرفيو
نغم : انا بعرفو ؟ !
سارة : اشرف
نغم : اشرف اخوك !!
سارة : نقطة خلاف ابوي معاه هي الغنا .... ياريت اقدر اكون زي ربى و رؤى ... اتفاخر بأخوي وافرح بيه قدام الناس
نغم : خليها على ربك بتتسهل ... هسي مفروض نمشي المحاضرة قربت
بعد نهاية المحاضرة لقت رسالة من يحيى ضربت ليو رد ابوه .... قال ليها يحيى تعب شوية و حاليا في المستشفى .... اتخلعت و طلعت من الجامعة بسرعة مشت تشوفو ... لما وصلت لقتو راقد على السرير و مركبين فيه درب في يدو و كمية من الاجهزة ..... وقفت جنب الباب و ظاهر من نظراتها الخوف و القلق عاين لها و ابتسم إبتسامة باهتة ...
نغم : سلامتك .... حصل شنو؟
يحيى : تسلمي ... ولا شي تعبت كالعادة ... مسلسل حياتي المابنتهي
نغم العبرة خانقاها ... حابسة دموعها بالقوة قالت ليو ... انت بخير لكن الظاهر عايز تعرف معزتك عندنا و بتعمل الحركات دي كل مرة .... رد عليها ابوه الكان قاعد جنبو .. لما الواحد مايسمع الكلام و مايهتم بأكلو ولا ياخد الادوية بإنتظام دي بتكون النتيجة
التفتت علية بإبتسامة بريئة .... ينفع كده ؟ .... عاين ليها وسكت
نغم : ما على كيفو ياعمو الا الاكل و الادوية ما فيهم لعب
ابو يحيى : يابنتي انا تعبت و امو اليوم كلو تبكي ... هو ما عارف انو مابتعذب براه بعذبنا معاه
يحيى : ليه بتقول كده ياحاج
نغم : كده بالجد زعلتني منك
يحيى : خلاص بسمع الكلام ... هسي عايز اغنية
نغم : و لانص اغنية
يحيى : هو كده
نغم : ايوا كده
يحيى ضحك ... خلاص امشي بيتكم زاتو الوقت اتأخر و تاني ماتجي ماعايز اشوف
ابتسمت و قالت ليه ... لكن انا عايزة اشوف ... يلا سلام
نغم طالعة من الغرفة فتحت شنطتها و بتفتش على مفاتيح العربية ... و هي منزلة راسها خبطت واحد كان شايل فنجان قهوة و ماسك تلفونو شغال بيو ... لما رفعت راسها لقتو د / عادل ... القهوة على قميصو و هو واقف بعاين ليها بإستغراب
عادل : الموضوع بقى خطير بعد دا و اتطورت عملية الاغتيال من صدمة العربية عايزة تحرقيني !!! هسي اكمل شغلي كيف بالقميص المبهدل دا ...
نغم منططة عيونها مندهشة .... هو انت بتطلع في اي مكان و اي زمان و لا حكايتك شنو معاي
عادل ضحك بسخرية .... والله انت ظريفة خلاص
نغم : بتعلم من ظرافتك
عادل : خسارة مابتقدري تحصليني
نغم : براحة على نفسك يادكتور الظرافة بترفع الكولسترول
عادل : مستقبل الطب ماشي كويس في البلد دي
نغم عاينت ليو بزعل و مشت .... ناداها نغم مجدي .. إلتفت عليه ... نعم
عادل : لسا مااعتذرتي !!
صرت وشها ... مشت مغيوظة منو و دمها فاير
لما وصلت البيت ... دخلت غرفتها غيرت ملابسها وبتسرح شعرها ... جا سامر داخل عليها
نغم : اعتقد أن الباب اتعمل عشان الناس تدق عليو
سامر ملامح وشو متغيرة و نبرة صوتو حادة قال ليها ... سامي عبدالعزيز دا منو ؟؟ !!!
عاينت ليو بإستغراب منو سامي عبدالعزيز
سامر رفع يدو ... المحفظة دي لقيتها في الكيس حق الهدية الجبتيها
نغم : دقيقة اشوف .... لا ياخ ... دي جات الكيس كيف
سامر : اسألي نفسك ... منو دا يابت
نغم : ياخ دا صادفتو في المحل سألتو من الهدية وبس ... اديني المحفظة خليني اشوف المشكلة دي
مسكتها محتارة تتصرف كيف ... فتحتها لقتها كلها دولارات و فيها بطاقة شخصية بطاقات و ATM تاني لقت كرت عليه شعار الخطوط الجوية الكويتية و مكتوب فيه ارقام تلفونات .... شالت المحفظة ختتها في الدرج ... قالت الصباح رباح
الجزء 7
في الصباح نغم داخلة الجامعة ... شافت أشرف جاي عليها ... وقف قصادها و ابتسم ...
أشرف : ياصباح الورد على الورد
نغم : بعد أذنك ... لكن ما حلو كل شوية القاك في وشي
أشرف : طيب اديني حل ... كيف اقدر اتكلم معاك
نغم : مافي حاجة اصلا نتكلم فيها
اشرف : بكرة عندي حفلة ... و حضورك يشرفني
نغم : اعذرني .... مابقدر
اشرف : لو انتي عايزة .. بتقدري ... اطمني مابطلب منك تغني
نغم : قلت ليك ... لا
اشرف : الظاهر انتي رافضة عشان طارق
نغم : عن اذنك عندي محاضرة
مشت خلتو واقف بعاين ليها و الحيرة في عيونو
بعد خلصو محاضرة ... مشو الاستراحة و كانو قاعدين كلهم مع بعض الا ربى كانت واقفة بعيد بتتكلم بالتلفون ... خلصت مكالمتها و جات قعدت جنب نغم قالت ليها ... عمار جاي السودان بعد يومين
نغم : يصل بالسلامة
ربى : قال جاي يخطبني رسمي
نغم : و انتي رايك شنو
ربى : دي عايزه ليها راي ما انتي عارفة الحب البينا
نغم : يعني متأكدة انك حتكوني سعيدة معاه
ربى : ليه بتقولي كده ؟ عمار كويس ... انتي بس ماخده منو موقف بسبب الحصل زمان
نغم : انا بتهمني سعادتك قبل كل حاجة .... في فرق بين الحب والسيطرة .... فكري فيها كتير
سارة منزله راسها و ساكتة ... ظاهر على ملامح وشها الحزن ... نغم مسكت يدها ... هي من خلعتها نطت .. قالت ليها في شنو يانغم خلعتيني ؟
نغم : الجميل سرحان في شنو
سارة : ولا حاجة زهج بس
نغم همست في اذنها ... مش احنا اتفقنا مافي حاجة في الدنيا تستاهل
سارة : ياستي انسي
نغم رفعت صوتها ... ياجماعة اعملو حسابكم بكرة ترجعو معاي البيت و نقضي كل اليوم مع بعض .. قعدة بنات ولا احلى
شهد : واااو .... ايوه كده
سارة : انا اعفوني
نغم : اصلا البرنامج دا عشانك و مابقبل اي اعذار
شهد : و الموضوع دا فيو اكل ولا نرجع بيوتنا جعانين
نغم : ماعندي ليكم حاجة
رؤى : طول عمرك تعزمينا و نطبخ احنا
نغم : عايزين اعزمكم و اطبخ ليكم كمان .... جنس دلع لكن
شهد : عزومة بإهانة والله
ربى : انتي شفتي حاجة ... و فيها غسيل عده
نغم : و تنظفو غرفتي برضو
شهد : على كده حتدفعي لينا باليومية ولا الشهر
نغم : مجانا وحياتك ... يلا سلام انا اتأخرت
رؤى : على وين مش مفروض نرجع سوا
نغم : ماشة المستشفى ازور يحيى ... ارجعو مع طارق
شهد : انا زاتي راجعة مع طارق
ربى : دي الحسبها معانا منو
نغم ضحكت فيهم و مشت .... اول ما ركبت العربية شافت الجزلان .... اتأفئفت بزهج ... اوووف نسيتك خالص انت كمان ..... فتحتو طلعت الكرت و اتصلت على الرقم المكتوب ... رد عليها مرحب
نغم : اهلا ... كابتن سامي احنا اتلاقينا قبل يومين في المول و ساعدتني في هدية اخوي لو بتتذكر
سامي : اكيد متذكر .... ياهلا
نغم : بالصدفة لقينا الجذلان حقك بين الاغراض و فيه كرتك
سامي : ياسلاااام .. ماتتخيلي كنت شايل هم كيف ... البطاقات و كل حاجاتي المهمه فيو ... يعني الاجازة حتضيع بسبب الاجراءات السخيفة دي
نغم : كيف اقدر اوصلها ليك
سامي : حاليا انا عندي شغلة بسيطة ... لو بتنتظريني ساعة اكون شاكر ليك جدا
نغم : تمام ... اصلا عندي مشوار بخلص وبتصل عليك
قفلت الخط .... اتحركت مشت ليحيى ... كان قاعد لوحدو في الغرفة .... دقت الباب و دخلت ... رفع راسو شافها و ابتسم قال ليها .... واخيرا القمرة طلعت
نغم : و بتشاغل كمان
يحيى : اعمل شنو مع الملل دا
نغم : ياخ ابقى كويس بسرعة واطلع ... متعودة اشوفك كل يوم وانا طالعة من البيت و راجعة كده تخلي لينا الحلة مضلمه
يحيى : كلها يومين ارجع و ارجع ليكم الكهرباء في المنطقة
ابتسمت و فتحت شنطتها ... طلعت كتاب ناولتو ليو .... دا كتاب رهيب لازم تقراه حتشكرني لما تخلصو
يحيى : ماعندك مشكلة ... اصلا قاعد زهجان
نغم : هسي لازم امشي عندي مشوار ضروري .... اشوفك على خير
طلعت .... ضربت لسامي ... وصف ليها مكان لما وصلت لقتو كافيه ..... كان وافق جنب المدخل سلمت عليه و اصر عليها جدا ان يعزمها على فنجان قهوة .... و بعد الحاح و محاولات كتيرة منو وافقت ... قعدو اتونسو ... اتعرفو على بعض و الكلمات سلكت طريقها مع انغام الموسيقى الكلاسيكية و رائحة القهوة التركية الفواحه ...
سامي : يعني رجعتو السودان نهائي
نغم : بابا لسا هناك .... مامعروف بعد الجامعة اقعد هنا ولا ارجع
سامي : صدقيني و اخديها كلمة من واحد مشى كل دول العالم تقريبا .... الراحة النفسية البتلقيها في وطنك مستحيل تلقيها في اي بلد تاني
نغم : اكيد ... مهما كان هناك الواحد بفضل غريب و الخوف ملازمو في كل مكان اما هنا الواحد مطمن لانو على ارضو و بين ناسو
سامي : ياريت كل المغتربين يغرسو الكلام دا في قلوب اولادهم .... ماتتخيلي المناظر بشوفها هناك
نغم : ابدا ما محتاجة اتخيل ... عندي اخ صغير يوميا بسمعنا موشحات .... عن اذنك بعد دا لازم امشي
رجعت البيت لقت امها و خالها علي قاعدين في الهول .... سلمت عليهم ..... خالها صاري وشو ... نهرها .. يابت تعالي هنا ... استغربت شديد و قالت ليو نغم ياخالو
علي : وين كنتي يابت ... ماشايفه الساعة كم
نغم : ب
انبسطو شديد الا سارة طول الوقت ساكته وسرحانه في عالم تاني بعيد منهم نغم قالت ليها فكيها ياخ اليوم عايزين ننبسط ... رؤى شغلت اغاني و قعدو يرقصو ربى شدت سارة من يدها وفقت في نصهم بتعاين ليهم بتمايلو مع الموسيقى بفرح .... للحظة نست الهموم وقعدت ترقص معاهم .... رؤى التفتت على نغم قالت ليها .. الليلة دي محتاجة انغامك
ابتسمت نغم و باحلى صوت اطلقت الالحان
اجدع صحاب صحابي من صغري دول البمشو معاي دغري
دول اغلى ناس هم الاساس و اقول لكم ايه قضينا اجمل وقت في حياتنا بلمتنا دايبين في بعض بحكايتنا بفرحتنا بلمتنا نروح ليه انا كل ما عمري يعدي و نقابل بعضنا بحس كأني انا عندي يجي 16 سنة
عد الجامعة مشيت المستشفى و ماما عارفة ... و الساعة يداب 6
علي : في بت ناس محترمة ترجع البيت قريب المغرب .... دا كلام فاضي و دي قلة ادب
نغم : لو سمحت خالو انا مابطلع اي مكان الا و استأذن ماما
علي : ماما في عينك بلا لماضة معاك .... ماتفتكري ان عشان ابوك مافي تمشي على كيفك تاني من الجامعة البيت طوالي و الا العربية دي يشيلها منك ... و خلي ابوك يتفاهم معاي
نغم عيونها اتملو دموع ..... عفاف قالت ليو .... ياعلي في شنو البت ما غلطت
علي : انتي اسكتي خالص دا دلعكم للاولاد خلاهم كده الولد مدلع والبت غناية
عفاف : اولادي مؤدبين و عمرهم ما عملو غلط ... ابوهم مربيهم على الحرية و واثقين من اخلاقهم
علي : بلا حرية بلا كلام فاضي ... اصلا الغلط منك انتي و مجدي ..... التفت على نغم و بنهره قال ليها ... خليني اسمعك بالغلط بس تغني بكسر حنكك مفهوم
نغم دموعها نازلين على خدها .... هزت راسها في سكوت وطلعت غرفتها مكسورة .... جدعت شنطتها على الارض شالت الطرحة من راسها بزهج و رمت نفسها على السرير قعدت تبكي بحرقة و وجع ...
جا سامر دخل الغرفة قفل الباب وراه قرب منها مسك يدها قال ليها ... نغم ماتبكي .... رفعت راسها عاينت ليه و ارتمت في حضنو قعدت تبكي زيادة
سامر : خلاص نغم ماتزعلي ولا تتضايقي ما عاش البزعلك و انا موجود .... اصلا خالك من قبيل جايط مع ماما اول حاجة قال نقفل بيتنا و نجي نسكن معاهم تاني شافني قال لي حلاقتك حلاقة اولاد الشوارع عايزني امشي احلق صلعة اتخيلي و في الاخر ختمها بيك
نغم : بابا عمرو ما اتكلم معانا كده
سامر : تاني لو اتكلم معاك مابسكت ليو
نغم : ما عايزين مشاكل اصلا خالو علي من زمان صعب
سامر : صعب على نفسو ... انا ما برضى في اهل بيتي
نغم : ايوا يا راجلنا ياحمش
سامر : راجل غصب عن عين الكل
نغم : قلت لي مفروض تحلق صلعة
سامر : لغم اسكتي عشان ما انفجر في وشك ......
ضحكت فيو ... طلع من غرفتها بطنطن اصلا الواحد مايعمل فيك معروف ...
في اليوم التاني ... نغم في الجامعة ... جاها اتصال من رقم غريب ... ردت عليه
نغم : اهلا
_ شكلك ماعرفتيني
نغم : منو معاي
_ معقول ماسجلتي رقمي
نغم : لما اعرف انت منو بالاول
_ معاك كابتن سامي
نغم : اهلا كابتن
سامي : ما اكون ضربت ليك في وقت مزعج
نغم : ابدا .... هسي خلصت محاضرات
سامي : قلت اطمن عليك وصلتي كيف امبارح و اكرر شكري
نغم : العفو كابتن ماعملت حاجة
سامي : ممكن نخلي البساط احمدي ونتكلم بدون القاب
نغم : اوك
سامي : طيب عندي طلب بسيط
نغم : اتفضل
سامي : ممكن اشوفك
سكتت و ما عرفت ترد
سامي : انا عارف ان الموضوع ما ظابط لكن صدقيني عجبتني طريقة كلامك و حبيت اتعرف على شخصيتك اكتر و حكون اسعد انسان لو قبلتي عزومتي على فنجان قهوة الليلة
نغم : اولا الليلة صعبة خالص عندي برنامج ... تانيا ياريت لو تعفيني
في اللحظة دي ربى جات ... دا شنو يابت بتتكلمي مع منو
نغم : موضوع عادي بكلمك بعدين
ربى : من متين بقيتي تعملي حاجات من ورانا
نغم : بالجد ما في شي خلينا هسي نمشي زاتو البنات جو
رؤى : اها نتحرك ولا كيف
سارة واقفه بعيد و سرحانه .... نغم التفتت عليها ... الماخد عقلك يتهنا بيو .... سارة ابتسمت نص ابتسامة و ماقالت حاجة .... ركبو العربية مشو بيت ناس نغم ... لما كانو عايزين يدخلو صادفو طارق جنب الباب ... قال ليهم ابدا ما مطمن للاجتماع دا ... اعترفو سريع المخطط الشرير المره دي ضد منو
نغم : ضدك انت بالتأكيد
طارق : ياستي بنات العالم كلهم مايقدرو علي .... المهم البرنامج فيو بروتينات ولا ساندوتشات جبنه حاف
نغم : افا عليك ... انا اجوع ضيوفي .... طبعا لا هم يدخلو المطبخ و يطبخو
ربى : طول عمرك جبانه
نغم : تسلمي لي يارب
رؤى : تطلبي لينا ديلفيري و تدفعي ولا على كيفك
طارق : احسن ليكم اطبخو اتعلمو حاجة قبل ما تفضحونا لما تتزوجو دا لو اتزوجتو من الاساس
نطت شهد ... انا بعرف اطبخ وشاطرة كمان .... كلهم عايزين يضحكو .... حبسو الضحكة
طارق إلتفت عليها و ابتسم ... اطبخي لي انا بس ماتشتغلي بيهم
شهد : حاضر
نغم : بعد دا ندخل ياجماعة الشمس سيحت دماغي
رؤى بصوت واطي .... في حاجات تانية بتسيح
دخلو جوا .... شهد ضربت نغم في يدها ... ماعافيه ليك قطعتي لحظة الحب الخرافية دي
نغم : زول يزح مني الهيمانه دي
‏( ألحان مغتصبة بقلم شيماء عثمان ‏) قضو الوقت ونسه وضحك و هظار ....

لما أصبحت .... لقت من يحيى رسالة محتواها صباحك فل و ياسمين أشكرك على الكتاب الرائع ... ردت عليه بعدين جايه ازورك و عندي ليك كتاب تحفة ... طوالي ضرب ليها
يحيى : ما تتعبي نفسك و تمشي المستشفى
نغم : قصدك شنو ؟ !!
يحي : انا طلعت و عايز الكتاب يجيني البيت
نغم : بالجد ... حمدلله على السلامة .. احلى اخبار من الصباح والله .. لكن المره دي لازم تهتم بصحتك و تبطل البتعمل فيو
يحيى : من اتولدت على الموال دا ... ماتشغلي تفكيرك ... يلا بعد دا المفروض تمشي جامعتك
قامت من السرير اتجهزت و طلعت ساقت ربى و رؤى و مشو ... و هم داخلين انتبهت على سارة واقفة مع أشرف ... سارة ندهت عليها و نغم اتحرجت مشت سلمت عليهم
سارة : معقول تكوني صديقة اخوي و انا اخر من يعلم
نغم في حيرة ردت عليها .. لكن الموضوع ما كده
أشرف : اها شنو طيب
نغم : ولا حاجة
سارة ابتسمت قالت ليهم عن اذنكم و مشت خلتهم واقفين مع بعض
أشرف بعاين ليها مبتسم ... بالنسبة للحفلة ألتمست ليك العذر مع ان وجودك كان حيسعدني
نغم : أشكرك على ذوقك
أشرف : طالما كده ماتخليك برضو ذوق معاي و تديني مجال
سكتت و بتعاين ليه ... قال ليها صدقيني مابحب أفرض نفسي على زول لكن معاك الوضع مختلف انتي غير كل البنات الصادفتهم في حياتي ... نظراتو أربكتها و كلامو لخبطها ... قالت ليو لازم امشي المحاضرة بدت و اتحركت من قدامو متوترة ركبها بتخبط في بعض
بعد نهاية المحاضرة كانو قاعدين كلهم في الاستراحة ... ربى طلعت المرايا و بتصلح الميك اب بتاعها
نغم قالت ليها ... اكيد الشياكة دي ما على الفاضي
ربى : أكيد طبعا ... عمار جا من السفر امبارح و هسي في الطريق عشان يسلم علي ... اها يابنات رايكم شنو الطرحة ظابطة
شهد : كلو ظابط حلااااتك
رؤى : يعني اول مره يشوفك ... عمار ولد خالتنا و بعرفك من يوم اتولدتي
شهد : دي حاجة اسمها حب ... الكلام دا كبير عليك
رؤى : دا كلام فاضي
ربى : انتي امشي اعملي ليك سناب و خلينا احنا مع كلامنا الفاضي
نغم كانت سرحانه .... سألتهم ... سارة وين ؟
شهد : ماشفتها من و احنا طالعين من المحاضرة
رؤى : ياخ البت دي فيها نظرات حزينه توجع القلب ... دايما بحس بيها بتتجنب الناس
نغم : انتو متخيلين موت الام حاجة بسيطه ... سارة يوميا قلبها بتقطع و مافي زول حاسي بيها
فجأة رؤى انتبهت لصوت صادر من شنطة نغم ... قالت ليها الظاهر تلفونك بضرب
نغم طلعت التلفون و ردت ... كان سامي المتصل
سامي : دكتورة و ذاكرتك زيرو ... مفروض من هسي تشوفي ليك علاج
نغم : ما للدرجة دي ياكابتن
سامي : مش متفقين نتلاقى
نغم : كده ذاكرتك انت محتاجة علاج ... انا ما أكدت ليك
سامي : بتمنى لو اقدر اشوفك الليلة
نغم : انا عندي لاب لكن
سامي : ماباخد من وقتك كتير ... ارجوك
نغم : اوك ... لكن نص ساعة بس
قفلت الخط و رفعت راسها لقتهم بعاينو ليها و عيونهم مليانه علامات استفهام
رؤى سألتها ... دا شنو كمان ... ما عندنا خبر بالموضوع يا انسه
نغم : في شنو ياخ
ربى : في مصيبة بتحصل من ورا ظهرنا ... منو دا و عرفتيو متين
نغم : بحكي ليكم بعدين هسي خلوني امشي سريع و اجي
ربى : حتى انا قايمه معاك ... عمار بضرب الظاهر وصل
شهد عاينت لرؤى و قالت ليها ... و احنا ما عندنا قلوب ياربي ولا المشكلة وين ... نغم هزت راسها ابتسمت و طلعو ... جنب الباب عمار كان واقف ... ربى اول ما شافتو مشت تسلم عليه و الشوق غالب على عيونها ... نغم رفعت يدها من بعيد سلمت عليه و عايزة تركب عربيتها اما عمار صاري و شو غضبان بنهره قال ليها ... دا شنو الزفت اللابساه
ربى : حبيبي في شنو
عمار : مش حذرتك الف مره ماتلبسي بنطلون
ربى : لكن البلوزة طويلة و احنا طول الوقت بنكون لابسين اللاب كوت
عمار : كلمة قلتها و تتنفذ ما عايز كلام كتير
ربى : طيب خلينا نتكلم في العربية قبل الناس ماتنتبه لينا
عمار : اتفضلي اركبي ياهانم
نغم من بعيد واقفة بتعاين ناحية ربى و متضايقة من اسلوب عمار .... ما انتبهت لروحها واقفة في نص الشارع الا لما سمعت صوت فرامل قويه و عربية وقفت قدام وشها مباشرة .... من خلعتها قربت تقع .. السايق فتح الباب نزل هايج بكورك فيها كان دكتور عادل ...
بزعل قال ليها .. يابت انتي عايزة تموتي .. ماتفتحي عينك و تشوفي الطريق لا بتعرفي تسوقي ولا بتعرفي تمشي في الشارع كمان ... مصيبة شنو دي ياالله
نغم : لا والله !!! ... طلعت انا الغلطانة كمان
عادل : لا لا ابدا ... انا الغلطان !!!! ..... حضرتك شايفة شنو في واحده بتمشي و عيونها لورا
نغم : رضيت ولا ابيت دا خطئك ولازم تعتذر
عادل : اعتقد ان ثقافة الاعتذار ما في قاموسك .... يعني انا ما ملزم بيها
اتغاظت منو شديد صرت وشها و ركبت عربيتها
في جانب تاني ..... سامر كان في المدرسة منتظر الترحيل عشان يرجع البيت .. جو اتنين من زملاءه وقفو جنبو
_ باشا ... ازيك
سامر : امين و رامي ... اهلا
رامي : ياخ انت زول عجيب خلاص
سامر : ليه في شنو
امين : هسي ليك كم معانا في المدرسة ... لا بتعرف زول ولا عندك شغله معانا
سامر : مطلوب مني
شنو مثلا
رامي : هسي عمرك كم ... عيش زمنك ياخ ... شوف كل الطلاب ... حصل شفت ليك واحد من المدرسة جرى البيت طوالي ... كلنا بنطلع و نعمل برامج الا انت
سامر : انا مابقدر
امين : مالك ... ماما بتشاكلك
سامر : يازول هوي احترم نفسك
رامي : بنهظر معاك انت مالك جادي كده .... و على فكرة برامجنا كلها بلاي استيشن ... بلياردو كوره و كده يعني
سامر : مامشكلة بكون معاكم لكن نهاية الاسبوع بس
رامي : ظابط يامعلم
‏( ألحان مغتصبة بقلم شيماء عثمان ‏) في جانب نغم .... وصلت الكافية لقت سامي منتظرها اول ما شافها ابتسم قام سلم عليها طلبو عصير و قعدو يتونسو مع بعض ... الونسة طالت ... مواضيع اتفتحت و أراء اختلفت و في أخر اللقاء قال ليها بصراحة انا من شفتك و انا معجب بشخصيتك .. عندك جاذبية عجيبة و شخصية مميزة عندك القدرة على أسر قلوب البشر بدون ماتشعري .... انا وجدت فيك ضالتي و الانسانة العايزاعيش معاها العمر كلو .... نغم تقبلي تتزوجيني ....
نغم مصدومة ما قادره لا تتكلم ولا تتنفس حتى
سامي : قلتي شنو .... اديني الضوء الاخضر عشان اكلم اهلي و نجيكم
نغم : ب ب بس احنا مابنعرف بعض
سامي : انا مكتفي بالقدر دا ... العرفتو عنك كفاية علي واكتر كمان
نغم : لكن ...
سامي قاطعها ... لكن شنو ... انتي مرتبطة ؟
نغم : لا
سامي : طيب وين المشكلة
نغم : اديني وقت افكر
سامي : ماعندك مشكلة لكن للاسف اجازتي قربت
نغم : دا زواج ما لعب ... في الموضوع دا بالذات الاستعجال ما كويس و بعدين انا يداب في سنة اولى
سامي : انا ماقلت ليك حتزوجك بكرة لكن
نغم : خلاص محتاجة وقت عشان افكر
سامي : ولايهمك فكري براحتك
نغم : اتأخرت و مفروض امشي .. عن اذنك
مر اليوم داك عادي ... لكن في اليوم التاني لما كانو داخلين الجامعة ... طارق من بعيد بأشر عليهم
طارق : سلامات ... مشتاقين وكده
ربى : دي حركات جديدة ولا شنو ... مش هسي كنا في البيت مع بعض
طارق : برنامجكم الليلة كيف
رؤى : محاضرات بس بعيد عنك
طارق : لما تخلصو تعالو النادي ... عندنا قعده ظريفة
نغم : تمام ... اتفقنا
طارق : وين صاحبتكم القصيرة ديك
ربى : قصدك شهد
طارق : ايوا .... بالله هي اسمها شهد
نغم : T جيب من الاخر و خليك واضح
طارق : قصدك شنو
نغم : احنا فاهمين بعض كويس
طارق : طيب اخدمو اخوكم خدمه جليلة
رؤى : جليلة دي بت خالة امي
طارق : بت
رؤى : كل حاجة عندها تمن
طارق : هبلة انتي .... حاجة زي دي ماتغلبني بس عشان هي صاحبتكم عامل ليكم اعتبار
ربى : ماتعمل لينا اي اعتبار .... سير و عين الله ترعاك
طارق : المهم ... بعدين تعالو و غمز ليهم
نغم : بس كده ... حاضر ... و يابخت من وفق راسين في الحلال
مشو و هم بضحكو ... رؤى قالت ليهم ... بت المحظوظة جاتها مقشرة
دخلو المحاضرة و اثناء الدكتور بيشرح ربى كانت في عالم تاني ... ماسكه تلفونها وبترسل ... نغم من بعيد منتبه عليها وساكته ... لما خلصو و طلعو نادتها لوحدها
نغم : في شنو
ربى : مافهمتك
نغم : احنا من فتحنا عيونا على الدنيا لقينا روحنا اخوات واكتر ... مابهون علي اشوفك كده و افضل ساكته
ربى : بتتكلمي عن شنو
نغم : انتي راضية عن نفسك ؟ راضية عن علاقتك بعمار
ربى : تاني رجعنا للموال القديم
نغم : تاني وتالت ..... ربى البحصل دا غلط و انتي تهميني
ربى : هو ماسيء للدرجة دي ماتبالغي
نغم : انا ببالغ ... طيب اقعدي مع نفسك و فكري ... ياترى استقبالو ليك امبارح كان كويس ... لما تكوني معاو بتقضوها ونسة و ضحك ولا تبريرات على اخطاء ما عملتيها .... صح ان الغيرة في الحب حلوة لكن ماتصل حد السيطرة و التملك ... الحب يعني تفرحي مع حبيبك يعني سعادتك و انتي معاه تساوي الدنيا وأكتر ..... و انك تكوني على طبيعتك مش تخلقي الشخصية الهو فارضها عليك
ربى : لي بتقولي كده
نغم : صدقيني لو عمار على حق كلنا بتقول ليك اتغيري عشانو .... انتي ماحبيتي عشان تحبسي نفسك في سجن و لا عشان توجعي قلبك ... ماحصل طلعتي معاو و رجعتي مبسوطة .. ماحصل مكالمتكم انتهت بكلمة بحبك و لامره طيب خاطرك بكلمة ... ياترى دي الحياة العايزة تعيشيها ؟ !! وين ربى الكلنا بنعرفها ... انتي اتخليتي عن أعز حاجة بالنسبة ليك عشانو ... كلنا بنعرف أنك عازفة كمان موهوبة .... انتي بتعشقي آلة الكمان ... دخلتي معاهد مخصوص عشان تطوري نفسك ... ببساطة اتخليتي عن شغفك و ياريتو قدر ليك الحاجة دي
ربى : انتي كمان اتخليتي عن الغنا عشان امك
نغم : ماما مامنعتني الغنا للابد .... في اي وقت بقدر اغني لكن هل انتي بتقدري تعزفي لو عايزة ؟ ارجعي بذاكرتك شوية ... لما نجحنا في الثانوي وعلمو لينا الرحلة حقه البحر .. كنا في قمة الانبساط بين اهلنا بنغني .... عمار ببساطة شال الكمان من يدك و كسرو .... خليك فاكرة كويس البحب لا بحرج حبيبو ولا بوجع قلبو و يكسرو ....

ربى دموعها سايله على خدودها ... كفاية خلاص حرام عليك .... نغم ربتت على كتفها قالت ليها والله ما عايزة اوجعك لكن الكلام دا ماحتسمعيو الا من البحبك فعلا و انتي غالية علي و بحب ليك الخير دايما ..... جاهم صوت شهد من بعيد قاطع كلامهم ....
شهد بأعلى صوت بتقول .. سمعتو الانا سمعتو يابنات ... الحقوني خلاص بموت ... جاتني جلطة ... زول يرشني بموية ولا اقول ليكم ارموني في البحر عديل عشان اقدر افوق
نغم بتعاين لرؤى و هي جايه ورا شهد ... سالتها
نغم : دي مالها كمان
رؤى : لي ساعة بحاول اوعيها من حالة الهبل المستمر دا
شهد : عيديها تاني .. خليني استوعب الحصل ... صحي طارق سأل مني .... حبيبي طارق سأل عني
نغم : اللهم إنا لانسألك رد القضاء ولكن نسألك اللطف فيه
رؤى : بصراحة كده مابقدر اكمل معاكم ماشه اشوف لي جامعة تانيه يكون ناسها عاقلين
شهد : مش مفروض نمشي النادي ... عايزة اسمع طروقي و هو بغني لي
نغم : انا زاتي عايزة احول جامعة تانية
مشو النادي ... معطرين مسمعهم بموسيقى طارق العذبة .... و الألحان البتخلي الواحد يسافر عبر المجرات .... نغم تلفونها كان بضرب سامي اتصل عليها ... طلعت برا اتكلمت معاه و رجعت .... قعدت جنب ربى الكانت بتعاين ليها بإستغراب
ربى : ممكن اعرف حكايتك شنو يابت ... اتكلمي سريع
نغم : عندي ليكم قنبلة
ربى : فجريها سريع يا لغم
نغم : في واحد عرض علي الزواج
ربى نططت عيونها و شهقت بصوت عالي .... قلتي شنو
نغم : اسكتي ماتفضحينا
رؤى إلتفتت عليهم .... في شنو يابنات
ربى : الواضح ان الموية بتجري من تحتنا و احنا ماعارفين
نغم : وبعدين
رؤى : اتكلمو
ربى : الاخت اتخطبت
رؤى : اي اخت
ربى : لغم
رؤى : قلتي شنو !!!!
نغم : ماوقتو انتي واياها ماتفضحونا
رؤى : و حابه تكلمينا متين ياحلوة .... بعد الولادة
نغم : امشي اجيب المايك من اخوك عشان الجامعة كلها تعرف
ربى : الليلة ترجعي معانا البيت عندك جلسة محاسبة
نغم : حاضر ياستي ... هسي اسكتو
طارق خلص الاغنيه و نزل من المسرح ... قرب منهم و وقف قصاد شهد قال ليها ... تسمحي لي اخد من وقتك خمسة دقايق .... بخجل ردت عليه ... اكيد
رؤى بتعاين ليها وبتضحك ... قالت ليهم شكلها ح تظبط معاها المجنونه دي .... بعد شويه جاتها رسالة على السناب شات ... فتحتها قرتها و اتئفئفت بزهج ... اووف دا شنو كمان
نغم : مالك
رؤى : واحد دمو تقيل مكرهني ... كل ما انزل سناب يتعاور معاي
نغم : اعملي بلوك و ارتاحي
ربى تلفونها ضرب ... ردت على عمار و بتتكلم معاه ... هم ساكتين بعاينو ليها وهي بتتكلم معاه
ربى : حبيبي صوت الموسيقى كان عالي و ماسمعت التلفون .. بعزف شنو ... كنا مع طارق ... اكيد مابتأخر راجعة البيت بعد شوية ... حاضر لما ارجع بكلمك ....
انتهت من المكالمة و عاينت ليهم رؤى قالت ليها ... رجعنا لحركات زمان تاني
ربى : في شنو
نغم : خليها يارؤى ... طالما هي مرتاحة ....
في المسا رجعو البيت ... قعدوها على الكرسي الساخن ... بعدها ضحكو واتونسو ... رؤى قالت ليهم .. اي ياخ انتي اتزوجي و انتي كمان كلمي عمار يجي يخطبك و برضو شهد مع طارق و اطلعو من راسي خلوني ارتاح
نغم : و انتي ما حاسبة نفسك معانا
رؤى : انا ما بعترف بالكلام الفارغ دا
ربى : الحب كلام فارغ ! .... ربنا يشفيك
نغم : هسي خلونا في المهم ... عايزة اعمل لسارة برنامج
ربى : برنامج كيف
نغم : ما عارفة فكرو معاي ... حالتها النفسية تعبانه و احنا لازم نقيف معاها
رؤى : رايكم شنو في رحلة نيلية بالعبارة
ربى : حلو شديد
نغم : و نكلم طارق يرتب لينا البرنامج ...
نغم : نخليها بعد بكرة الجمعة و كلنا مؤجزين .... اتفقو مع طارق وكلموني هسي لازم امشي البيت ماما حتقتلني
‏( ألحان مغتصبة بقلم شيماء عثمان ‏) لما طلعت و عايزة تدخل البيت ... شافت يحيى واقف جنب عربيتو ... من بعيد اشرت ليه انو يضرب ليها ... و فعلا اول ما وصلت غرفتها اتصل
نغم : ازيك
يحيى : مسيوهات وكده ... وينك يابت
نغم : عارفة روحي مقصرة بس لو تشوفني مضغوطة كيف في الجامعة تعذرني
يحيى : مافي مشكلة .... خباراتك
نغم : عندي موضوع عايزة استشيرك فيو و بما اننا اصدقاء محتاجة رايك بكل شفافية لان بالجد رايك بهمني
يحيى : اتفضلي ياستي
نغم : في واحد عايز يخطبني
يحيى : و و واحد منو
نغم : انت مابتعرفو ... خليني احكي ليك القصة ... و قعدت تحكي ليو الحكاية من البداية ... و هو ساكت بسمع فيها ... لما شعرت ان الاتصال انقطع ... بقت تقول ... الو .. الو .. يحيى انت معاي
يحيى : ايوا معاك
نغم : طيب رايك شنو
يحيى : شوفي دا زواج و حياة كاملة ... عايزك تفكري كويس و تتأكدي من الشخص القدامك ... اعرفيه كويس و ماتتسرعي .... حتى لو قال ليك اجازتو قربت تخلص ممكن عادي ينتظر للاجازة الجاية ماتستعجلي لان الاستعجال في الامور دي ما مستحب
نغم : كلامك صح ... اشكرك يا أعز صديق
يحيى : تصبحي على خير
اليوم التاني عدا في التجهيزات للرحلة ... نغم مشت السوبرماركت تشتري كم حاجة ... لمحت سامر واقف مع شلة اولاد في طرف ا
لشارع .... وقفت بعيد و اتصلت عليه ..
نغم : انا على يسارك يلا تعال نرجع البيت سوا
سامر : امشي انتي .. عايز اقعد مع اصحابي
نغم : الوقت اتأخر و ماما بتقلق عليك
سامر : انا كلمتها انتي مالك
نغم : ياخ عايزاك في موضوع تعال
سامر : اووو علينا خلاص جاي
ركب العربية زعلان و متنرفز ... قفل الباب بقوة و عاين ليها .. في شنو كنت قاعد مع اصحابي يعني لازم تتدخلي
نغم : اول مره اشوف الاولاد ديل
سامر : من المدرسة وماتعرفيهم ... في شنو
نغم : ديل بشربو سجاير !!!
سامر : و انا مالي .. شفتيني شربت معاهم
نغم : انت عندك أزمة وقوفك معاهم بحد ذاته مشكلة على صحتك
سامر : وفري محاضراتك لنفسك انا كبير و مامحتاج نصايح ... اتحركي خلاص
لما وصلو البيت طارق كان طالع من بيتهم ... سلم عليهم لكن سامر دخل بسرعة و مارد السلام ... طارق : الاخ مالو
نغم : عامل زعلان .... كان واقف مع اولاد ماعجبوني
طارق : خليو علي بتفاهم معاو
نغم : ياريت .... المهم كلو حاجه جاهزة عشان بكرة
طارق : كلو جاهز
دخلت البيت .... ضربت ليحيى طلبت منو يكون معاهم في الرحلة و بعد إلحاح شديد وافق ... بعد شوية ضرب ليها سامي ... مساء الورد على الناس القاطعين
نغم : قصدك انا
سامي : يعني انا ... وينك ياشيخة
نغم : مشاغل وكده
سامي : انا قلت البت خلاص نست
نغم : احنا بكرة عندنا رحلة ياريت تشرفنا
سامي : بكرة صعب شديد ... عندي عرس صاحبي في شندي و من الصباح انا والشباب ماشين
نغم : مافي مشكلة خيرها في غيرها
في اليوم التاني حضروا نفسهم عشان يمشو ... مشت لسامر غرفتو ... كان بلعب بتلفونو ... قالت ليو لسا ما جاهز يلا اتاخرنا .... عاين ليها بطرف عينو .. ماماشي معاكم .... قربت منو و ضربتو على راسو ... يعني لسا زعلان
سامر : ماعايز اتكلم معاك
نغم : حبيبي ماكان قصدي احرجك مع اصحابك لكن صحتك اهم حاجة في الدنيا
سامر : انا كبرت و بعرف مصلحتي
نغم : ياخي حقك علينا .... هسي قوم و سيب الدلع
طلعو كلهم ... ضربت كلمتها ان جايه تسوقها لكن سارة رفضت و قالت بتجي براها ... لما وصلو و العدد اكتمل عشان يتحركو ... يحيى واقف مع طارق .. سارة بصوت واطي سالتها ... دا منو
نغم : ولد جيرانا ... بتسالي منو ليه
سارة : ولا حاجة بس كده
ابتسمت و غمزت ليها ... لو في حاجة كلميني بخدمك ... ماشايفه شهد رتبنا ليها امورها كيف
سارة : انتي ماعندك موضوع
ربى كانت بعيده منهم شوية ... واقفه بتتكلم مع عمار بالتلفون و من ملامح وشها ظاهر عليها الزعل ... خلصت المكالمة و جات قعدت معاهم .... رؤى سالتها مالك ؟ ...
ربى : مافي شي
نغم : اكيد في شي
ربى : عمار عامل زعلان ... قال ما كلمتو من بدري .... طيب انا اعمل شنو امبارح حاولت اكلمو بس كان مع اصحابو مارد علي
نغم : ماعلينا ... هسي خلينا ننبسط
الجو كان مغيم و ظريف .... نسمات النيل الباردة بتلاطف ضحكاتهم و السماء كانت بتمطر فرح ... طارق و فرقتو بدو يعزفو و يغنو .... خلو للرحلة طعم مختلف .... سامر برقص مع كم واحد من اصحابو .... رؤى بتصور بتلفونها .... و ربى ماسكة تلفونها منتظرة رسالة من عمار .... أما نغم وصلتها رسالة من سامي قال ليها اشتقت ليك ..... طارق بغني مشتاق لعيونك حبيبي وبعاين لشهد البتسمع كلماته و عارفة نفسها المقصودة ..... سرحانة فيه ..... يحيى واقف بعيد ماشايف في الدنيا غير نغم و سرحان في عيونها ..... لكن سارة عيونها عليه بتسرق النظرات ....
طارق قرب من نغم مد المايك و قال ليها ... دورك جا و محتاجين نفحة حب ...... ابتسمت ... شالت المايك ... غمضت عيونها .... بتستنشق ألحان جيتار طارق .... بدأت كلماتها تراقص النغمات الموسيقية مشاعر تشاور تودع مسافر مشاعر تموت و تحي مشاعر يادي يادي المشاعر يادي ياااااه اللي غرب نفسو سافر من ألالام المشاعر و النفسو يعيشها تاني هي هي المشاعر و اللي دارا بإبتسامة من عينيه مُر المشاعر و النفسو قصاد حبيبيو يبان عليه حبة مشاعر اللي بفكر يفارق بس لولا المشاعر و اللي سامح حد جارح راضي ذل المشاعر و اللي يدو في يد حبيبو بس ظش حاسس مشاعر و اللي راجع بعد لما انتهى وقت المشاعر ياااه المشاعر اه من المشاعر

بعد يومين في الجامعة .... نغم في الجامعة خلصت محاضرات و عايزة تطلع لقت أشرف واقف جنب عربيتها و الظاهر انو كان منتظرها ..... لما شافها ابتسم وقال ليها يعني إلا أشرك ليك .... ردت عليه بنص إبتسامة و سكتت ....
أشرف : ممكن افهم الحاصل شنو وليه طوالي متجاهلاني
نغم : مافي حاجة ... بس الايام دي مشغولة شويه
أشرف : متين تكوني فاضية عشان نتكلم
نغم : ماعارفة
أشرف : لا انتي عارفة و انا هسي عرفت الحاصل
نغم إرتبكت شديد و التوتر بقى ظاهر عليها .... تلفونها في اللحظة دي ضرب انجدها من الموقف الصعب .... إلتفتت على اشرف قالت ليو لازم ارد على الاتصال دا ... فتحت الخط وركبت العربية ... امها كانت المتصلة ..
عفاف : انتي خلصتي
نغم : ايوا و هسي جاية
عفاف : امشي لأخوك المدرسة لأن الترحيل حقهم معطل
نغم : حاضر
وصلت المدرسة و شافت سامر واقف مع نفس الاولاد الكان واقف معاهم قبل كم يوم ... لبسهم مامظبوط ... وقفتهم مريبة واشكالهم مامريحة ..... سامر لمحها طوالي جا ركب العربية ... ‏( ألحان مغتصبة بقلم شيماء عثمان ‏) عاينت ليه وسكتت صر وشو و قال ليها في شنو
نغم : انت عارف
سامر : اتحركي ياخ من قبيل واقف في الشمس
نغم : الاولاد ديل مابشبهوك وانت كبير و عارف الصح من الغلط
سامر : هسي شفتي حاجة غلط
نغم : ياريت تنتبه اكتر
سامر : اووف ياه خلينا نمشي
نغم : اوك
دخلو البيت .... لقو امهم بتجهز الغدا ندهت عليهم ... يلا يااولاد غيرو سريع و تعالو ... نغم قربت من امها باست راسها اما سامر طلع غرفتو بدون مايقول كلمة ... امها سألتها .. مالو الولد دا .... ردت عليها سامر و حركاتو قال اتأخرت عليو وقف في الشمس كتير .... المهم الجميل طابخ لينا شنو ميته من الجوع ... امها قالت ليها ... طيب غسلي يدك وتعالي بسرعة
في المسا .... رؤى ضربت و قالت ليها .. نادي خالتو عفاف و سامر وتعالو بيتنا سريع ..... نغم اتخلعت و سألتها في شنو ... ردت عليها بس انتو تعالو .... كلمت امها و طلعو سريع .. لقو ناس طارق عاملين لأمهم حفلة صغيرة في حديقة البيت ... وابوهم جا من الامارات مخصوص عشان يحتفلو بعيد زواجهم .... عفاف مندهشة سألت ام طارق .. دا شنو !!
نور : انا زاتي ماعارفة .. طارق قال لينا نلبس عشان نتعشى برا ولما طلعت لقيت تجاني قاعد في الحوش
نغم : عمو تجاني كان تجيب بابا معاك
تجاني : المره الجاية ... اصلا اخدت اجازة يومين اسلم على نور والاولاد وراجع
نغم إلتفتت على رؤى ... كان ممكن تكلميني بطريقة ألطف من كده هسي جينا و فاكرين في مصيبة
رؤى : اصلا ماينفع معاك الا كده ولا كان قعدتي لينا ساعتين في المرايا
ربى جات طالعه من جوا شايلة تورتة كبيرة ..... سمع هووووس ... مطلوب حضور العرسان فورا وسمعني سلام احلى عيد زواج .... نور و تجاني طفو شمعة زواجهم ال 29 باسها في راسها وقال ليها ربنا ما يحرمني منك يااغلى الناس .... فجاة سمعو صوت جيتار طارق و بدا يغني أغنيه هادية رقصو عليها امهم وابوهم سلو ... رؤى بتصور و ربى مسكو يد سامر جرتو رقصت معاه .... عفاف طوالي ضربت لمجدي فيديو ... قالت ليو .. شوف صاحبك رجع 20 سنة ... و بضحكو فيهم ... طارق بأشر لنغم قال ليها الجماعه ديل محتاجين منك هديه ... ابتسمت و وفقت في النص و بدات تمايل اوتارها الصوتية مع الالحان
من حور الجنان أم أنت إنسان الكمال هل أنت الملاك جيت توري الناس الجمال سبحان من نشأك حَسن و في غاية الجمال يهواك الجنوب و إليك ينقاد الشمال ما اظن يحصو حُسنك لو يحصو عدد الرمال وبإيه يقدروك ياملك ملوك عصر الجمال
انقطعت لحظات الصفاء على صوت الباب بخبط بقوة و بطريقة مخيفه خلاهم كلهم في حالة دهشة ... اتقدم تجاني وفتح الباب .... دخل علي خال نغم منفعل وعيونو بتطلق شرار ... تجاني قال ليو اتفضل لكن علي رد بنبره غضب ماجاي اتونس ... رفع صوتو زياده ... ياعفاف جيبي اولادك و امشي بيتك سريع
عفاف : في شنو يا اخوي
علي : قلت ليك امشي بيتك
تجاني : استهدى بالله يارجل في شنو
علي : دي امور عائلية ماتتدخل
تجاني : العفو
عفاف محتارة .... قالت لاولادها قومو .... طلعو سريع و اول مادخلو البيت علي قفل الباب بقوة و صرخ بصوت عالي نغغغغغم تعالي ..... نغم مصدومة بتعاين لخالهاو مافاهمة البحصل شنو ..
علي : مش قلت ليك ما اسمعك تغني تاني
ردت عليه بلعثمه .... أأانا غنيت مع ناس البيت بس
علي : ولا حتى مع نفسك .... حذرتك قبل كده ما اسمع صوتك ... بتكسري كلامي
عفاف : مالك ياود امي الحاصل شنو
علي : انتي اسكتي خالص ... أخر الزمن حفيدة الشيخ الطاهر تطلع غناية
عفاف : البت بتغني بينا بس عادي
علي : لا ماعادي فاهمة
نغم دموعها على خدها .... خالو انا ماعملت حاجة غلط و لا الغنا عيب طالما الزول محترم نفسو ... اكيد بحترمك لكن ماممكن تتكلم معاي بالطريقة دي ..... وقبل ماتخلص كلامها اداها كف رماها على الارض .. عايز يضربها تاني ... سامر مسكو من يدو و صرخ فيه ... زح يدك منها .... علي ضربو .... عفاف وقفت بينو وبين اولادها و بزعل قالت ليو .... ابعد من او
لادي يا علي ....
قال ليها ادبيهم قبل أأدبهم ليك بطريقتي و طلع من البيت غضبان
نغم على الارض بتبكي و سامر حاضنها .... خلاص ماتبكي ... ماعاش البزعلك .... هو قايل روحو منو عشان يضربك .... اذا بابا عمرو مارفع يدو علينا ..... عفاف كوركت فيهم ... اسكت ياولد و يلا انتو الاتنين على غرفكم
دخلت نغم الغرفة و لسا بتبكي .... تلفونها ضرب شافت الشاشة لقت المتصل ابوها دموعها نزلت زيادة و فتحت الخط
مجدي : انغامي كيفك .... امك ليه مابترد على تلفونها .... الو ... نغم ... الو
كانت بتحاول تحبس صوتها ... آهاتها خانتها و ابوها سمع صوت بكاها .... بتكلم معاها بتوتر ... في شنو مالك ... امك و اخوك كويسين ... ردي علي يابت
نغم : احنا كويسين بابا
مجدي : طيب في شنو
نغم : مافي حاجه
مجدي : من متين بتي بتكذب علي .... اتكلمي
و انفجرت بالبكا ... ابوها سامعها و على اعصابو .... بقول ليها ... يابتي ماتخوفيني الحاصل شنو ... مالقت طريقة إلا انها تحكي ليه كل حاجه .... زعل شديد و اتضايق .. اتكلم معاها شويه لحد ما هدأت ... قفل منها الخط و ضرب لامها ... معصب و دمو فاير
مجدي : كيف علي يضرب اولادي
عفاف : انت عارف علي صعب شويه
مجدي : صعب على نفسو ما على اولادي ... انا مابرضى زول يضربهم لو مين ما كان
عفاف : خلاص انت اهدا و الموضوع دا مابتكرر
مجدي : لو اتكرر اتأكدي ان تصرفي مابعجبك ولا بعجب اخوك .... دقيقة دا علي زاتو ضارب لي .. يلا سلام
علي ضرب هايج و اصلا مجدي كان في حالة غضب اشتبكو الاتنين والنقاش وصل لنقطة اللاعودة ... عفاف مشت لنغم غرفتها ... لقتها قاعده في طرف السرير بتبكي ... امها بزعل نهرتها .... خلاص ولعتيها و ارتحتي ..
نغم : ماما انا ماعملت حاجه
عفاف : عاجبك كده ابوك و خالك حيتخاصمو
نغم : انا ماغلطت في زول هو الغلط فيني
عفاف : اسكتي .... ما اسمع صوتك لحد هنا وكفايه .... قربت منها و مسكت يدها بقوة
نغم بتتألم قالت ليها ... ماما يدي بتوجعني
عفاف : كلو بسبب الكلام الفاضي بتاعك .... اخر مره اسمعك تغني لا تقولي لي طارق و لا زفت فاهمه
نغم : ماما ...
قاطعتها ... ماما في عينك ... كلمتك اسمع صوتك تاني اقطع لسانك ... عايزة تعملي مشكلة بين الكبار ... نفضتها بقوة على السرير ... و جات عايزة تطلع ..... نغم بتمسح دموعها بصوت مبحوح و قلب مكسور قالت ليها ... عمرك ما اتعاملتي معاي كده و عمرك ماكنتي قاسية معانا و لا موقفك من غناي كان كده ... طول عمرك بتفرحي لما اغني بس كلامك معاي كان اركز في مستقبلي و دراستي لانهم اهم ... و انا دايما بسمع كلامك
عفاف : من اليوم فصاعدا تعاملي معاك كده و تسمعي الكلام غصبا عنك بلا قلة ادب وكلام فاضي
طلعت من الغرفه وقفلت الباب ... نغم غطت وشها وقعدت تبكي زيادة .... شالت التلفون ضربت ليحيى لما فتح الاتصال وسمع صوتها اتخلع ..
يحيى : مالك في شنو
بدات تحكي ليو و هي منهارة ....
نغم : انا خلاص ماقادرة استحمل
يحيى : هدي نفسك شوية و روقي بالك الموضوع مامستاهل ... امك يومين و تنسى و الحكاية تنتهي
نغم : و المشكلة الحصلت بين بابا و خالي بسببي
يحيى : المشكلة مابتخصك ... هم كبار و بعرفو يحلو مشاكلهم .... اهم حاجة انتي لا تزعلي ولا تتضايقي .... عايزة موضوع بسيط زي دا يأثر فيك و يحرمنا من بسمتك ... بسرعة امسحي دموعك .. امشي غسلي وشك و نومي ... بكره بجيك الجامعة نطلع و نتكلم ... ظابط
نغم : حاضر .... ماعارفة بدونك اعمل شنو ... شكرا ليك
يحيى : كده انا بزعل منك ... اولا مافي شكرا بين الاصدقاء ... تانيا ماتتخيلي ان زعلك دا حاجة هينه انتي لو زعلتي ليلة .... القمر في الليلة ديك يحصل ليه كسوف

في الصباح نغم طلعت من غرفتها لقت امها قاعدة في الهول .... جات تصبح عليها ... عفاف إتجاهلتها و بنبرة حادة قالت ليها .... الفطور جاهز اكلي بسرعة و امشي على الجامعة و بعدين ماتتأخري .... قربت منها سألتها ... ماما في شنو ؟
عفاف : مافي شي امشي يابت .... و دارت وشها الناحية التانية
نغم بصوت مليان شجن و عبرة خانقاها منعت حروفها تطلع بوضوح ... قالت ليها .. بعتذر لو قلت كلمة ضايقتك
عفاف عاينت ليها بطرف عينها و سكتت
نغم : انتي محامية كبيرة و ميزان العدل عندك غير الناس ... لو شايفة حكمك علي منصف انا راضية بحكمك ..... شالت شنطتها و طلعت من البيت خاطرها مكسور
رؤى و ربى كانو جنب العربية منتظرينها و اول ما شافوها سألوها عن الحصل ... اتحركو و بدت تحكي ليهم و دموعها على خدها نازلين ..... اتكلمو معاها جبرو خاطرها بكلمتين
بعد شويه رؤى فتحت تلفونها .... فجأة صرت وشها و بغضب بتتكلم ... اوووف دا زودها شديد و لازم يقيف عن حدو
ربى : بتتكلمي عن منو ؟ !!
رؤى : واحد بايخ واقف لي على الوحدة كل ما انزل سناب يعلق بإستهزاء و هسي لقيتو ناطي لي في الانستغرام
ربى : اصلو الزول دا كاتب شنو لما زعلانه كده
رؤى : ادخلي و شوفيو بنفسك
ربى : دقيقة طيب ... تلفوني من امبارح مقفول .... نسيتو مع الجوطة
لما فتحتو لقت كمية رسايل من عمار .... بدت تقرا و تدريجيا ملامح وشها اتغيرت ... نغم سألتها .. خير مالك
ربى : انا بالجد تعبت ... ماممكن عشان التلفون مقفول يعمل كده ... خمسمية رسالة زعلان هايج و كلام ما ليو داعي
رؤى : لي ترضي على نفسك يتكلم معاك كده .... على فكرة انتي مطلعاه فوق راسك
نغم : خليها براحتها .... اتكلمنا معاها كتير لكن اعتقد هي مبسوطة بالوضع دا
ربى : كفاية .... حرام عليكم ..... بحبو و ماعارفة اعمل شنو
نغم : حبيو على راحتك بس ماتخسري كرامتك و نفسك
ربى نزلت راسها وسكتت ..... وصلو الجامعة ... خلصو محاضرات ... سامي اتصل عليها
سامي : انتي عادي عندك تنسي الناس كده و لا المشكلة فيني بس
نغم : العفو .. بالجد كنت مشغولة
سامي : متين تنتهي المشغوليات دي عايز اشوفك
نغم : ماينفع
سامي : ليه
نغم : عندي كم موضوع الايام دي .... انا اسفه
سامي : مامشكلة ... اخدي راحتك اليوم لكن بكره ماعندك عذر لازم اشوفك
نغم : امممممم
سامي : اجازتي قربت تخلص و لسا ما اخدت منك عقاد نافع يابت الناس
نغم : طيب مافي مشكلة
خلصت المكالمة .... شافت يحيى من بعيد جاي ناحيتها ..... استغربت شديد و سألتو بتعمل شنو هنا ؟ !!
يحيى : مش وعدتك نتلاقى
نغم : اتخيلتك تتصل .... على العموم احلى مفاجأة
يحيى : انا ميت جوع ... نمشي ناكل حاجة
نغم : جدا
مشو مكان هادي .... اتونسو .... فضفضت ... طلعت كل الفي قلبها .... اتكلم معاها ... قال كم نكته طلعتها من المود و رجعت بسمتها تاني ....
نغم : انت الوحيد البتعرف كيف تفرحني
يحيى : لو علي اشيل كلمة زعل من القاموس عشان نهائي ماتزعلي
نغم : يااااه انا اتأخرت لازم ارجع ... رجعني الجامعة اسوق عربيتي
يحيى : طيب .... انا كمان مفروض ارجع الشركة
وصلها الجامعة .... و هي نازلة من العربية صادفت سارة طالعة .... ندهت عليها .... سارة لما شافت يحيى ابتسمت و هو نزل سلم عليها
نغم : بتتذكر سارة صح ؟ ... شفتها كم مرة معاي
يحيى : ايوا ... اهلا وسهلا
سارة : اهلا بيك
يحيى : بتدرسي طب برضو
سارة : ايوا
نغم : اصلا الحلويين بدرسو طب
يحيى : اكيد ... استأذن بعد دا
مشى و عيون سارة متابعاه ... بسمتها مزينة ملامحها و بالها رحل معاه .... نغم انتبهت ليها قعدت تشاغلها .... سارة بتحاول تنكر لكن نظراتها فضحتها
سارة : طالما فتحتي السيرة عايزة اتأكد من حاجة .... أنتي و يحيى اااااا
نغم : اممم طيب انا و هو مجرد اصحاب اولاد جيران اخوان ما اكتر .... اطمني .......... اها ديل ربى و رؤى جايين ... تعالي اوصلك معانا
سارة : مرة تانية ... اصلو اخوي الكبير جاي يوصلني
ركبو العربية .... اتحركو .... رؤى سألتها .... مشيتي وين يابعيدة ؟
نغم : كنت مع يحيى .... على فكرة دخلت صفحتك و شفت الزول المستفز كاتب ليك شنو
رؤى : دخلت طينت عيشتو
نغم : اكيد هو في زول بلحقك في طولة اللسان
ربى بتعاين للناحيه التانية ساكتة و سرحانه .... نغم قالت ليها حتفضلي صارة وشك كتير
ربى : خليني عليك الله ... زهجانة
نغم : ما عاجبني حالك
رؤى : اتشاكلت مع عمار كالعادة
نغم : وين الجديد في الموضوع
ربى : احاول افهمو ماعايز يفهم و لا يسمع .... طوالي شايف نفسو على حق و انا غلط
نغم : اصلا عمار نفس عيينة خالي علي لا حنفهمهم ولا حيفهمونا
لما قربو على البيت لمحت سامر واقف مع نفس الاولاد .... ما عجبها المنظر .... مجموعة مراهقين بملابس المدرسة بدخنو و بتكلمو مع بعض بإلفاظ بذيئة .... وقفت العربية و تعاين من بعيد ... رؤى سألتها ... في شنو؟
نغم : في موضوع زاد عن حدو و لازم يتحسم
ربى : خالتو عفاف لو شافت المنظر دا ما حتكون مبسوطه
نغم : كلمت طارق و حكلمو تاني لازم اتصرف قبل ماما تعرف
وصلو
البيت .... ‏( ألحان مغتصبة بقلم شيماء عثمان ‏) دخلت لقت امها في المطبخ .... سلمت عليها ماردت ... الظاهر لسا زعلانه ... نغم فضلت واقفه في النص و بتعاين ليها
عفاف : عندك شنو يابت ... امشي من قداميى
نغم : على الاقل عايزة اعرف غلطتي البتعاقب عليها
عفاف : ابوك زعلان ... خالك قاطعنا .... باقي خيلانك و خالاتك واقفين معاه ... وكلو بسببك عرفتي غلطتك وين
نغم : الحصل كلو ماذنبي
عفاف : ذنبك و بسبب القرف الغنا بتاعك ... مارجعت من الامارات عشان اقاطع اخواني بسببك ... ختي الكلام دا في بالك و اتوجعي كويس
نغم : ماما ماتظلميني ... انا مابستحق كده
بطرف عينها قالت ليها .... اقفلي الموضوع و اطلعي غرفتك سريع
قعدت في الغرفة زهجانه .... بعد شوية جاتها رسالة من أشرف محتواها ... بكرة عندي حفلة في الجامعة يارييت اشوفك ...... شافت الرسالة و رمت التلفون بزهج .... دا وقتك انت كمان
في المسا نغم كانت بتقرا .... سارة ضربت ليها
سارة : نغمة ازيك ... عندي ليك اخبار حلوة
نغم : خير ان شالله
سارة : عملت طلب صداقة في الفيس بوك ل يحيى و قبلو
نغم : اووو احنا اتطورنا شديد
سارة : عايني ... أشرف بكرة عندو حفلة .... كلمي يحيى يجي يحضرها ... بليييز
نغم : لكن ...
سارة : لكن شنو ... فهمتك ... قصدك عشان طارق
نغم : مابقدر ازعلو و انتي عارفة الخلاف بين طارق و اشرف
سارة : هسي انا ما بحضر معاكم حفلاتو .... و اشرف اخوي عديل
نغم : ولايهمك ياستي ... بكلمو عشان خاطر عيونك
سارة : اوعك تقولي لي انا كلمتك
نغم : معقول بس .... خليها علي برتبها
طلعت من الغرفة على صوت جرس الباب ... واقفة في السلم من فوق .... شافت نور ام طارق داخلة نزلت سلمت و دخلت المطبخ تعمل عصير .... سامعة كلامهم من جوا
نور : قلت اطمن عليكم ..... علي امبارح بالغ عديل
عفاف : مابالغ ولا شي .... كلو من نغم ... مليون مره فهمتها ماتغني لكن مابتسمع الكلام
نور : لو قاصدة احنا السبب اعفي لينا
عفاف : لا انتي كمان عقلك مايمشي بعيد
نور : البت ماعندها ذنب ماتحميليها اكتر من طاقتها
عفاف : ذنبها ونص ... ابوها دلعها و انا كنت ساكته ... هسي بدفع التمن
نغم جابت العصير ... بنظرة حزينة عاينت لامها و رجعت تاني غرفتها .... مسكت التلفون لقت سامي مرسل رسالة و قبل ماتفتحها تقراها يحيى اتصل ... ردت عليه
يحيى : مالو صوتك رجع تاني حزين ... قبيل خليتك كويسة
نغم : ماما لسا زعلانه مني
يحيى : مايكون اصطدمتي معاها
نغم : لا بس كلامها بوجعني .... ممكن ما نتكلم في الموضوع دا .... المهم انت عملت شنو في موضوعك من قبيل عايزة اسألك و لخمتني بالكلام
يحيى : ولا شي
نغم : كيف يعني !!!! ماينفع كده
يحيى : اشرح ليك كيف .... كل ما اقرا عن العملية ألقى نسبة نجاحها ضعيف .... ما عايز اتعلق بوهم .. خليني كده عارف مرضي متعايش معاه و راضي بقسمتي
نغم : دا يأس و ضعف مافي حاجة اسمها نسبة نجاح العملية في حاجة اسمها إيمان بقدرة الله ... تفاءل عزيمة و اصرار .... خليها على ربنا و اتوكل ياخ
يحيى : و نعم بالله
نغم : في حاجة تاني ... بكرة تعال الجامعة عندنا حفلة و لازم تحضرها
يحيى : ح تغني ؟ !!
نغم : مستحيل تاني اغني ... خلاص بقى محرم علي للأبد ..
الجزء 12
في الصباح لما وصلو الجامعة عمار كان مستني ربى جنب البوابة .... ناداها لكن هي اتجاهلتو و دخلت ... عمار بقى يمشي وراها و ينده بإسمها ... ربى اقيفي و بطلي حركات الاطفال دي ... إلتفتت عليه و بزعل ردت عليه ... نعم ..
عمار : في شنو
ربى : انت في شنو ... كتر خيرك امبارح سمعتني كلام عمري ما اتخيلت في يوم اسمعو منك هسي عايز شنو
عمار : تعالي نتكلم في مكان هادي
ربى : ماعايزة
عمار : ماتعاندي و اسمعي الكلام
ربى : و لو ماسمعت .. حتعمل شنو .... تشاكلني تاني ولا في شنو اكتر ممكن تعملو
عمار : انهي المسرحية دي و خلينا نتفاهم زي البشر
ربى : قلت ليك ماعايزة
نغم و رؤى كانو واقفين بعاينو .... رؤى قربت منها و همست في اذنها ... امشي معاه احسن ماحلو منظركم في الجامعة ... عاينت ليها سكتت و مشت معاه ..... اما نغم و رؤى كملو طريقهم على الكلية صادفو شهد جايه عليهم بتتبسم براها وشها بلمع بأشعة الفرح ... رؤى قالت ليها اتفضلي انسة عشقانة جات
شهد : ما حرد عليك انا الليلة مبسوطة و مادايرة اي تعكير مزاج
نغم : فرحينا معاك
شهد : رسميا انا و حبيبي طارق بقينا مرتبطين
رؤى : على فكرة انتي رابطة نفسك من اول يوم
شهد : هسي دا كلام تقوليو لمرة اخوك
رؤى عاينت لنغم .... الحقي الناس ديل اتزوجو
نغم بتضحك ... ياخ خلي الناس تحب
شهد : اصلا البت دي خاوية مشاعر
رؤى : المشاعر الوحيدة البعرفها ... الجوع والشبع ... الباقي مابهمني ... هسي ناكل وين
نغم : نمشي المحاضرة قربت بعدين نشوف مشكلتك
دخلو القاعة ... سارة كانت قاعدة ... نغم قعدت جنبها طوالي سارة سألتها ... يحيى جاي ؟؟
ابتسمت و قالت ليها ... سلمي بالاول
سارة : ماتلعبي بأعصابي
نغم : اصلو مابقول ليك بخليك كده
سارة : بالجد غياظة
نغم : بهظر معاك .... جاي ياستي يلا انبسطي
سارة : للاسف ماحقدر اتكلم معاه اخواني بكونو في
نغم : ولايهمك انا موجودة ... برتب ليك الموضوع
سارة : بالجد ... ياحياتي انتي اوديك وين
نغم : لا توديني ولا اجيك ... ابتسامتك عندي بالدنيا
بعد شوية ربى جات داخلة ... صارة وشها وزعلانة ... قعدت في البنش ورا نغم ... إلتفتت عليها .. مالك ؟
ربى : طينتها معاه و اصلا كنت عايزة كده
نغم : طالما عايزة كده زعلانة ليه
ربى : انا بحب عمار و مابقدر اعيش بدونو ... اعمل شنو
نغم : يعني خلاص انفصلتو !!!
ربى : لا .... لكن فهمتو ان الاستمرار مستحيل لو فضلنا على الحال دا
نغم : كويس ... خليه يراجع نفسو و برجع ليك اكيد ... ماتشيلي هم و ركزي ... دكتور حسن دخل
بعد المحاضرة .... طارق كان منتظرهم برا سأل نغم ... تلفونك وين من الصباح بضرب ليك
نغم : دقيقة اشوف الشنطة ... احتمال في السيارة ولا نسيتو في البيت ماعارفة ... في شنو
طارق : بخصوص سامر ... لكن خلاص خليها بعدين
عاين لشهد و ابتسم قرب منها ... رايك شنو تفتحي نفسي على الفطور ... بخجل ردت عليه اكيد
رؤى بتعاين ليهم بطريقة غريبة ... بالنسبة لينا شهيتنا اتقفلت
نغم : خلي روحك رياضية ياخ
شهد و طارق مشو مع بعض .... اما الباقين اتحركو على الكافتريا ... بعد خلصو سارة قالت ليها ... نمشي نصلح الميك اب عشان الحفلة ... ربى مستغربة سألتهم ... حفلة شنو ؟
سارة : اشرف عامل حفلة و لازم تجو
ربى : انا اعفو لي زهجانه
سارة : اول مرة اعزمكم ... كده تكسري خاطري
نغم : ماعاش البكسر خاطرك ... كلنا جايين ... عاينت لربى و غمزت ليها
سارة : طيب يلا نمشي عشان الزمن
رؤى : اسبقوني بجي بعدكم
سارة : ماتكوني بتوزعي فينا
رؤى : لا والله جاية بس منتظرة واحدة شالت مني شيت
سارة : طيب بسرعة عشان اخوي الكبير جاي و عايزة اعرفك عليه ... استايلك وكده وكمان مغترب
نغم : ياخسارة صداقتي ليك طالعة و نازلة معاك و في الاخر العريس من نصيب رؤى
سارة : انتي محجوزة ل أشرف ناس الفن براهم و ناس النت براهم
ربى : قسمة عادلة ... احسن شي و خلصينا منهم الاتنين
رؤى : هوي انا مافاضية ليكم ... ولا العرس في راسي اصلا ‏( ألحان مغتصبة بقلم شيماء عثمان ‏)
قعدو يضحكو .... مشو استعدو للحفلة و صلحو الميك اب ... و بعدها اتحركو على النادي ... الحفلة كانت في بدايتها ... قعدو في الصف الامامي ... اشرف بغني و عيونو تلمع فرح من ساعة شافها اشر ليها ان تطلع تغني معاه رفضت ... نزل اتكلم معاها اعتذرت بطريقة حلوة ... ابتسم و بصوت واطي قال ليها ... لازم تعرفي ان كل كلماتي موجه ليك ... ردت عليه بإبتسامة و سكتت .... سارة بتتلفت تفتش على يحيى ... ربا تلفونها ضرب ... يحيى كان المتصل ... قال ليها عايز نغم ... ناولتها التلفون
يحيى : وينك ... من الصباح بضرب ليك
نغم : الظاهر نسيت تلفوني
يحيى : طيب انا جيت و ما عارف جامعتكم دي ... مدخل النادي وين
نغم : خلاص خليك جنب البوابة جاية عليك
قامت من مكانها ... أشرف انتبه ليها .... لما وصلت جنب الباب شافت سامي ... استغربت شديد
سامي : يعني الواحد إلا يعمل ليك كمين
نغم : انت هنا بتعمل شنو ؟؟ !!
سامي : لو بتشوفي الرسايل و تردي على التلفونات ما كان دا سؤالك .... من
امبارح رسلت ليك اني معزوم حفلة عندكم
نغم : سوري الايام دي ملخبطة شويه
سامي : ياترى اللخبطة دي تنتهي متين يابت الناس انا قاعد على اعصابي و انتي ماحاسة بي ولا حاسة بحبي الكبير ... صدقيني دا كلام اول مره اقولو لبت و اول مره احب بت بالطريقه دي لكن دا ماحب دا عشق يانغم انا بعشقك
نغم بتسمع كلامو وقعت عينها على أشرف واقف ورا سامي و ملامح وشو متغيرة .... مسك سامي من كتفو ... لفاه عليه بغضب ... بصوت عالي قال ليو ... بتعشق منو ... رد علي
سامي مستغرب .... في شنو مالك .... أشرف صرخ فيه بتحب منو سألتك انا
نغم شعرت بالخوف و بقت منططه عيونها بتعاين ليهم الاتنين
سامي : استهدى بالله يااشرف مالك
اشرف عاين ليها ... بتعرفيه .... رفع صوتو زيادة ... ردي على بتعرفيه ... نغم بصوت مرتعش أأأيوا ... انا ااا
اشرف : انتي شنو ... بتلعبي بي طول الوقت ... بتخدعيني
نغم : انا ماوعدتك بحاجة
اشرف : اسكتي ماعايز اسمع صوتك ياحقيرة
إلتفت على سامي المندهش و عيونو تطلق شرار ... قال ليه ... مالقيت إلا تعشق حبيبتي يااخوي ... ليع خلصو بنات العالم عشان ماتحب إلا حبيبة اخوك
نغم بتسمع الكلام ... بنزل على راسها زي الرصاص ماقادرة تصحى من الصدمه و تستوعب البحصل قدامها ... بترجف و قلبها طلع من مكانو ... فجأة لقت نفسها وسط كابوس ... سامي و أشرف بعاينو ليها بقرف و غضب .... إلتف حولهم نص طلاب الجامعة و من بعيد شايفة ربى و سارة جايين ... سارة عيونها مليانه علامات استفهام ... بتسأل الحاصل شنو يا أخواني .. أشرف مسك سامي من قميصو و بكورك بطريقة هيستيرية .... رجعت ليه مش كنت هناك مرتاحين منك ... كل الحصل ما كفاك .. عايز مني شنو تاني ... طول عمرك الولد البار الناجح في حياتك .. الطيار مصدر الفخر لأبوك .. اما انا مجرد صايع ماعندي لازمه ... من احنا صغار و انت المفضل عند ابوي انت المهذب و انا لا انت العاقل و انا لا انت المحبوب الشاطر الناجح و انا لا فنان صايع وبس ... يوم ابوي طردني من البيت كان عيد بالنسبة ليك ... اخدت مكاني ... قلب ابوي ... اخدت كل حاجة و هسي جاي من اخر الدنيا تاخد حبيبتي مني للدرجة دي بتكرهني يا اخوي .... سامي دموعو بللت لحيتو ساكت ماقادر يقول كلمة .... اما سارة بتبكي واقفة في النص بيتهم .. خلاص حرام عليكم احلفكم برحمة امي كفاية .
نغم خاتة يدها في فمها و بتبكي بصوت مخنوق ... سامي مسك اشرف من يدو قال ليه .. احنا اخوان و مافي حاجة بتفرقنا و لاكنت عارف نغم حبيبتك اصلا ... اشرف نفض يدو بقوة و ضربو في صدرو بيدينو الاتنين بعدو منو ... صرخ فيه .. ماتقول اخوي لا اخوك و لا بعرفم و لا عايز اشوف خلقتك ليوم الدين ... اعتبر الدم البينا موية و انتهينا خلاص ... إلتفتت على نغم عاين ليها بإشمئزاز قرب منها قال ليها ... تفو عليك ... مشى من قدامها بسرعة واصل أخر مراحل الغضب .. سارة مشت وراه و بتترجاه يسمعها ... سامي بنظرات قاسية بعاين لنغم .. قال ليها .... لي كده ؟؟؟ .... عايزة ترد صرخ فيها اسكتي ... قدر ماعرفت بنات في حياتي ماعرفت وحدة مقززة زيك ... بعتذر من نفسي على الصورة الحلوة الكنت راسمها عنك وبحمد ربنا اني عرفتك على حقيقتك من البداية عاين ليها من فوق لتحت و مشى
نغم بتبكي بأنين و بترتعش .. . ربى مسكتها من يدها قالت ليها خلينا نمشي الجامعه كلها بتعاين ... يحيى من بعيد جاي مخلوع في منظر نغم .... بحيرة بسأل .. في شنو .... نغم لسا مصدومة و بحروف ملعثمة و انفاس متقطعة بتتكلم ... مممماع ع عملت حاجة مممم ماكنت عارفة هم اخ اخ اخوان ... شعرت بالدنيا كلها بتدور فوق راسها ... اغمى عليها و قعت على الارض .
اشرف طلع من الجامعة و الغضب معتليه ... سارة ماشة وراه بتنده عليه لكن هو ماقادر يشوف الا صورة البت الحقيرة البتتلاعب بيه .... سامع الاصوات ضحكات الغدر من اخوه .... مجروح ... موجوع .. سكاكين مغروزة في ظهرو .... قلبو بتقطع ألم ... ركب عربيتو ... غبارها وصل سارة عمى عيونها الغرقانة دموع ... سايق بسرعة جنونية لا مهتم للعربيات القدامو ولا البشر .... لا عارف هو ماشي صح ولا عاكس المسار ... لا شايف اشارات مرورية ولا أرصفة و بدون سابق أنذار ظهرت قدامو شاحنة كبيرة .... أرتبك .. فقد السيطرة على العربية و لف الدريكسون بقوة ... العربية خبطت عربية تانية ... طارت في الهوا ... و طارت معاها كل الذكريات و المواجع ... ... بعد تقلبات على الاسفلت القاسي أستقرت رأساً على عقب ..... معلنة نهاية المأساة و الألم .

سارة واقفة نص الشارع بتبكي .... سامي من عربيتو أشر ليها ركبت معاه ..... ساكتين ولا واحد قادر يعاين للتاني مافي إلا صدى كلمات أشرف بتردد على مسمعهم .... طيفو بحوم حولهم ... نظراتو الكلها عذاب و وجع بتقطع قلوبهم ..
و هم ماشين على الطريق شافو مجموعة من العربيات واقفة قافلة الشارع ... و الناس متجمعين في اصوات عربيات الشرطة و في عربية أسعاف واقفة ... في راجل كبير ماشي و بردد لا حول و لا قوة إلابالله ... الولد مات ... سامي و سارة بعاينو لبعض مافاهمين البحصل قدامهم .... شرطي المرور فتح جزء من الشارع عشان العربيات تعدي ... و لما مرو بمحاذاة العربية المقلوبة و بطلع منها الدخان ... سامي بدون مايشعر فتح الباب و العربية ماشة ... صرخ بأعلى صوت لاااااااا أشرف أخوي ... سارة جوا حيلها مات نزلت و بتكورك وااااي ياأشرف .... شايفين رجال الاسعاف برفعوه على النقالة و عايزين يغطوه .... سامي ماشي بإتجاهه بسرعة و عناصر الشرطة بحاولو يمنعوه و يهدوه ... بعاين لأختو المنهارة لا عارف يهديها و لا عارف يهدي نفسو ...
نغم وقعت على الارض مغمى عليها و ربى بتكورك .... وااي يانغم ألحقوني ياناس ... رؤى جات من بعيد شافت المنظر مخلوعة مافاهمة حاجة .... اما يحيى بقول ليها ربى أسكتي لازم ناخدها المستشفى ... ضربو لطارق جا مع شهد بسرعة و الدهشة على وجوههم ... اخدوها المستشفى و بعد مافاقت بقت تكورك .... ماكنت عارفة أنهم أخوان ... ماعملت حاجة ... ماعندي ذنب والله ... كلهم برا الغرفة سامعين كلامها .. جزء منهم فاهم و الباقين محتارين لكن الوقت ما مناسب للتساؤلات الكل همهم صحة نغم ... بعد شوية أصواتها أختفت و المكان بقى هادي ... ربى خايفة بتقول ليهم ... سكتت ليه .. حصل ليها شي أكيد وااي نغم مالها ..
طارق نهرها ... اسكتي يابت هسي تبقى كويسه ... الدكتور طلع من الغرفة كلهم جرو عليه عايزين يطمنو قال ليهم عندها إنهيار عصبي بسبب صدمة أتعرضت ليها ... اديتها حقنة مهدئة و حتبقى كويسه لكن اليوم لازم تفضل في المستشفى .... مشى خلاهم محتارين كيف يوصلو لامها الخبر !!!
طارق سأل البنات لانو ما فاهم الموضوع حكو ليه .... تلفونو ضرب و وصلو خبر وفاة أشرف .. خت يدو على راسو وقعد ... البنات في حالة ذهول ... يحيى قال ليهم المصيبة نغم لو عرفت
رؤى : المهم هسي نقول لخالتو عفاف شنو
طارق : انتو خليكم هنا انا بمشي البيت اكلم خالتو عفاف واجيبها
يحيى : لا انا بجيبها و بظبط الموضوع ... انت امش ألحق دفن زميلك
بعد أسبوع ...
نغم طلعت من المستشفى و أمها محتارة في حالتها و مامصدقة كلام يحيى ان وفاة صحبتها دخلتها في الحالة النفسية السيئة دي .
كانت حابسة نفسها في غرفتها .... لا أكل و لا كلام و لا أي شي ... طول الوقت دموعها على خدها صورة أشرف مابتفارق خيالها و في أحلامها طيفو دايما زائر .... كل محاولات صحباتها مانفعت ... كل كلمات يحيى ماغيرت حاجة ... قدام الناس و قدام نفسها هي المسؤولة عن الحصل و ذنب أشرف بفضل معلق في رقبتها لأخر العمر . ‏( ألحان مغتصبة بقلم شيماء عثمان ‏)
في يوم بالمسا جات جوها صحباتها على أمل يطلعوها من حالة الكآبة العايشاها .... ربى قعدت جنبها على السرير ... حرام عليك نفسك يانغم خلاص كفاية تعذبي روحك كده ... عاينت ليها بنظرة منكسرة و سكتت
شهد : الحصل قضاء و قدر لا انتي عندك يد فيه ولا كنتي مخططة ليو ... ماتحملي نفسك فوق طاقتها
نغم دموعها بتنقط حزينة و ساكتة
رؤى : هو مكتوب ليه كده دا يومو و مافي إنسان مسؤول عن موت إنسان تاني
عاينت ليها بعيونها المليانة دموع و قالت .... في أسباب للموت و أنا كنت السبب .... نزلت راسها وقعدت تبكي بوجع ... قامول كلهم حضنوها .. ربى ماسكاها من كتفها قالت ليها ... طلعي كل الوجع و ارتاحي ... ارجعي لينا نغم الحياة عطري الدنيا بإبتسامتك و ألحانك .
شهد : لازم ترجعي الجامعة لحد كده و كفاية ... كمية محاضرات و لابات فاتتك
نغم : مابقدر
رؤى : لازم تقدري و لا على كيفك ... مستقبلك مالعبة و اصلا خالتو شاكة في صحة كلامنا ... من بكرة ترجعي فاهمة ... هزت راسها و سكتت
في الصباح ... في الجامعة من أول ما دخلت عيون كل الطلاب متجه نحوها ... شايفة نظراتهم و سامعة همساتهم ... وماعندها إلا الصمت ... بعد المحاضرة أنتهت مشو الكافتريا ... شهد بتتكلم مع ربى و رؤى شغالة بتلفونها .... نغم قاعدة على الكرسي سرحانة بتعاين للأرض فجأة شعرت بيد على كتفها .... ألتفتت ... بدون سابق أنذار نزل على خدها كف ما متوقع .... رفعت راسها تفهم البحصل شنو ... شهد ماسكة سارة بتقول ليها أستهدي بالله ... ربى مسكتها من يدها .... نغم انتي كويسة .... لكن سارة بتتكلم بصوت عالي .... ياحقيرة ياوقحة .. مابخليك .. مابرحمك و لا برتاح الا اشوفك مكفنه زي ماشفت أخوي
رؤى : ياسارة الحصل قضاء و قدر نغم ماعندها ذنب
سارة : اخوي مات بسببها و سامي سافر خلى البلد نهائي بسببها اتفرقنا انا واخواني بسببها ... كانت عايزة تضرب نغم إلا ان شهد مثبتاها و عاملة حاجز بي
نهم ... نغم متكفيه بالصمت خاته يدها على خدها و بتبكي .... المنظر لفت إنتباه الطلاب و ألتفو حولهم ... سارة لسا بتكورك انتي مستحيل تكوني بشر انتي شيطان .. كيف سمحتي لنفسك تلعبي بقلوب الناس و تفرقي الاخوان ... الله يحرق قلبك زي ماحرقتي قلبي ربنا يوجعك زي ما انا موجوعة ... يارب دمعتك ماتقيف العمر كله
ربى مسكت سارة من يدها .. خلاص كفاية انتي ما فاهمة حاجة و نغم ماعندها ذنب ... عاينت ليها بغضب و نفضت يدها ... قربت من نغم و ضربتها ضربة قوية في كتفها ... قربت تقع و بدأت تضربها
نغم منهارة مستسلمة ما بتقاوم اما صحباتها بحاولو يخلصوها من تحت يدين ساره البتضرب فيها بجنون مغيبة العقل مشلولة التفكير ... ماشايفة قدامها إلا السفاحة الفاجرة القتلت اخوها و اغتصبت فرحتهم .... فجأة جا طارق من بعيد مسك سارة بقوة زحاها منها و رفع نغم صرخ فيها ... سارة بس خلاص انتي مجنونة
سارة : ابعد عني
طارق إلتفت لاخواتو قال ليهم .... سوقو نغم و امشو العربية
سارة بتتكلم بصوت عالي ... ماشة وين .. استني لسا كلامنا ما خلص ... لسا بينا حسابات ما اتقفلت
طارق : اقصري الشر يابت الحلال و امشي
سارة : ما ماشة و مابتهمني .... رفعت صوتها زيادة ... نغم حتشربي من نفس الكاس الشربتينا منو انا و عيلتي
طلعو من الجامعة و حالتها كانت صعبة جدا ... جا طارق ساق العربية و اتحركو .... نغم بتبكي بوجع لما تتنهد و البنات بحاولو يهدوها لكن في ألالام مابتهدأ بسهولة و في أوجاع مستحيل تتخذ وضع الصامت ...
طارق وقف جنب سوبرماركت جاب مويه و عصير تاني وقف بيهم جنب النيل على امل تروق شويه و ماترجع البيت بالمنظر دا ... كانت شاردة الذهن في عالم تاني غير عالمهم و لما افتكرو انها هدأت و الضجيج الفي قلبها اختفى رجعو البيت
دخلت لقت امها في الهول ... سلمت عليها و عايزة تطلع السلم امها ندهت عليها
عفاف : تعالي هنا يابت
إلتفتت عليها ... نعم ماما
عفاف : قلت ليك تعالي اقيفي قدامي
وقفت قدامها منزلة راسها بتعاين للارض
عفاف : في شنو الايام دي ما عاجباني
نغم : مافي حاجة
عفاف : اسمعي الكلام دا كويس يابت احنا جينا هنا عشان تقري و تشوفي مستقبلك اما الكلام الفاضي بتاع البنات و القصص الوهمية البعيشوها ما عايزاك تفكري فيها فاهمة ... ركزي في دراستك خلاص لأني بالجد زهجت ألقاها منك و لا من أخوك ... وبعدين كلمتك من يومتا تمشي لخالك تعتذري ليو و منطنشه ... عاجباك القطيعة الحصلت بسببك
عاينت لأمها وعيونها مليانه دموت قالت ليها ... حاضر بعمل كل العايزاه ... هسي ممكن أطلع غرفتي
دخلت الغرفة .. قفلت الباب و وقعت على السرير قعدت تبكي .... ما انقطع بكاها إلا بعد سماع صوت تلفونها بضرب ... كان يحيى المتصل ... ردت عليه بصوت مليان وجع
يحيى : شفتك من الشباك و انتي داخلة ... حالتك ما عجبتني و هسي صوتك خوفني عليك أكتر في شنو
نغم : هي المشكلة فيني ولا في الناس ... ليه فجأة مافي زول قادر يفهمني ... لي بتحاسب على أخطاء ماعملتها .... ولا يمكن انا انسانة سيئة و ماعارفة روحي
يحيى : انتي أطيب قلب لاقاني .... ما تشيلي نفسك ذنوب ماحقتك ... مرات الحياة بتفرض عليك حاجات مامتوقعة و بتختك في مواقف صعبة ... المهم كيف نطلع منها أقوياء و الاهم كيف نفضل صامدين و مايهزنا أي صعب ... الكلام دا انتي بتعرفيو ماغريب عليك الكلام دا اتعلمتو منك .... الأنغام الصادقة مابتنكسر و الألحان دايما بتحلق ما عندها مكان في السجن .

بعد مرور أيام و الحال على ماهو عليه .... لا نفسيات نغم أتصلحت ولا سارة قادرة تغفر .... أما ربى و عمار على نفس المنوال يوم يزعلو و يوم يتصالحو ... شهد و طارق في عالم تاني خاص بيهم بعيد كل البعد عن الجوطة الحاصلة دي .... يحيى بحاول قدر المستطاع يساعد نغم و على قدر مايقدر يخفف عنها الوجع .... اما عفاف مابتفكر إلا في المشكلة الحاصلة بين اخوها و زوجها ....
وسط الفوضى و مع زحمة الأيام لازم يكون في ضحية و زول يتنسي ؟؟؟ ....!!!!
سامر في مرحلة اللخبطة ... العمر البخليك محتار ... شايف نفسك كبير ولسا الناس بتعاملك على انك طفل ... عايز تدخل عالم الكبار بس تايه لأن البوابات كتيرة ... مجبور تخوض مع الباقين ... عشان ماتكون مختلف ... اصل الكل خاض التجربة و من زمان بنسمع أن الحياة تجارب .... من حقك تخوض التجربة لكن تجربة عن تجربة تفرق .... في تجربة تضحك على نفسكمن شدة غباءها و تجارب تبكي على نفسك و تخلي الحواليك يبكو عليك ... لأن الحياة ما لعبة و السهم بعد إطلاقة صعب مساره يتغير .
في يوم سامر و اصحابو طالعين من المدرسة ....
رامي قال ليهم رايكم شنو نمشي صالة البلياردو ... رد عليه سامر انا مابقدر امشي معاكم
أمين : برضو امك مابتسمح ليك
رامي : انت كبير و مسؤول من نفسك ... امك لازم تفهم الكلام دا
سامر : ياخ مشغلاها لي في الطالعة و النازلة
أمين : اعمل زيي امشي وانبسط و لما ارجع اسمع كلمتين و اعمل رايح
رامي : الاهل مابتغيرو اصلا .. مامعناه نحرم روحنا من الحياة
سامر : كلامكم صح لكن برضو مانتأخر
امين : بلياردو و بلاي ستيشن و بس
سامر : خلاص ضابط
قاعدين يلعبو ... عفاف اتصلت عليه ... شاف التلفون و ما رد عليها .. كررت الاتصال كم مره برضو مارد عليها ... في الوقت دا نغم جات داخلة البيت ... استقبلتها امها استقبال حافل و مشبع بالغضب
عفاف : كنتي وين لحد الوقت دا ياهانم
بإستغراب جاوبتها ... في الجامعة
عفاف : لحدالوقت دا
نغم : يا ماما انتي عارفة جدول محاضراتي و بعدها مشينا المكتبة نقرا عشان الامتحانات قربت
عفاف : تاني القراية في البيت فاهمة ... ماعندي بت تتأخر و إلا اشيل منك العربية
نغم : حاضر ماما العايزاه بعملو ليك
عفاف : اصلا كلامي هو البمشي ... فاكرة الموضوع على كيفك
نغم : في شنو ماما ليه وصلنا للمراحل دي من النقاش
عفاف : مش انتي عايزة كده بعاملك زي ماعايزة
نغم : انا عايزة امي ترجع لي زي ايام زمان
عفاف : ماعندي ليك حاجه طول ما انتي مزعلاني
نغم : مشيت و اعتذرت لخالي على الغلط الماعملتو لا هو قبل الاعتذار و لا انتي رضيتي ... اعمل شنو قولي لي
عفاف : تعملي شنو ما خلاص خربتيها و قعدتي ... اطلعي غرفتك خليني اشوف اخوك عايز يمرضني هو التاني
نغم : سامر مالو
عفاف : بتصل عليه مابرد ولا عارفة مشى وين
نغم : من قبيل ما اتكلمتي ليه يا ماما
عفاف : جننتوني خلاص بعد دا إلا ابوكم يجي يشيل معاي انا تعبت
طلعت التلفون اتصلت عليه و المره دي تلفونو كان مقفول .... خافت و قالت لبتها قلبي مامطمن الولد دا بكون حصلت ليو حاجة .... نغم متوترة أكتر منها قالت ليها ماتقولي كده خليني اضرب لطارق و فعلا طارق جا بسرعة و طلعة يفتشو عليه في كل الاماكن المتوقع يلقوه فيها لكن ما في اي اثر ليه ... و فضلو لأكتر من ساعتين يفتشو عليه بس بدون فايده .
عفاف متوترة و علامات الخوف ظاهرة على وشها اما نغم حالتها ما بتفرق عن امها ... نور ام طارق قالت ليه ياجماعة ما دايرة اخوفكم لكن مفروض نسأل في المستشفيات
عفاف : وااي ولدي حصل ليو حاجة
ربى : ياخالتو اطمني اكيد هسي بنلقاه
رؤى : صاحب الترحيل قال ليكم شنو
عفاف : قال ليو عندنا حصص إضافية و برجع مع اصحابو
نغم متوترة خايفة و قلبها مقبوض .... طارق قال ليهم من راي امشي اسأل مراكز الشرطة
نغم : شرطة !!! ليه ممكن يكون حصل شنو
طارق : عادي ياخ لي بتفكري بالطريقة دي
بعد شوية عفاف جاتها رسالة في تلفونها محتواها ... سامر في مستشفى ‏( ... ‏) قرأت الرسالة أتخلعت وبقت تكورك بصوت عالي ... سجمي ولدي وااااي انا ... ‏( ألحان مغتصبة بقلم شيماء عثمان ‏)
مشو المستشفى بسرعة .... سامر في غرفة العناية المركزة نايم على السرير موصلين ليو جهاز تنفس و درب .. على صدرو جهاز تخطيط القلب ... الممرضه بتحاول تمنعهم من الدخول ... عفاف لزتها بعدتها من طريقها و دخلت .... مسكتو من يدو و بتبكي .... نور واقفة جنبها بتقول ليها استهدي بالله الولد كويس .... نغم قعدت جنبو و بتمسح شعرو ... قوم ياسامر .. قوم طمنا عليك ...
رؤى ماسكةالملف الجنبو و بتقرا ... ليه بتعملو كده ياجماعة ... دي نوبة أزمة زي كل مرة و بتعدي .
جات الممرضة داخلة و بتتكلم بزعل .. لو سمحتو كده ماينفع ماممكن كلكم تدخلو ... ممنوع تواجد الزوار في العناية المكثفة .... عفاف قالت ليها مابطلع اخلي ولدي
الممرضة : يامدام ارجوك ماتعملي لي مشكلة ... الدكتور مابرضى
عفاف : خليه يجي الدكتور دا عايزة اعرف حالة الولد
و اثناء هم بتكلمو جا الدكتور داخل .... بنهرة قال للمم
رضة ... ممكن أعرف البحصل هنا شنو بالظبط
الممرضة : والله يادكتور أنا .....
الدكتور : انتي شنو يا أنسة ... دا شغلك ... و لما اقول مافي زول يدخل غرفة المريض تبقى مسؤوليتك و انتي حتتحاسبي على الاهمال دا
عفاف وقفت قدامو .. كل البهمني ولدي هو كيف يادكتور
الدكتور : الموضوع بسيط لكن لازم نتأكد من كم حاجة بعد كدن اجاوبك عشان كده عملنا ليو كم تحليل ... ممكن تتنظرو برا لحد ما أخلص كشف
نغم قاعدة جنب اخوها على السرير ماسكة يدو ... الصوت ماغريب عليها رفعت راسها شافت الدكتور عرفتو و هو عرفها ... لما عايزين يطلعو .. وقفت عايزه تطلع قال ليها على فكرة يا آنسة يحق ليك تتواجدي وقت الكشف بما أنك طالبة طب .... أمها عاينت ليه بإستغراب و مشت اما هي فضلت مع سامر .... دكتور عادل سألها المريض ببقى ليك شنو
نغم : اخوي ... ارجوك طمني يادكتور
عادل : كطبيبة مستقبلية مفروض أعصابك تكون اقوى و تقدري تسيطري على الوضع بحزم
نغم : دا اخوي .... اكيد اعصابي بتكون منتهيه
عادل : على العموم المره دي عدت على خير لكن مامعروف المرات الجاية بحصل شنو .. لازم تتكلمو معاه
نغم : مافاهمة قصدك دكتور
عادل : واحد عندو مشاكل في التنفس مامفروض يشرب سجاير
نغم : سجاير !!! مستحيل ... ياالله منك ياسامر
عادل : كل الكلام دا ماينفع لازم ياخد حذرو
نغم : اكيد ... لكن ممكن اطلب طلب
عادل : اتفضلي
نغم : ما عايزة ماما تعرف ... انا بحل الموضوع دا بطريقتي
عادل : إذا انتي شايفة كده مافي مشكلة
بعد ما خلص كشف و طلعت نتيجة الفحوصات ... طلع و طمنهم ... سامر فاق لكن لسا تعبان و الدكتور كتب ليه كم يوم في المستشفى بعد ما مشى ربى غمزت ليها و طلعو من الغرفة ... رؤى جات لاحقاهم
ربى : طبعا خالتو استلمتنا تحقيق .. دا منو و بعرف نغم من وين
نغم : قلتي ليها شنو
رؤى : طبعا قلنا دكتور في الجامعة ... قالت لينا كان يطلب منكم تحضرو الكشف برضو
نغم : ماما ابدا ما جادة حتى في الاوقات دي بتفكر في حاجات غريبة
رؤى : يااختي دكتورك عملها ظاهرة
نغم : انتو كمان ... في مصيبة حاصلة و بتفكرو في التفاهات
ربى : في شنو
نغم : وين طارق
رؤى : كان بتكلم بالتلفون و طلع برا ... مالك
نغم : موضوع سامر طبعا لو ماما عرفت تبقى كارثة
مشت واتكلمت مع طارق في الموضوع و وعدها المره دي يكون حازم معاه أكتر ... قعدو في المستشفى لوقت متأخر امها طلبت منها ترجع البيت و هي فضلت مع سامر .. لما رجعو يحيى كان واقف جنب باب بيتهم اول ما نزلو من العربية سألهم من الحاصل .... طارق بتكلم معاه و هو عيونو مع نغم ... قلق عليها زيادة ... بمجرد ما دخلت البيت ضرب ليها
يحيى : ملامحك ما عاجباني و شكلك تعبانة
نغم : سامر خوفنا شديد
يحيى : طارق قال الدكتور طمنكم
نغم : ايوا طمننا لكن مشكلة سامر العناد .... ماشي مع شله مريبة بالجد خايفة عليه .. طارق اتكلم معاه كتير لكن بدون فايدة
يحيى : اذا تحبي ممكن اتكلم معاه برضو
نغم : ماعايزة اعذبك معانا
يحيى : ليه بتقولي كده ... عايزاني ازعل منك
نغم : ابدا ماقصدي بس لأني عارفاك مشغول
يحيى : لو مشغول دهر ... دايما في مكان ليك .... الظاهر ما عارفة مكانتك عندنا
نغم : عارفة والله بدون ماتقول
يحيى : تعرفي لينا زمن ما اتكلمنا مع بعض
نغم : الفترة الفاتت كانت صعبة و كل الحاجات ورا بعض
يحيى : عشان كده بقول ليك اطلعي شوفي الدنيا ... افرحي ... من حقك تفرحي ... غني .. ماتسجني نفسك في زنزانة بدون ذنب
نغم : في نظر سارة انا قاتلة و في نظر ماما انا غلطانه ... بالجد زهجت
يحيى : زهجانة و انا موجود ... عيب عليك .... خلاص عندي ليك يوم نطلع كلنا نعمل برنامج بعد سامر يقوم بالسلامة
نغم : تمام ياسيدي ... اتفقنا
يحيى : لكن هسي مفروض تعملي شنو
نغم : مافهمت قصدك ... مفروض اعمل شنو ؟
يحيى : عادة لما تكوني زهجانة بتغني .. صح .... يلا غني أشتقت لصوتك
نغم : أكيد بتهظر .... انا الغنا بقى علي حرام
يحيى : ماتسمحي لزول يسلب منك حاجة بتحبيها ... ماعهدتك ضعيفة
نغم : في حاجات بتتفرض عليك
يحيى : اسمها حاجات استسلمتي ليها ... اعملي الانتي شايفاه صك و مقتنعة بيه ماتقسي على نفسك عشان ترضي غيرك ... انك تعملي الشي البتحبيه بينك وبين نفسك مامعناه انك بتغضبي امك .. انا مصر على كلامي و الليلة ما بقفل السماعة إلا على صوت غناك
نغم أخدت نفس عميق ... غمضت عيونها و سرحت بعيد .... سمحت للألحان تراقص أوتارها الصوتية ... و النغمات بتسبح مع الكلمات
بتمون على ضحكي انا بتمون على الدمع وإلك بتمون
بتمون ياقلبي عينك على قلبي ماكان يمكن لو ما انت تكون
معذور لو جن القلب معذور بعيون عم تغزل حلى معذور مين الما بحبك ياويلي من قلبك مغرور قلبك ياحلو مغرور بتمون على الدقه لولا القلب شو ببقى حبيبي ان غبت راح بشقى عينك على قلبي شوي شوي و اتوقف قلبي حنون مابلقى بتموووووون
الجزء 15
في اليوم التاني من الصباح ... نغم ضربت لامها تتطمن عليهم ... عفاف قالت ليها امشي الجامعة بالأول و بعد تخلص المحاضرات تعالو .... اتجهزت و كلهم طلعو ... لما وصلو و عايزين يدخلو القاعة نغم شافت سارة جايه عليها من بعيد و شهد بتحاول تمنعها ... رؤى بزعل قالت .. المرة دي اوعك تسكتي ليها و إلا انا مابسكت
نغم : خلونا نمشي ياجماعة مادايره مشاكل
ربى : يعني تخلي ليها الجامعة
سارة وقفت قدامها ... عينك قوية ياحقيرة
نغم : في شنو انا ما سألتك
سارة : اكتر من كده عايزة تعملي شنو قتلتي اخوي و التاني حرد ليك البلد و سافر و لسا مصرة تأذيني .. عايزه تسرقي حبيبي
نغم : عفوا ... حبيبك منو السرقتو كمان
سارة : يحيى
نغم : اكيد بتخرفي
سارة : ابعدي من حياتي ماتخليني ألتفت عليك و ادفنك في حفرة جحيم بنفسي
نغم : ما عندي دخل في حياتك لا من بعيد ولا من قريب .... افهمي الحصل ماكان بيدي و الموضوع كلو صدفة لكن شكلك مصرة تفهمي بالطريقة البتحبيها ... تانيا من البداية قلت ليك انا و يحيى اصدقاء و صداقتنا ليها سنين .... البحصل بينكم امر مابهمني ولا بعنيني ... بتمنى تفهمي الكلام دا كويس عشان ماتعملي لي قصة كل يوم في الجامعة
دارت ادتها ظهرها عايزة تمشي .... سارة شدتها من يدها بقوة و ضربتها كف ..... نغم عاينت ليها بغضب و طوالي ردت ليها كف اقوى منو لما سارة اتخلعت ... زعلت زيادة و عايزة تضربها لكن الطالبات حجزو سارة وقفو بينهم منعوها عشان المشكلة تنتهي ... لكن سارة هايجة بتهدد و تتوعد .... نغم ساكته بتعاين ليها قالت لصحباتها ... خلونا نمشي من هنا ... قعدو في الكافتريا ... شهد قالت ليهم مامصدقة سارة بقت كده
ربى : مرات بحن عليها و بعذرها و مرات بتغاظ منها
رؤى : هي اتمادت شديد و كويس ماسكتي ليها
نغم : اقفلو الموضوع دا بالجد ماطايقة اسمع كلمة
ربى : خلونا في المهم .... هي و يحيى بينهم شنو
نغم : ماعارفة
رؤى : طلع ماهين ابو عيون نعسانة
تلفون نغم ضرب ... ابتسمت و قالت ليهم الطيب عن ذكرو ... ردت عليه
يحيى : في حاجة
نغم : حاجة كيف مافهمت
يحيى : سارة اتكلمت معاك .... هسي رسلت لي رسالة غريبة
نغم : اتكلمت و اخدت الرد لكن انت ماقلت لي ان في شي حاصل
يحيى : رسلت لي كذا مره في الماسنجر و لما ضربت فهمتها انو ماتضيع وقتها معاي .. انفجرت في وشي و انو انتي السبب ... مارضيت فيك الكلام رديت عليها قفلت الخط في وشي
نغم : خليتها جات اتفشت فيني
يحيى : عملت ليك حاجة
نغم : ماتاخد في بالك ... مشاكل بنات و بنحلها بطريقتنا
يحيى : تعجبيني و انتي قوية
ضحكت و قالت ليو .... تربيتك و كده
بعد ما خلصو مشو المستشفى تشوف اخوها .... وصلو ... بتفتش مكان توقف فيو العربية ... رؤى قالت ليها المكان داك فاضي ... اتحركت و تلفونها بضرب عايزة تشيلو وقع جنب رجلها نزلت يدها بتحاول تحصلو .... ربى صرخت انتبهي يابت .... رفعت راسها مخلوعة و داست فرامل وقفت العربية و نزلت خايفة مرتبكة ... بتمتم . .. أ أ أنت كويس ؟
دكتور عادل مبتسم رد عليها ... يعني انتي مراهنة على حياتي و لا حالفة إلا تصدميني عشان ترتاحي .. شكلك كده عايزة تنتقمي مني لكن قبل دا وريني عملت ليك شنو لأن اصرارك اثار فضولي .. و تانيا اساعدك في عمليات الاغتيال الفاشلة دي
هي بتعايت للأرض خجلانة ... انا اسفة ماكنت منتبهه
عادل : اخيرا قلتي أسفة ... ياشيخة حمدلله على السلامة
اتغاظت منو شديد قالت ليه ... على فكرة انت برضو مفروض تركز و تنتبه للسيارات الماشة والجاية
ضحك بسخرية ... قال ليها خليك كده اوعك تتغيري تمام ... مشى خلاها بتعاين ليه بإستغراب
ربى بتنده عليها ... يانغم تعالي وقفي عربيتك و خلصينا
‏( ألحان مغتصبة بقلم شيماء عثمان ‏) دخلو المستشفى مشت لأخوها اطمنت عليه .... شافت امها ظاهر عليها التعب ... بعد محاولات كتيرة حتى اقتنعت انها ترجع البيت ترتاح و دي فرصة استغلتها نغم انها تتكلم مع اخوها .. قعدت جنبو على السرير مسكت يدو ... قالت .. انت عارف ان البيت بدونك ماحلو
سامر : عارف و عشان كده بتعزز
نغم : اتعزز براحتك لكن بالصح مش بالغلط
سامر : قصدك شنو
نغم : احنا فاهمين بعض
سامر : حركات البنات مابتعجبني ادخلي في الموضوع طوالي
نغم : حاضر .. مع انو اتكلمنا في الموضوع دا قبل كده
سامر : ماتقولي لي اصحابك تاني وتمشي مع منو و تطلع وين ... انا كبير و حر في تصرفاتي
نغم : ابدا مابقول ليك مش انت كبير كفاية يبقى اختصرت علي كلام كتير ... عايزاك تعرف ان احنا ماعندنا غيرك هنا و انت بعد بابا .. انت البتدافع عننا و مسؤول عن امننا و رعايتنا واثقين انك قدر المسؤولية و الثقة دي ما جات من فراغ
سامر : مطلوب مني شنو
نغم : مطلوب تبقى كويس لأن صحتك بتهمنا ... زي ما عارف انو عندك ربو و السجاير ماكويسة لصحتك
سامر : س س سجاير شنو انتي بتهرجي
نغم : حبيبي احنا برانا ... خليت ربى و رؤى يطلعو عشان ناخد راحتنا
سامر : عايزة شنو
نغم : عايزة نرجع زي زمان صريحين و ما نخبي على بعض .... انا ماكلمت ماما نخلي ا
لموضوع دا سر وما نعيد الغلطة دي تاني
فضل ساكت يعاين ليها .... قربت منو زيادة و ضغطت على يدو ... اوعدني تحمينا ... انا و ماما امانه عندك و اوعدني تحافظ على صحتك عشانا
سامر : اوعدك لكن شروطي صعبة و اوامري تتنفذ بدون نقاش
نغم : حاضر
سامر : مافي طلعة الا بأذني و مافي تأخير برا البيت
نغم : حاضر
سامر : و لو المشوار مهم بمشي معاك لما اشوف جدول مواعيدي بالاول طبعا
نغم : حاضر
سامر : لما اصحابي يجو ما اشوفك تتقاطعي قدامهم و اذا طلبت منك حاجة تعمليها بدون طولة لسان
نغم : حاضر ياسيدي تاني في شنو
سامر : تاني فكي يدي من قبيل ضاغطة عليها يالغم فجرتي العروق
نغم : ماتنسى انا اختك الكبيرة ... احترمني شويه
سامر : ابيييت ... و طلع لسانو
جنب باب الغرفة ربا بتتكلم مع عمار و كالعادة زعلان لانها نست تكلمو بمشوار المستشفى ... اما رؤى ماسكة تلفونها بترسل رسايل اخر ونسة و ضحك .... نغم طالعة شافت ابتساماتها وقفت جنبها قالت ليها ... لك يومين مش على بعضك ياجميل
رؤى : زحي مني
نغم : و عندك اسرار كمان ... الحقي ياربى اختك بتضيع
ربى خلصت المكالمه و قالت ليهم في شنو
نغم : الهانم مخبيه مننا حاجه
ربى : احكي يابت
رؤى : مافي شي ياخ
نغم : اتكلمي عشان ما حنرحمك و انتي عارفة
رؤى : اوو علينا فضيعات انتو .... في واحد ارتحتو
ربى شهقت ... أبلة نظيرة بتحب !!!! السما وقعت علينا ياناس
رؤى : انتي غبية ... انا قلت في واحد بس ... عملتيو حب
نغم : اها شنو عشق يعني
قعدو يضحكو ... رؤى مغيوظه منهم بزعل قالت ليهم ... مافاضية للسخافات دي ماشة زاتي ... عايزة تمشي ربى مسكت يدها ... تمشي وين ياعسل بسرعة طلعي العندك بعدها نطلق سراحك
رؤى : غيظات انتو ... الموضوع كلو الولد الكان ملاحقني في السناب و الانستغرام اتكلم معاي و طلع ظريف
نغم : طلع ظريف اممم ختي لي عشرة خطوط حمراء تحت الجملة دي و زغردتي يا انشراح
رؤى : والله ما اكمل ليكم
ربى : فيها تكملة كمان ... احكي دا انتي وقعتك منيلة يااختي
رؤى : يوووه علينا
نغم : خلاص سكتنا اتكلمي
رؤى : ولا شي اتبادلنا الاعجاب و كده
نغم : و اتبادلتو الارقام و لا لسا
رؤى : انا راجعة البيت ..... سخيفات خلاص
مشت زعلانه خلتهم يضحكو عليها ... ماشة بسرعة و نغم وراها بتقول ليها دقيقة يابت .... رؤى استني ياخ ... يعني ترجعي البيت بالمواصلات والله بنهظر معاك ... خلي روحك رياضية ... اقيفي ياخ المستشفى كلها بتتفرج فينا ...
لما قربت من البوابة .... كانو سامعين صوت عربية الاسعاف وقفت قدام المدخل مباشرة ... و كمية من الدكاترة ماشين بسرعة .... نغم و رؤى وقفو على جنب عشان يفسحو ليهم المجال ... بقو ماقادرين يطلع بسبب تجمهر الدكاترة و الممرضات ... انفتح باب الاسعاف و بطلعو النقالة .... صوت الدكتور المعالج من جوا مسموع .... شاب عمرو 28 سنة اتعرض لذبحة صدرية .... توقفت عضلة القلب لمده دقيقتين و عملنا ليه انعاش بالصاعق الكهربائي
واحد من الدكاترة : جهزو غرفة الكشف سريع
نزلوه ممدد على النقالة ... مع زحمة الممرضات من حولو ماقادرين يشوفو المريض ... لكن في فجوة صغيرة سمحت ليها تشوف وشو ... كان مغمى عليه مابتحرك ... كميه من الاجهزة موصلة على صدرو .... نغم صرخت بصوت عالي يحيىاااااااااا بعدها شافت ياسر اخوه نزل من الاسعاف القلق ظاهر في ملامحو .... تاني امو جات من برا بتبكي ماقادرة تمشي ابوه مسندها و هو محتاج مين يسندو .
نغم بلهفة مشت على ياسر قالت ليه ... يحيى مالو
ياسر بنظرات خايفة و صوت حزين قال ليها ......... ادعي ليو يانغم .

ادعي ليحيى يانغم .....
يحيى في غرفة الكشف الباب مقفول و عندو شباك من زجاج ... سمح لأهلو يشوفوه ممدد لا حول له ولا قوة الاطباء و الممرضات بتخبطو حولو ... الاجهزة طنينها مسموع .... و الخوف سيد الموقف ..
أم بتعاين لضناها ... عاجزة ... ماقادرة تخفف عنو وجع آلامها أتقل من آلامه بإطنان ... العذاب الفي قلبها اتجاوز عذابه بأميال .... بتعاين من ورا القزاز و الدكاترة ملتفين حوله .. اتذكرت يوم ولادتو .. نفس المنظر مع اختلاف المشاعر و الزمن ... هناك كانت سامعة صرخات بكاءه مع إبتسامات فرحتها بيه .. هناك الناس بتبارك ليها المولود وابوه مبسوط بوزع القروش والحلويات ... اما الان الناس بتواسيها و تصبرها ... جا في خيالها الاحلام الكانت بتحلمها ... اول يوم ليو في الروضة و هو ماسك طرف توبها ببكي خوف من العالم الجديد .... حكاويها ليو قبل النوم و هو فاكر نفسو الشاطر حسن و بعرس فاطمة السمحة .... ابتسمت ... اتذكرت لما كان بغلط ويجي يتخبى ورا ظهرها يحتمي بيها من ابوه ... الجلابية الاشترتها ليو يوم العيد ... دخلتو عليها المطبخ لما يبوس راسها و يغفلها يسرق لحمه من حلة الملاح ... اول يوم دخل الجامعة ... وداعها ليو المشبع بالدعوات ... و اللمه مع اصحابو للقراية ... جوطتهم في المطبخ بعملو فتة فول .... و هو يشاكلهم مايكترو الزيت عشان مابحبو ... تجي تطردهم من المطبخ و تكلم البت الشغالة تجهز ليهم العشا ... تقول ليها ماتعملي زيت ولدي مابحبو ... يوم حنة التخريج ... لما حننتو و متمنياها حنة عرس ... لما لبسها روب التخرج و الطاقية ... متذكرة رقصتو بغني ليها ... أمي الله يسلمك ... خاتي يدو على كتفها ببشر لأصحابو اتمنت تشوف نفس اليد تبشر والحريرة مربوطة فيها ... عروسو بتوب الجرتق واقفة جنبو ..... كلها احلام راودتها و لسا في امل الحلم يصبح حقيقة ... غمضت عيونها المليانة دموع بتدعي ربها يخفف وجع قلبها و آهاتها مسموعة ... ابوه قعد جنبها قال ليها ... ام يحيى خلي البكا .. ادعي ... دعوات الام مستجابة .... بصبر فيها و في الحقيقة حالتو ما أحسن من حالتها ... خوفو على حتة من قلبو ... موجوع ... مسلوب الاردة .. ماقادر يساعدو .... لا القروش الكان بتعب ليها .. يشتغل ليل ونهار عشان يوفرها ليهم يقدر يجيب بيها لولدو دوا ...... اصل الصحة و العافية ما ليهم ثمن ... وقف بعاين ليو .. يمكن يتحرك ... احتمال ينطق اسم او يسمع صوتو يناديه زي زمان ... لما يقدر يفتح باب الشارع و هو بنهرو خليك راجل و افتحو .... لما يجيب كراس الرياضيات يحل معاه مسألة و يشاكلو لانو ما حافظ جدول تسعة ... ولا لما كان بصحيه لصلاة الفجر و يتكاسل .... وقت يلعب مع ياسر اثناء خطبة الجمعة .... لما يسوقو معاه يختارو خروف الضحية .... اتذكر فرحتو لما ذاعو اسمو في اعلان نتائج الشهادة السودانية ... اول يوم في الجامعة و وصاياه ليو ... اهتم بقرايتك ماتنسى تربيتنا و ما تلعب ببنات الناس اعتبرهم اخواتك و خليك راجل ... لحظة التخريج لما بارك ليو فرحتو بأنو اخيرا بقى السند الطول عمرو بحلم بيه بعاين ليو راقد على سرير المستشفى غايب عن الوعي منتظرو يقوم يسندو ..... ابو يحيى حيلو ماشالو قرب يقع .... جا ياسر ثبتو و قعدو على الكرسي بطمن في امو وابوه لا عارف يطمنهم ولا عارف يطمن نفسو ..... عينو على رفيق الدرب بصارع الحياة .... بقول ليو قوم يا اخوي انت قدها ... قوم اسمع كلامي مامتذكر كلامك لي زمان ؟ ... لما اقع بترفعني تقول قوم احنا رجال لا بنقع لا بنبكي ... تتذكر وقت الدافوري لما يكسروني تغمز لي و نخربها .. ناخد حقنا و نرجع البيت مضروبين لكن بنضحك ... قوم عليك الله ما تشيلني همك ياريت نرجع لأيام أكبر همنا نخرت بيلي ... خليك معاي ماتسيبني .. عايز تسيبني وين ... دايما واقف معاي و بتحميني ... تتذكر لما بهظر مع صاحبي و بالغلط كسرت قزاز المدير ... انت قلت انها غلطتك و جلدوك بدالي ... قوم يا بير اسراري احكي لمنو مشاكلي ماعندي غيرك يااخوي ...
نغم بتعاين لأسرتو بتتقطع وجع ... و هي الوجع قطعها ... خوفها على أعز الأصدقاء ... على أطيب البشر .... رمز النقاء و مثال الأخلاق ... على الأنسان الملجأ وقت الحزن و وقت الفرح ... المعنى الحقيقي للصداقة ...
اتفتح باب الغرفة ... طلع الدكتور و العيون كلها متجة عليه مليانه أسئلة خوف و أمل ... ياسر سألو طمنا يادكتور
الدكتور : المريض لسا ما عدى مرحلة الخطر عشان كده حننقلو وحدة العناية المكثفة ... ادعو ليه
قامت امو بخطوات مترنحة .. مسكت يد الدكتور ... ماتغشنا ياولدي ... طبطب عليها و بنص ابتسامة قال ليها ولدك برجع ليك يا امي ادعي ليو محتاجك . ‏( ألحان مغتصبة بقلم شيماء عثمان ‏)
مرت الساعات طواال بطول سنوات ... عيون خايفة عليها آثار الدمع ..... قلوب بتنبض قلق ... العواطف جوه ملخبطة ... و الاحلام تايهه ... طلعت الممرضة من غرفتو مفزوعة بتنادي الدكتور ... وقفت قدام الباب وقَّفَتْ معها الزمن .... بعد ما طلع الدكتور قال ليهم المريض فاق و طالب
يشوفكم لكن ادخلو واحد واحد و خمس دقايق بس ماتطولو .... قامت امو بصعوبة بتقول ليهم دخلوني اشوف ولدي ... قعدت دقايق و طلعت .. بعدها دخل ابوه لما جا دور ياسر و طلع عاين لنغم القاعدة بالطرف جنبها ربى و رؤى .... قال ليها يحيى عايز يشوفك .
وقفت جنب الباب بتعاين .... جسمو كلو موصل أجهزة ... دمعتها عايزة تنزل حبستها .... شال كمامة الأكسجين و ابتسم .... ناداها بصوت مبحوح ... تعالي
نغم : مش اتفقنا ماتخوفنا عليك
يحيى : في وعود صعب نلتزم بيها
نغم : بسأل الدكتور لو العملية ممكن تتعمل هنا تعملها و كفاية تأخير
يحيى : الطب مابعالج قدر
نغم : ماتقول كده بزعل منك
عاين ليها بطريقة غريبة ..... قال ليها غني يانغم
نغم اندهشت .... قوم ابقى كويس عشان اغني ليك
يحيى : كاظم الساهر عندو اغنية اسمها من كتاب الحب ... غنيها لي
نغم : لما تطلع البيت بغنيها اوعدك
يحيى : عايز اسمعها هسي .... في مشاعر لازم توصلك لو لمرة واحده بس
استغربت كلامو لكن ماحبت تكسر خاطرو ... غمضت عيونها ... دندننت اممم .
يارب قلبي لم يعد كافيا لأن من أحبها تعادل الدنيا
فضع بصدري واحداً غيره يكون في مساحة الدنيا
فتحت عيونها ... اتخلعت عاينت ليو ...
بإبتسامة هادية قال ليها .. حبك ياعميقة العينين ... تطرف ... تصوف ... عبادة ... حبك مثل الموت و الولادة ... صعب بأن يعاد مرتين
ضحك ... قال ليها للاسف قلبي أضعف من انو يستحمل حبك الكبير
بترجف قالت ليو .... ي ي يحيى !!!
رد عليها .. سامحيني على الوجع دا بس ماحبيت امشي قبل ماتعرفي اني حبيتك و حلمت بيك ام لأولادي ... لكن ما كل الأحلام بتحقق
نغم و عيونها بتلمع دموع .... ارجوك أسكت
يحيى : اوعديني تعيشي الحياة مبسوطة ... اوعديني مايوقف في طريقك شي حتى لو جبل .. اوعديني تكوني قوية و مايهزك ريح ... اوعديني ضحتك تملا الدنيا ... عطري العالم بأنغامك ... ماتغتصبي ألحانك و غني .... غني موسيقى فرح ... غني للحب .. غني للأمل ... انشدي انشودة الحياة و كملي للأخر ... أوصلي خط السعادة و ارقصي مع أفراحك .. اصلا الفرح توبك و البسمة حقتك .. اوعديني طمني قلبي عليك
قربت منو و دموعها بتنقط على الارض ... بتتنهد ... كاتمه آهاتها ... بصوت مرتعش قالت ليو .. أ أ أوعدتك و أنت أوعدني تقوم و تغني معاي الفرح عند خط السعادة
يحيى : انا وصلت خط النهاية و صدقيني مبسوط
فجأة سمعت صوت جهاز تخطيط القلب ... شوية يصفر بسرعة و المؤشر يتحرك سريع و شوية يقيف .. عاينت للقراءات لقتها ملخبطة لخطبطت احاسيسها أكتر ... خافت جرت على الباب و بتصرخ وين الدكتور .... دكتور ياناس ... شافت دكتور عادل جاي عليهم بسرعة و الممرضات وراه .. ام يحيى بتصرخ ولدي ياااااااالله شيل روحي و أديها ليو .... ابوه وقع على الأرض اما ياسر زح الممرضة و دخل الغرفة ... وقف جنبو ... يحيى مسك يدو ضغط عليها ياسر قال ليو ماتستسلم يااخوي
يحيى رد عليه بحروف متقطعه لقني الشهادة يااخوي
ياسر منطط عيونو بقول الشهادتين ... نغم ختت يدها في فمها و هي بتسمع أخر كلمات يحيى .. كل حرف بنطقو بحرقها ... تمشي خطوة و تقيف ... ماعايزة تبعد منو تتركو و ماقادرة تقرب عليه تودعو ... وقفت جنب الباب سندت حيلها بالحيط ختت يدها على صدرها تهدي أصوات النوح ... غمضت عينها و عضت شفايفها تتأكد انها مافي حلم ... سمعت صوت ياسر بصرخ يحيى وااااااااااااي يا اخوي
امو قامت جاري دخلت الغرفة بتقول للدكتور ولدي ما مات أتأكد ولدي كويس يادكتور يايحيى قوم انا أمك قوووم أاااااه ياوجعتي الليلة فيك ياولدي
دكتور عادل بقول ليها ياحجة قولي لا إله إلا الله ... مسك ياسر الحاضن يحيى و ببكي قال ليو اتصبر و صبر امك محتاجاك .
نغم سامعة الاصوات جاياها من بعيد ... عيونها شاردة شايفة طشاش ... بتبكي بدون صوت ... نبضات قلبها بقت قاسية بتوجعها .... الهوا بخنق الانفاس و الضوء يحرق العيون .... الدنيا بتنساب قدامها زي الموج ... فقدت أخر شعيرات الأحساس ... غابت عن الوعي و وقعت على الأرض .

فاقت نغم لقت نفسها راقدة على سرير المستشفى و يدها فيها درب ... بتتلفت عشان تستوعب البحصل .. شايفة أمها قاعدة جنبها و في الناحية التانية رؤى و ربى واقفين ... شعرت بغصة و عبرة واقفة في حلقها ... قامت من السرير مفزوعة ... عايزة تطلع ... أمها مسكتها ثبتها ... بتقول ليها استهدي بالله يابتي ... نغم مشتته .. بتسألهم .. يحيى وين
عفاف : ربنا يرحمه ويغفر له
نغم : لاااااا يعني داك ما كان حلم ... ماما قولي لي كنت بحلم
ربى : كفاية ماتعذبي نفسك و تعذبيه
نغم : عايزة امشي اشوفو
عفاف : تمشي وين هو بين يدي الله ... دفنوه من يومين و انتي مادارية عن الدنيا
نزلت راسها وقعدت تبكي رؤى جات حضنتها ... حرام عليك يانغم .... بعد شوية الباب دق و دخل دكتور عادل على وشو ابتسامة هادئة و بصوتو المبحوح قال ليهم صباح الخير ... رفعت راسها بتصلح طرحتها و بتمسح الدموع من وشها ...
عادل : مفروض بعد دا تشدي حيلك و تقومي .. عايزين دكاترة أقوياء عشان نطمن على مستقبل الطب في البلد
عاينت ليه بإبتسامة باهتة و سكتت .... عفاف سألتو ... بتي كيف يادكتور
عادل : الأنسة بخير و الحمدلله
عفاف : يعني ممكن تطلع اليوم
عادل : طالما ضغط الدم في المستوى الطبيعي مافي أي خوف لكن من الاحسن نخليها لحد نهاية اليوم حتى نتأكد و بكره ان شاءالله نكتب ليها خروج
نغم : لكن انا عايزة اطلع الليلة
عادل صلح نظارتو قال ليها ... يوم واحد بس خليني مستمتع في الشارع بدون محاولات اغتيال
عاينت ليو بإستغراب ... ربى و رؤى قعدو يضحكو ... اما عفاف ما فاهمة حاجة قالت ليو قلت شنو .. رد عليها اسألي الدكتورة ابتسم و طلع ... عفاف حمرت ليهم في شنو يابنات
رؤى : مافي حاجة ياخالتو
عفاف : دا ماوقتو نرجع البيت و حسابنا بعدين
في اليوم التاني طلعوها من المستشفى ... لما نزلت من العربية و عايزة تدخل البيت .. شافت بيت ناس يحيى .. الصيوان برا و الناس مجتمعين ... صدى اصوات بكاء النسوان في كل مكان .. رفعت عينها شافت شباك غرفتو مقفول .. مظلم على غير العادة .. دمعتها لا شعوريا نزلت قالت لنفسها .. وداعك مُرّ و مكانك خالي .. و بفضل خالي لحد مانتلاقى ... مع السلامة يا أعز البشر . ‏( ألحان مغتصبة بقلم شيماء عثمان ‏)
عد اسبوع ...
نفس وجع الفراق ... نفس حرقة القلب ... و دمعة الوداع ... الآهات مخنوقه و الصرخات بدون صوت .. نغم دخلت في دوامة الحزن و الكآبة ... بتمشي الجامعة و بترجع .. لا بتتكلم مع زول ولا بتقعد مع زول ... في البيت بتحبء نفسها في غرفتها شاردة طول الوقت حزينة متألمة .
في يوم سمعت الباب بدق رفعت راسها ... شافت امها داخلة .. شايلة صينية فيها أكل
عفاف : قومي يابتي أكلي ليك حاجة ... شوفي ضعفتي كيف وشك بقى اصفر مخطوف
نغم : ماعايزة
عفاف : قومي يابت انا ما بشاورك
نغم : ياماما ...
عفاف قاطعتها ... بلا ماما بلا دلع ... قومي يابت و إلا اجي أأكلك بنفسي ... في شنو يابتي من رجعنا السودان ابتسامتك اختفت ... زمان صوت ضحكتك بتسمع من الباب .... طقوكي عين ولا حصل ليك شنو يابتي ... نغم حضنت امها و قعدت تبكي قالت ليها ياماما كأس مر بشربو غصب عني
عفاف : بسم الله ماتقولي كده .... الحكاية ما وفاة يحيى بس احكي لي انا امك
قعدت تحكي ليها من أول قصة أشرف و سامي ... مشكلتها مع سارة و ختمت بوفاة يحيى و مشاعرو الكان محتفظ بيها ماصرح بيها الا لحظة وفاته ... بتتكلم و راسها على صدر امها بتبكي بأنين .. عفاف مسحت دموع بتها ... قالت ليها أحيي ياقطعة قلبي كل دا يحصا و انا أخر من يعلم ... متين بقينا بعيدين عن بعض كده ... ياريتنا مارجعنا ... ياريتكم ماكبرتو ... كنت عايزاكم تكبرو عشان افرح بيكم مش عشان تتوجعو و اشوف دموعكم
نغم : خليك معاي الليلة دايرة انوم في حضنك
عفاف : اكلي بالاول وبعدين تنومي
جا سامر داخل شاف امو بتأكل نغم .. قال ليهم على فكرة انا أخر العنقود
عفاف : سيب الغيرة
سامر : اغار من لغم !! اكيد بتهظرو .. انا حبيب الكل وراجل البيت دا
عفاف : طيب يا راجلنا تعال اكل مع اختك
سامر : لو بتأكليني زيها بجي
عفاف : تعال وأمري لله
نغم : طوالي يسرقك مني ياماما
سامر : قلت ليك انا محبوب الجماهير .... اتغاظي وانفجري يا لغم
نغم : ماما شوفي ولدك
عفاف بتعاين ليهم وبتضحك ... ربنا مايحرمني منكم ولا من الجن البتعملوه .... قضو الليلة ديك ونسة وضحك زي زمان ... سامر يشاغل في اختو مره ترد عليه و مره تتغاظ منو ... في النهاية كلهم نامو في سرير واحد مع امهم .
في اليوم التاني في الجامعة ...
نغم و رؤى ماسكين كتاب بقرو فيه .... ربى بتتكلم مع عمار بالتلفون .. قفلت بزهج و جات قعدت جنبهم صارة وشها و بتضرب رجلها بالأرض ... عاينو ليها مستغربين
رؤى : في شنو
ربى : اتشاكلنا
نغم : و الجديد شنو
ربى : خلاص فاض بي
رؤى : انتي عاملة زي البشتري السوط ويضرب بيو نفسو ... حلك في يدك و ما عايزة تتخلصي من عذابك
نغم : لو اتكلمتي معاها لبكرة مابتصلي لنتيجة
ربى : انتو عايزين انفصل منو ... يرضيكم كده
نغم :
عارفة مشكلتك شنو ... انتي عارفة الحل و ما عايزة تعترفي ... مامهم احنا نرضى المهم تكوني مقتنعة بالبتعمليو
ربى : خلينا نغير الموضوع و نركز في القراية ... الامتحانات قربت و حاسة روحي طاشة
نغم : و مين سمعك ... راسي عايز ينفجر
بعد شوية رؤى جاها تلفون ... مشت منهم بعيد و ردت ... بتتكلم تتبسم و الفرح بشع من عيونها
ربى : دي كمان نسينا موضوعها خالص
نغم : دايرة ليها قعدة خليها تجي بس
لما رجعت كانو بعاينو ليها ... سألتهم ... مالكم
نغم : طلعي الجواك سريع
رؤى : انتو بتتوهمو
ربى : و بالنسبة لمكالمات اخر الليل ... و التلفون ال 24 ساعة في يدك
رؤى : عادي بنحب بعض
نغم : ب شنو عيدي تاني عشان فجأة الكون اتوقف
رؤى : في شنو كلكم بتحبو ... لما جا دوري بقى حرام
ربى : الحرام انو انا اختك و توأمك زيي زي الضيوف
رؤى : ماجات فرصة
نغم : و الفرصة تجي متين يالسمحة ... بعد العرس
رؤى : بالمناسبة ماهر قال عايز يكلم اهلو و يجو البيت
الاتنين بصوت واحد نعم !!! ...
ربى : و العرس بتعزمونا ولا عاملينو مختصر
نغم : ماتخافي برسلو لينا كروت دعوة
رؤى : انتو سخيفات
ربى : احكي لينا نسيبنا الجديد من وين ياختي
رؤى : ماهر مهندس بترول في قطر عندو اجازة قريب و قال عايز الموضوع يكون رسمي وكده
نغم : ايوا وتاني
رؤى : تاني شنو
ربى : صورة .. نشوف شكلو .. معلومات زيادة كده يعني
فتحت تلفونها ورتهم الصور ... خطفو منها التلفون و قعدو يتفرجو و يعلقو
نغم : شكلو مابطال لكن متصور بين الالات عشان تفهمي ملابسو كلها حتكون زيت ... بقترح الشيلة صابون بس .... و قعدو يضحكو
طارق جاي عليهم و الظاهر عليه متضايق زعلان
ربى : T الاخبار
طارق : شهد وين
رؤى : اتأخرت الليلة ماعارفين مالها ... ضربت ليها تلفونها مقفول
طارق : طيب
عايز يمشي نغم نادتو ... طارق انتو متخاصمين ؟
طارق : لا ... خليني ماشي ليها
رؤى : وين
طارق : البيت
نغم : في شنو طيب فهمنا
ربى بخلعة قالت ليهم .. دي مش شهد ... جاية علينا
رؤى : هي زاتها ... غريبة جاية الجامعة بعباية سودا
شهد وقفت قدامهم عيونها محمرة حولهم هالة سوداء ... ملامحها متغيرة اثار الدمع في وشها .. اندهشو من منظرها و بقو يعاينو ليها مصدومين .... هي شافت طارق انفجرت بكاء .. نغم مسكتها من يدها يدها قعدتها و قعدت جنبها ... بتقول ليها شهودة مالك ... ربى طلعت منديل و بتمسح ليها دموعها .. شهد استهدي بالله ... طارق بعاين ليها موجوع ماقادر ينطق بكلمة ... شهد رفعت راسها بتعاين ليه ... و ألتقت عيونهم مع بعض ... ساكتين لكن لغة الصمت أبلغ من كل اللغات .... مسكها من يدها قال ليها تعالي معاي عايزك
شهد : خليني وامشي خلاص كل حاجة انتهت
طارق : ما انتهت فاهمة .... احنا البنقرر
شهد : مافي يدنا حاجة ... كل احلامنا طارت مع الهوا
طارق : يابت انتي مجنونة ... كلمتك انا ما بخسرك
رؤى : ياجماعة ماكده صوتكم عالي و الناس بدت تلاحظ ... خلونا نمشي من هنا احسن على الاقل نفهم الحاصل شنو
طارق : تعالي ماتعاندي
شهد : نعمل شنو ولا نقول شنو خلاص القصة انتهت .... زيها زي قصص الحب اليتيمة في البلد دي .. سمعت ليك واحدة اتزوجت حبيبها ... شفت عشاق كملو للأخر ... نحب و نعشق و في النهاية لما نقرر
نكمل حياتنا مع بعض يغتالو مشاعرنا ... في بلد القبلية والتقاليد العمياء ... في قبيلتنا البنت لولد عمها و دا قرار غير قابل للنقاش لأن ببساطة حياتنا مابتخصنا ... حياة البنت ملك للقبيلة لابوها و اعمامها .. يشيلوها يرموها في أي حفرة بدون ماتتكلم ... هي بس عليها تلبس الكفن و تنتظر ساعة الموت

نغم رجعت البيت متضايقة بسبب مشكلة شهد و طارق الماكانت في الحسبان ... لما جات تفتح الباب سمعت صوتو بتكلم مع امها ... شهقت .. فتحت الباب بسرعة و دخلت بتكورك زي المجنونة .. بابااااا .. نطت فيو حضنتو
مجدي : نغم الحياة ... روح قلب ابوها مشتاق ليك
نغم : حياتي انت يابابا مشتاقة ليك موت
مجدي : المشتاق بتصل يامستهبلة
نغم : عارفة روحي مقصرة .. سامحني
سامر جا نازل من غرفتو قال ليهم ... انا برضو مابتصل اكيد مشتاق لي
مجدي : تصدق لا
سامر : كلمة زي دي يمكن تجرح مشاعري وتتسبب لي بألم فظيع يؤدي إلى حالة إكتئاب حاد و لو ناس حقوق الطفل عرفو الكلام دا موقفك حيكون صعب يابشمهندس
مجدي : هي حكاية حقوق الانسان لسا ماسكة مع الولد دا
نغم : الموضوع اتأزم يابابا و وصل مراحل متأخرة
مجدي : الله يستر مايرفع علينا قضية .... وقعدو يضحكو
سامر : اضحكو كويس بكرة تقولو ياحليل سمور
عفاف : ماشي وين كمان
سامر : لأسرة تكون تقدر معنى أخر العنقود
قامت نغم باستو في خدو قالت ليو ... انت عارف حياتنا من غيرك سودا بس كمان لازم نشاغلك
سامر : حنكك مابمشي علي ... يدك على 200 جنية
نغم : داك ابوك خلاص المغتربين وصلو
مجدي : هسي اسمي بقى المغتربين ... اولادك الاتنين ماهينين ياعفاف
قعدو يضحكو ... كملو سهرتكم ونسه وضحك و حكايات مابتخلص .... مجدي عاين لنغم قال ليها نفسي أسمع صوتك ... أشتقت ليو ... للحظة شعرت بغصة في قلبها ... نزلت راسها وبصوت مشبع ألم
يا صحو الذكرى المنسية من بعدك وين الحنية
بتعدي مواسم و تروح والفرقة بتصبح أبديه
نزلت من عينها دمعة ... مسحتها بسرعة و طلعت غرفتها ... ابوها عاين لأمها قالت ليو ... خليها بتروق بعد شوية
نغم دخلت الغرفة ... قعدت على السرير .. ختت يدها على قلبها تحبس الوجع .. عيونها غرقانة دموع ... قامت فتحت الشباك و بتعاين ناحية شباك غرفتو و بتبكي قالت لنفسها ... لو اقدر اشوفك تاني ... لو تاني أقدر اسمع صوتك و اتكلم معاك ... لو الزمن يرجع لحظة عندي كلام كتير عايزة اقولو ... اشتقت ليك ياصديق ... حتى الشوق إشتاق ليك .
فقلت الشباك و نامت . ‏( ألحان مغتصبة بقلم شيماء عثمان ‏)
في الصباح لما مشت الجامعة نزلت من العربية فتحت الشنطة و بتفتش التلفون منزلة راسها مانتبهه للشارع ... و هي ماشه خبطت زول ... رفعت راسها لقت سارة في وشها ... صرخت في وشها بصوت عالي ... انتي هيي فتحي عينيك ... نغم ردت عليها أسفه ماكنت مركزة ... جات عايزة تمشي سارة جرتها من يدها اصلا انتي مامحتاجة تركزي تخربي حياة الناس و تمشي عادي
نغم : اعتذرت ليك بدال المرة الف ... وفهمتك ان الحصل قضاء وقدر لكن الظاهر الحكاية عاجباك و عايزة تتسلي
سارة : الحكاية منك انتي والمشكلة بسببك
نغم : ما اتسببت بأي مشكلة وانتي عارفة
سارة : اكيد عارفة ... شفتي الموت بسأل الناس بتبكو ليه
نغم : عفوا !!
سارة : يالعنة الموت ياغراب الشؤم ... وين ما تمشي لعنتك تصيب .. قتلتي أشرف و بعدو شلتي روح يحيى ... حتفضلي تشيلي ارواح كل الحولك لحد ماتلقي نفسك لوحدك
نغم صرخت فيها أسكتي
سارة : مابتقدري تسكتيني انا صوت خطيئتك بفضل طوالي ملازماك
سارة مشت خلتها واقفة في نص الشارع مصدومة بتفكر في كلام سارة .... في عربية وراها بتضرب بوري ... سامعة صوت بناديها ... ياأخت ابعدي من الطريق ...... نغم لسا واقفة الزول نزل من عربيتو وقف قدامها ... قال ليها ... لو عايزة تنتحري شوفي ليك مكان تاني ... نغم !!! عاين ليها بإستغراب
نغم : أسفة دكتور عادل شردت شويه
عادل : دا ما مكان شرود نهائي
نغم : حاضر ... عن أذنك
لما مشت خطوتين ناداها .... إلتفتت عليه
عادل : كيفك
نغم : الحمدلله
عادل : اذا محتاجة مساعدة انا موجود
نغم : شكرا دكتور
دخلت الجامعة ..... خلصو محاضرات و قاعدين مع بعض ... شهد كانت مع طارق جات قعدت معاهم بدون ماتقول كلمة خاته يدها على خدها و ساكته .... ربى ماسكة تلفونها كل شوية تفتحو و تقفلو .. نغم سرحانة بعيد ماجايبة للدنيا خبر .... رؤى عاينت ليهم بزعل نهرتهم ... في شنو .. حاسة روحي في مسلسل البؤساء ... شنو جو الكآبة دا
ربى : وحياتك ماناقصين
رؤى : على فكرة الدنيا ماخربت
شهد : مفروض تخرب اكتر من كده يعني
رؤى : لو فضلتي مستسلمة كده بتخرب ... فتحي عينك احنا مش في عصر الجاهلية ... مافي بنت الزمن دا بغصبوها على الزواج ... ارفعي صوتك واتكلمي
شهد : انتي ماعارفة حاجة
رؤى : اعملي اي شي و احنا معاك ما بنخليك ... اما انك تضعفي و تستسلمي ماينفع
شهد : طارق قال لي بتصرف ... خايفة يعمل حاجة
رؤى : طالما قال ليك كده ماتخافي ... انا متأكدة الموضوع بتحل خليك متفائلة
شهد : يااارب
رؤى إلتفتت على نغم الشاردة في عالم تاني غير عالمهم ... سألتها و انتي بالاخت قصتك شنو
نغم : خليني الله يرضى عليك
رؤى : مالك
نغم : مخنوقة ... عايزة ارجع مع بابا ابوظبي
رؤى : بالطريقة دي الواحد يخجل يقول ليكم الخبر
ربى : اي خبر
رؤى : ماهر وصل امبارح و مصر يجيب اهلو في اسرع وقت
ربى : بتبا
لغي من الصباح ساكتة
رؤى : اعمل شنو ... شوفو مناظركم دي
نغم : محتاجين الاخبارالحلوة عايزين نفحة أمل تطمنا ان الدنيا بخير
شهد : مبسوطة ليك حياتي ربنا يوفقك
رؤى : هسي همتكم معاي بعد ساعة مفروض اشوفو ... ظبطو لي الميك اب و الطرحة
ربى : البت دي بترمي كل قنبلة أكبر من التانية ... ياخ اتكلمي من الصباح
نغم : يعني مابتعرفي أختك .... فجاة اتعرفت على زول بعد شوية بقى عريس وبكرة جاييكم البيت و احنا نايمين في العسل
ربى : دا عريس السوشيل ميديا .... العالم اتطور ياجدعان
نغم : يعني نمشي الانستغرام ولا توتير ... اعتقد الفيس بوك ناسو مضمونين
ربى : اي نشوف لينا بوست مولع و نعمل هجوم
شهد : لا ياخ البت دي بتاعة سنابات بس
رؤى : خلاص خلصتو ولا لسا
قعدو يضحكو فيها ... ربى قالت ليها ياخ احلى يوم لما اشوفك عروس هسي لو ما كنا في الجامعة كان زغردت ليك ... رؤى طلعت قابلت ماهر و طلبت منو ينتظر الامتحانات تخلص عشان يجي البيت .
نغم رجعت البيت قاعدة في غرفتها ... جا ابوها داخل ... ابتسمت لما شافتو ... قعد جنبها قال ليها مشتاق لأنغامي ... ردت عليه و انا مشتاقة لأيامنا زمان
مجدي : عايز اشوف ضحكة بنتي الحلوة
نغم : يعني هسي ضحكتي ماحلوة
مجدي : بقت مكسورة ... حزينة ... ما عايز بنتي تزعل و انا عايش
نغم : تسلم لي ياتاج راسي ... اطمن بابا
مجدي : عيني في عينك
نغم : اكيد .. لكن زعلانة عشان خصامك مع خالو علي
مجدي : مشاكل الكبار خليها لأهلها ... اهتمي بقرايتك .... يعني ما عايزة تغني لي
بنظرة حزينة ردت عليه ... بقيت أكره اغني حاسة الألحان بتخنقني ... دارت وشها عشان مايشوف دمعتها النازلة ... ابوها قال ليها ... عايني لي ماتقسي على نفسك و تحاكمي روحك تبقي ليها القاضي و الجلاد .... في لحظات مؤلمة تمر على الانسان تهزو و تبقى ليو درس .... القوي بتعلم منها و ياخذ العظة والعبرة اما الضعيف بنكسر من اول اختبار ... و انا بنتي قوية ما ضعيفة ... يلا تصبحي على خير ربت على كتفها و طلع من الغرفة خلاها سرحانة في كلامو .
في اليو التاني بالمسا ضربت ليها ربى طلبت منها تجي تقرا معاهم .... كلمت امها لبست توب و مشت قاعدين كلهم بين المراجع والكتب بدرسو ..... لكن بعد شوية سمعو صوت طارق بتكلم مع امو ... طلعو يشوفو الحاصل
نور : في شنو ياولدي قول بسم الله
طارق : ياامي لي مده كلمتك بالموضوع و وعدتيني تساعديني .... هسي تقول لي ابوك قال انسى الفكرة
نور : ابوك قال مافي داعي للأستعجال ... بدري عليك
طارق : كلها اسابيع و اتخرج .... اما موضوع شغلي محسوم تاني وين المشكلة
نور : ياولدي الحاجات دي مابحسبوها كده
طارق : بحسبوها كيف طيب
نور : خليني اتكلم مع ابوك تاني على الاقل
طارق : لحد ماتتفقو بكون الوقت فات .... يا امي ولدك راجل و كلمتو واحدة .... انا وعدت البت دي و مستحيل اخذلها ..... عايز امشي لاهلها مع أهلي راسي مرفوع لكن اذا رفضتو تقيفو معاي ماعندي خيار الا ان امشي أخطب شهد براي .

طارق ... بمشي أخطب شهد براي
نور : سجمي دا كلام شنو ياولد
رؤى أتدخلت ... ياماما احنا بنعرف شهد ... بت تتوزن بالدهب و تانيا اهلها عايزين يدمرو ليها حياتها ... طارق بحبها شديد ماتخلينا نقيف في طريق سعادتهم كلمي بابا بأي طريقة
نور : خلوني أشوف ابوكم طيب
نغم قالت لطارق ... ولا يهمك حاسه ان الحكاية حتنتهي على خير و تعيش انت و شهد لاخر العمر مع بعض ... رد عليها بنص إبتسامة و سكت
نغم : خليك متفائل ... يلا ياجماعة الوقت اتأخر راجعة بيتنا
لما دخلت بيتهم صادفت سامر في الحوش قال ليها ... أختي الحلوة حقل ألغامي انا
عاينت ليو بطرف عينها ... عايز شنو
سامر : يعني ما أدلعك الا لمصلحة
نغم : انا بعرفك أكتر من نفسي ... قول بسرعة عايز شنو
سامر : مشوار صغير ... جيبي مفتاح العربية و تعالي
نغم : مشوار الساعة 11 بالليل
سامر : في مطعم خطير لكن ماعندهم ديليفري و اخوك جعان
نغم : ياشيخ
سامر : خمسه دقايق بس
نغم : طيب خليني اغير توب البيت دا
سامر : انتي فاكرة ماشين يخطبوك تعالي كده
دخلت استأذنت امها و طلعو .. قاعدين في العربية منتظرين الطلب يجهز ... انتبهت لسامر بعاين ناحية ولدين بتكلمو و بضحكو و الظاهر الكلام كان عليه ... ركزت فيهم اكتر لقتهم نفس اصحابو الزمان .. قالت ليو ماتشتغل بيهم ... رد عليها ماشي اجيب الطلب اتأخرنا .... سامر نزل و الاولاد اتحركو وقفو قدامو ... بتكلمو بصوت عالي ..
_ مابتخجل حتى لما تجي تاكل اختك تمشي معاك
_ دا لو عايز يتنفس بستأذن من امو
_ اترجل ياخ فضحتنا
_ ناس الشهادة العربية كلهم كده ماتعب روحك
نغم جوا العربية سامعة الكلام و خايفة من ردة فعل سامر ... ماسكة التلفون مترددة تضرب لطارق ولا لا .... سامر اتجاهلهم ... دخل المطعم جاب الحاجات و طلع ... عاين ليهم ببرود وقال .. بالمناسبة انو أكون راجل مايعني أكذب على اهلي ... ولا اخجل من الناس تشوفني مع اختي ... ما بتعقد لما أشاور امي .... الهروب من المدرسة ما رجالة ولا عدم أحترام المعلمين شطارة ... أكون راجل يعني أكون مسؤول من أهل بيتي قبل نفسي .... اما رجالة السجاير و الشيشة حقتكم مابتلزمني .... عاين ليهم من فوق لتحت و مشى ركب العربية .... نغم ساكتة لكن من جوه مبسوطة بأخوها .. ‏( ألحان مغتصبة بقلم شيماء عثمان ‏)
مرت الايام ...
الامتحانات قربت تخلص ... تجاني ابو طارق وعدو يحل ليو المشكلة ... اما مجدي ابو نغم سافر بغد ما أخد منها وعد تنسى كل حاجة و تركز في مستقبلها ... رؤى كلمت اهلها بماهر و حددو ليهم ميعاد يجو يطلبوها رسمي ... و ربى رجعت اتصالحت مع عمار و الاجواء بينهم هادئة ... اما شهد معلقة بخيط رفيع بين الأمل و اليأس ... واثقة من طارق مابخذلها و خايفة من اهلها يدمرو حياتها قبل ما تبدأها .
في اخر يوم امتحانات ..... نغم طلعت من القاعة مصدعة قالت لصحباتها ... راسي بنفجر عايزة قهوة خلونا نمشي كافية
شهد : لكن انا ماشة مع طارق نختار بدلة التخرج
رؤى : وانا متفقة مع ماهر نتلاقى
نغم إلتفتت على ربى قالت ليها ... مافضل إلا احنا الاتنين
ربى : انا ما كلمت عمار و هو هسي في الشغل تلفونو مقفول
نغم : هو في بلد وانتي في بلد ... تستأذني منو حتى على حاجات بسيطة زي دي !!!
ربى : نغمة عليك الله ماتستلميني ... احنا الايام دي رايقين ما عايزة مشاكل
نغم عاينت ليها بإستغراب ... براحتك شديد ... عن اذنكم ماشة لوحدي و متشكرين
وصلت الكافية ... طلبت قهوة و عندها كتاب بتقرأ فيه .... مندمجة معاه و بتشرب قهوتها ... فجأة شعرت بشخص قعد قصادها على نفس الطربيزة .... رفعت راسها ... شافت د / عادل .. ابتسم قال ليها تسمحي أقعد معاك؟
نغم : انت سمحت لنفسك قبل ما أسمح ليك
عادل : بصراحة لفت نظري الكتاب ... ما اتخيلت في بنات بقرو حاجات عميقة كده
نغم : اممم ... انت من البشوفو البنات مجرد عقول خاوية مابتفكر إلا في الشوبينغ و السيلفي !!!
عادل : لا طبعا ... لكن ما ننكر ان دا تفكير الأغلبية من البنات
نغم : و بالنسبة للأولاد ... شايف انهم مقطعين الثقافة و على قدر كبير من الوعي
عادل : الحكاية ما جندر و لا انحياز ... الواقع كده
نغم : لو قلت انها مشكلة جيل كامل ممكن اتفق معاك لكن كلامك اثبت لي انك متحيز و فعلا عندك مشكلة مع البنات
عادل : يلا دي المشكلة الحقيقية .. الواحد اول مايتناقش مع بت تتطلعو عنصري و معقد
نغم : وانت شايف غير كده
عادل : خلينا ناخد هدنة و نتناقش بعقلانية
نغم : اصلا مافي حرب بينا
عادل : في محاولات أغتيال
عاينت ليو ابتسمت و لفت وشها الناحية التانية
عادل : ظريفة وانتي هادية كده و بتعرفي تبتسمي كمان
نغم : اعتبر دا مدح ولا مشاغلة عشان اقدر ارد عليك
عادل : مدح والله ... لسا الهدنة ما خلصت
عاينت ليو و ضحكو الاتنين ... اتونسو مع بعض واتكلمو في مواضيع عامة كتيرة ... لما جات تمشي قالت ليو على فكرة كنت فاكراك مفتري شايف نفسك و مغرور ... سوري على الصورة الماحلوة دي
عادل : ولا يهمك .. حتى انا كنت بدعي على الزول الجاب ليك رخصة السواقة .. وشايفك شهادة عر
بية دلوعة ساي
نططت عيونها بتعاين ليو .... صلح نظارتو قال ليها بمناسبة الصور الخطأ دي ممكن أخد رقم تلفونك
نغم : تصدق مافي اي مناسبة
ضحك و قال ليها عارف بس قلت أجرب حظي .... ابتسمت و ادتو الرقم .... مشت ركبت العربية و هو بعاين ليها لحد ما اختفت من قدامو .
بعد اسبوع كان تخريج طارق ... ابوه جا وكلهم فرحانين بيو لكن فرحتو كانت ناقصة ... بالو مشغول على شهد ... امو وخالتو مشو لام شهد رحبت بيهم بس ما أدتهم اي جواب لان الكلمة الاولى والاخيرة عند ابوها .. نور رجعت متفائلة و فرحت ولدها وعدتو ان الامور بتمشي زي ما عايزين .
اهل ماهر خطبو رؤى رسمي ... الرجال اتفقو و حددو العرس بعد ستة شهور ... نور مصدومة من الخبر و مستنكرة لان رؤى لسا ما خلصت قرايتها لكن عفاف اقنعتها انها ماتقيف في نصيب البت .
اما ربى و نغم مع رؤى في غرفتها باركو ليها و بشاغلوها
ربى : عريس السناب شات طلع ماهين و انتي طلعتي فظيعة
نغم : دا اسمو سكت دهراً و نطق كفراً
رؤى : كفراً !!! دا كلام يتقال لعروس ياخ راعو لمشاعري
ربى : و مشاعر البايرات منو يراعيهم
نغم : تعالي ياصحبتي نواسي بعض
ماهر ضرب لرؤى شالت التلفون بتتكلم معاه ... قعدو يشاغلوها و يغنو ... زحت منهم بعيد .. رفعو صوتهم زيادة ...
زغرودته للأتنين شايلين رضى الوالدين
حلاتهم دابهم كتبو كتابهم في وداعتة الله
عروسنا يامحلاها زي القمر في سماها بخروها وهنو وقولو ماشاءالله
اهل شهد حددو يوم عشان يجو الرجال يخطبوها ... طارق بلبس الجلابية ... امو بتلف ليو العمة و دمعتها في عينها مبسوطة ببكرها الليلة عريس ... شالت المبخر بتحصن ضناها ... هو من السعادة الارض ما سايعاه ... اخواتو جنبو بشاغلوه ... نغم معاهم قالت ليو كان تدينا فرصة نتعلم نزغردت ليك .. ضحك قال ليها عندكم فرصة ليوم العرس و خلي بالك أغنية الزفة عليك
نغم : ولا يهمك ما يزفك لعروسك الا انا
ابوه من برا بناديه ... ياولد استعجل .. باس راس امو وطلع خلاها بتمسح دموعها ..
في بيت ناس شهد اهلها منتظرين اهل العريس ... هي في غرفتها خايفة و متوترة ... طارق في الطريق اتصل عليها .. ساعة و تبقي خطيبتي
شهد : يارب ... لكن قلبي مقبوض
طارق : يابت انتي مجنونه كلمتك حياتك معاي وبس ... بعدين قولي خير شايفانا جين نلعب مع اخوانك كورة
وصلو البيت .. استقبلوهم اهلها و ضيفوهم ... ابو شهد اتكلم ... طبعا زي ما عارفين الزواج دا ما حاجة ساهلة و الواحد من يوم بتو تتولد بحلم يزفها لولد الحلال البسترها ... في قبيلتنا ماعندنا كلام زي دا البت طوالي لولد عمها لكت قلنا مامشكلة اذا جاها ولد قبيلة و راجل بمعنى الكلمة نباركها و يصير خير ... احنا سألنا منكم و دا من حقنا كأسرة مافي زيكم ناس أصل و أولاد بلد لكن يا باشمهندس تجاني عايز اسألك زي ما أنت ابو العريس كمان ابو بنات اعتبر بتي واحدة منهن ... لو بترضى ليها تتزوج فنان ماعندو شغلة غير الغنا والحفلات احنا مابنرضى واسفين ما عندنا بنات للزواج

إحلم قلبي الصغير ... حب ... إعشق ... إفرح وإضحك ... أوصل بإحلامك عنان السماء حلق بيها و أعبر قارات ... غني أنغامك أمل ... أرقص على أوتار المستحيل ... إستقبل الحياة بألحان الفرح ... أكسر قيودك إهزم الخوف فارق الوجع ... أقفل أبواب اليأس ... إرسم خريطة أيامك بألوان الأمل .... أمشي العمر بخطاوي العزم هاجر أرحل من ديار الألم ... أحفظ طريقك أوعك تغلط في المسار تلقى نفسك وقعت في حفرة الحقد .... فيها الحلم حرام و الأماني سراب ... فيها سكاكين تذبح القلب يسيل الحب على أرض الغدر .... حاسب ماتلقى فرحك في يد الجلاد ماشي على منصة الأعدام ... إنتبه على إبتسامتك من عقارب الحزن ... إبعد من أشواك الشر ... من سم ثعابين الظلم .... حفرة أولها سواد و أخرها قبر طريقها غرقان دموع ... أرضها فراق و سماها عذاب ... إما تموت في نص الطريق و إما تكمل شايل حلمك على كفن ......
طارق و شهد حلمهم أصبح مستحيل ... فرحتهم أتبخرت في الهوا و سعادتهم بقت سراب .
شهد بتقضي يومها مع الدموع و طارق حالتو ما أحسن منها .... الكل واقفين يتفرجو اياديهم مربطة .. موجوعين على حب بريء انذبح بدون سبب .
نغم قاعدة مع رؤى و ربى في بيتهم
ربى : كرهت البيت والله ماقادرة أشوف أخوي معذب كده
رؤى : ياحليل طارق زمان ضحتكو مابتفارق مبسمو
نغم : معقول ابوها يرفضو عشان بغني !! ... مجرد هواية بتنفس بيها تكون السبب في تعاستو
رؤى : للاسف المجتمع بشوف العايزو ... ابوها ما شايف قدامو ولد محترم اتخرج من جامعة كويسة و كلها شهور و يسافر الامارات يشتغل في احسن الاماكن
ربى : مازعلني الا لما ابوها قال عنو فنان صايع
نغم : الناس بتشوف الاختلاف غلط ... مجرد ان افكار شخص ما بتناسب الاخر معناها في خطأ .. المجتمع بحكم على الناس بالظواهر بغظ النظر عن الجوهر و المضمون .. كل واحد منصب نفسو قاضي و بحكم على البشر ولا بكلف نفسو حتى يسأل ويعرف السبب .. خالو علي شايف اني بت مامتربية لأني بغني بيني وبين نفسي .. عمار رافض فكرة ان ربى بتعزف كمان
رؤى : انتو استسلمتو ليهم ... انتي ماعايزة تغني
نغم : عشان صوتي بذكرني بضحكة أعز الناس
رؤى : مفروض تغني عشان ذكراه تفضل محفوظة
نغم : عمري ما انساه .. ابتسامتو محفوره في قلبي للأبد ... عن اذنكم راجعة البيت
مشت دخلت غرفتها ... مسكت التلفون فتحت الصور و بتقلب فيها زي المجنونة لما لقت صورة يحيى فضلت تتأمل فيها و دموعها نازلين .. غمضت عيونها و بلحن أليم رددت
كده ... كده ياقلبي ياحتة مني ياكل حاجة حلوة في كده حتمشي و تسيبني وحدي في الحياة و الدنيا دي يعني اي يعني خلاص انا مش حشوفك تاني مش حلمسك مش حأحكي ليك عن حاجة تعباني كنت روحي لما كان جواي روح عمري ما اتخيلت أنك يوم تروح مش فاضلي مني غير حبة جروح مع السلامة ياحبيبي و في آمان عمري ما اقول عليك ماضي و كان عمري ما انسى مهما طال بي الزمان
في اليوم التاني ...
نغم قاعدة في البيت بتتفرج فيلم ... تلفونها ضرب شافت الأسم د / عادل استغربت و ردت عليه
عادل : وينك ياشيخة
نغم : عفوا
عادل : كنت مؤمل تتصلي
نغم : انا وعدتك ؟؟ !!
عادل : بصراحة لا لكن اتفقنا نتلاقى نكمل كلامنا .... ممكن اشوفك هسي
نغم : اممم ... لكن ... انا اااا
عادل : عايز نتناقش في أزمة الشرق الأوسط
نغم : بس انا ..
عادل : الأزمة ممكن تتطور و المشكلة تتفاقم
نغم : بالله ... في زول قال ليك انا الأمين العام للأمم المتحدة
عادل : ياريت والله ... الحياة تبقى وردية
ضحكت و سكتت
عادل : حشوفك صح ؟
نغم : ماعارفة اقول ليك شنو
عادل : ماتقولي حاجة ... تعالي نفس الكافيه .. انا حاليا هناك
نغم : طيب ساعة واكون معاك ‏( ألحان مغتصبة بقلم شيماء عثمان ‏)
قفلت الخط استأذنت امها و مشت تجهز نفسها ... طلعت فستان من الدولاب ... فجأة شعرت بكهرباء في جسمها رمتو على الارض و هي بترجف .. كانت لابسة نفس الفستان يوم أشرف اتوفى مسكت راسها وبتقول ... ارحلي يا ذكريات و ارحميني ... شالت التلفون عايزة تتصل لعادل و تعتذر لكن غيرت رأيها ... اتجهزت و طلعت .
عادل كان منتظرها ... اول ماشافها ابتسم و وقف .... ردت عليه بإبتسامة و قعدت في الكرسي قصادو
عادل : في كتاب سمعت انو رائع ... جبت منو نسختين قلت نقراهم سوا و نتناقش
نغم : تمام لكن لو ما عجبني ... الكتاب الجاي بكون من اختياري انا
عادل : اتفقنا لكن قبل ما اسافر
نغم : مسافر !! وين ؟
عادل : لندن ... حأتخصص هناك جراحة مخ و اعصاب
نغم : جميل ... بالتوفيق
عادل : و انتي ناوية تتخصصي شنو في المستقبل ؟
نغم : كنت حابة اتخصص اطفال لكن وعد قطعتو على نفسي و عدتو لأنسان عزيز ح أغير و اتخصص جراحة قلب مفتوح .... نزلت راسها في حزن و سكتت
سألها تجبي أطلب ليك عصير ليمون .... ردت عليه ايوا ... بإبتسامة هادية قال ليها اعذريني لو الكلام ذكرك بلحظات أليمة
نغم : مافي مشكلة ... بعتذر لو الجو بقى سلبي بسببي
عادل : بالعكس ... اذا حابة تتكلمي يسعدني اسمعك
نغم : مشكور .... دايما ذكرى الوداع مابتتنسي .... من اي كلمة
... موقف ... ولا صورة تلقى نفسك رجعت للمشهد البتهرب منو .... فراق الموت ذكرى مابتموت
عادل : صدقيني ... حاسس بكل كلمة قلتيها ... اتعرضت لنفس الموقف دا لما الوالد اتوفى ... الدنيا بقت قدامي سواد
نغم : ربنا يرحمو
عادل : نصيحة مني ليك لو عايزة تبقي جراحة قلب شاطرة ... اعملي لقلبك علبة ختيها بعيد و خليها دايما مقفولة اجمعي فيها كل المشاعر و الاحزان ... كل المواقف ... اللحظات الحزينة و السعيدة .. اقفلي علبتك بمفتاح و ماتفتحيها الا لما تكوني لوحدك و في قعدة صفا ... مشتاقة لريحة الماضي و عشان تديك دفعة للامام
كانت مركزة في كلامو بتعاين ليو بطريقة غريبة ... استغرب قال ليها انا قلت حاجة غلط !!
نغم : ابدا ... لكن كلامك ذكرني بشخص ... كأني شايفاه قدامي
عادل : أسف على السؤال الفضولي ... كنتي بتحبيه ؟
نغم : كان أخوي الكبير ... كان أعز صديق ... نفحة الأمل البتخليك متمسك بالحياة و انت على وشك الغرق ... حمامة السلام البتملى الدنيا خير .... شفت الألماس كيف نقي ... قلبو كان أنقى .... شفت البحر كيف كبير ... طيبتو كانت أكبر ... الصديق البخاف عليك زي أخوك بحنية أبوك و مواعظ استاذك .. انسان استتثنائي مافي منو اتنين .... يحيى كان زي الحلم الجميل تعيشو بكامل سعادتك و فجأة تصحى تكتشف انو كان مجرد حلم و انت خلاص صحيت
عادل ماسك نظارتو ... بسمع في كلامها ... قال ليها ... مجرد حلم ... لكن الأثر الجميل ببقى في النفس لأخر العمر .... سر النجاح انك تحولي السلبيات لإيجابيات و تتعاملي مع الواقف بذكاء .
الوالد اتوفى قبل ما اتخرج بأسابيع ... وقتها كرهت الدنيا ... لا عندي طاقة امشي خطوة قدام ولا مستعد اطلع من الغرفة المظلمة الحبست روحي فيها ... فضلت شهور مكتئب لحد ما جات الوالدة قالت لي ... اذا عايز تنهي حياتك خليك قاعد مكانك و خلي ابوك يبكي عليك اما اذا عايز تفرحو في قبرو قوم انفض العجر اللابسك و ابقى الدكتور الكلنا منتظرينو حقق حلم ابوك وخلي وفاته ليك دافع نجاح مش حفرة فشل .... هم كلمتين من امي غيرو حياتي 180 درجة و للان صداهم محفور في اذني .. قدمت لجامعة بريطانية كملت اوراقي هنا و بقيت امشي واجي عشان الوالدة ..... عندي حلم و شايف حلمي بعد 15 سنة واقف قدام مستشفى حقتي بأسم الوالد .
ابتسمت و قالت ليو ... انت انسان رائع ... بتمنى تلاقي الخير في كل خطوة في دربك ... انا اتأخرت و مفروض امشي عن أذنك
عادل : اكيد لكن توعديني اشوفك تاني قبل ما اسافر
نغم : حاضر و المره الجاية الكتاب علي
هز راسو وضحك .... هي رجعت البيت و طول الطريق بتفكر في كلماتو ... عبارته كانت جرعة فرح محتاجاها من زمن .
طارق من يوم ابو شهد كسر خاطرو و دمر سعادتهم وهو هايم حزين ... اليوم كلو شارد فاقد طعم الحياة مجروح ... بقضي اليوم كلو برا البيت عشان يتجنب أسألة امو و نظرات اخواتو ... اما شهد طول الوقت بتتصل عليه ... اتصالها بحرق قلبو لا قادر يسمع صوتها المذبوح ولا قادر يتجاهل لحظة سماع اسمه منها يطيب الجروح العميقة .... بفتح الخط يسمع صوتها و يقفل التلفون .
في يوم كان راجع بالليل ... وقف العربية نزل عايز يدخل البيت سمع صوت بنده عليه ... إلتفت لقاها لابسة عباية و متنقبة ... واقفة ورا الشجرة الجنب بيتهم ... اتصدم ... بقول ليها شهد ! بتعملي شنو هنا وفي الوقت دا ؟ واقفة في الشارع ليه ؟؟
شهد بتعاين ليو و بتبكي مسك يدها و نهرها اتكلمؤ ماتجننيني ... كيف تطلعي من بيتكم في الزمن دا
ردت عليه ... اهلي عايزين يحرموني من الجامعة و يزوجوني ولد عمي بعد شهر .. انت وعدتني نكون مع بعض طول العمر .. انا جيت عشان ما نفترق .... طارق انا هربت من البيت و مستعدة امشي معاك اي مكان بس نكون مع بعض .
لنا لقاء أخر

شهد : طارق انا هربت من البيت و مستعده امشي معاك اي مكان بس نكون مع بعض
طارق : انتي مجنونة ... دا شنو التخريف دا
شهد : يعني انت ما عايزني
طارق : عايزك لكن ما كده ... هسي ادخلي البيت نتفاهم
لما دخلو البيت ... امو شافتهم اتخلعت و قعدت تكورك
نور : سجمي ... يااولاد عملتو شنو
طارق : ماحاجة ياامي .... نادي رؤى تسوق شهد غرفتهم
شهد بتعاين ليو مصدومة و هو بتحاشى نظراتها ..... رؤى و شهد طلعو الغرفة . ... نور مسكت طارق من يدو قالت ليو ياولدي ماتعمل حاجة غلط احنا ماربيناك كده
طارق : ماتخافي ياحجة
نور : البت لازم ترجع لأهلها هسي
طارق : برجعها لكن الوقت متأخر خلي الصباح يطلع
نور : قلبي مقبوض من الحكاية دي و اهلها ما بسكتو
طارق : ماتشيلي هم
نور : كيف ما اشيل هم ... ربنا يستر
شهد قاعدة مع البنات في غرفتهم .... منزلة راسها و بتبكي بأنين ... ربى قالت ليها خلاص يابت الناس قطعتي قلبي
رؤى : عمر الدموع ما حلت مشكلة ... البتعمليو دا غلط
شهد : اعمل شنو طيب ... انا جيت عشان نفضل مع بعض و لا حرك ساكن .. قلبي يقول لي ارجع بيتنا هسي
رؤى : انتي مجنونة رسمي والله
قعدو الليل كلو يهدوها و يطيبو خاطرها لحد ما الشمس اشرقت و هم صاحين معاها .... ‏( ألحان مغتصبة بقلم شيماء عثمان ‏)
في الصباح جاتها ربى قالت ليها ... شهد البسي طارق منتظرك تحت ... نزلو سوا ... نور قاعدة في الكنبة بتعاين و ساكتة ....
طارق : يلا مفروض نمشي
شهد : وين
طارق : ارجعك بيتكم
نططت عيونها مصدومة من تصرفاته .... بزعل قالت ليو ... ما تتعب روحك بمشي براي
طارق نهرها .. امشي قدامي بدون ولا كلمة
شهد : حاضر
طلعت وركبت العربية ... صارة وشها و بتعاين للجهه التانية ... طارق ساكت بعاين ليها ... قال ليها في شنو ياشهد
شهد : ما عارفة ... اسأل نفسك
طارق : حبيبتي
قاطعتو ... لو حبيبتك مابتفرط فيني
طارق : منو قال ليك فرطت فيك
شهد : اتحديت الدنيا جيت لحد عندك و رجعتني
طارق : يابت الناس أنا عايزك و ما اتمنيت حاجة في الدنيا دي كلها غيرك ... لكن عايزك بالطريقة الصح مش عشان بحبك تكسري ظهر ابوك .... اتزوجك ايوا لكن برضى اهلك مش غصب عنهم
شهد : طيب حتعمل شنو عشان ترضيهم تسيب الغنا و تخلي الفرقة
طارق : انا لو بعمل حاجة غلط اكيد من حقهم برفضوني لكن غناي ماعيب و لا حاجة بتمس اخلاقي عشان كده مابتنازل عن مباديء
شهد : لكن كده بتتنازل عني
طارق : انتو الاتنين في كفة واحدة و انتو الاتنين ما بتخلى عنكم .... خليك واثقة فيني
عاينت ليو و سكتت ... حرك العربية و وصلو بيتهم ... قال ليها انزلي .... بخوف ردت عليه ... ماقادرة
طارق : انزلي و انا معاك
مسحت دموعها ... فتحت اختها الصغيرة ... اول ما شافتها قعدت تكورك ... شهد جات ... يا ابوي شهد جات ... في لمح البصر اهل البيت كلهم اتجمهرو جنب الباب ... ابوها صرخ فيها بغضب كنتي وين ؟
وهي ساكتة منزلة راسها و بتبكي ... طارق واقف وراها عايز يتكلم مع ابو شهد .... ولد عمها منصور مسكها من يدها جراها دخلها البيت واداها كف نهرها .. كنتي وين ياقليلة الادب ... رفع يدو عايز يديها كف تاني طارق مسك يدو لواها ليو و زحاه منها فضل واقف بينهم و هي ورا ظهرو محتميه بيو
منصور و عيونو تطلع شرار بقى يكورك ... انت اطلع برا قبل ما اقتلك و انتي الليلة بدفنك
طارق : ماتخت يدك عليها و كلامك يكون معاي
منصور : منو انت اصلا ... انا ولد عمها و حتكوم مرتي
طارق : حتى لو بقت زوجتك ما عندك حق تمد يدك عليها .. فاهم
منصور : لا والله ... شوفو كمية البجاحة دي ... انت الدخلك منو ... اطلع برا سريع
منصور مسك طارق من كتفو لزاه و عايز يمشي لشهد البتبكي و ترجف من الخوف .... طارق مسكو من يدو بزعل قال ليو ... قلت ليك ماتلمسها
ابو شهد بنهره ... يامنصور امرق برا البيت دا بسرعة
منصور : قلت شنو ياعمي
ابو شهد : سمعتني ... اطلع برا
منصور : عاجبك البحصل في بيتك ... بناتك يبيتو برا وما عارف هن وين و لا مع منو
ابو شهد : بناتي بعرف ليهن مربيات احسن تربية ... عمري مامديت يدي على وحدة فيهن
منصور : عشان كده شهد طلعت كده .. اصبر لما اجيبها بيتي و شوف اربيها كيف
ابو شهد : منو قال ليك بتي ناقصة تربية و منو قال بعرسها ليك اصلا ... اعتبر الموضوع دا انتهى وماعندي بنات للزواج
منصور : دا كلام شنو يا عمي
ابو شهد : السمعتو ... لو ماعجبك امشي البحي
منصور : طالما عاجبك الكلام الفاضي البحصل في بيتك دا ... لما الفاس تقع في الراس ماتجي تقول الحقو بنات عمكم .... إلتفتت لطارق حمر ليو و طلع
ابو شهد رفع صوتو .... يافاطمة سوقي بناتك و ادخلي ... الام مسكت شهد من يدها و دخلو .... هو عاين لطارق قال ليو ماقصرت ياولدي ... و شكلك مستعجل اتفضل عشان ماتتأخر على اشغالك
طارق : تسلم يدك ياعمي على تربية بت تتوزن بالدهب ... اخلاقها مضرب مثل لا في زي ادبها ولا زي احترامها
ابو شهد : طالما عارف كده بتغلط ليه
طارق : العفو ياعم ... كل مافي الامر ان شهد كانت متضايقة شوية و جات للبنات تتونس معاه
م ولما اتأخر الوقت طلبت منها تقعد لانو ماظريفة الجيران يشوفوها راجعة في وقت متأخر
ابو شهد : مامشكلة لكن الاصول بتقول بنات الناس مابيبيتو في بيت راجل غريب
طارق : ياعم بنتك أختي لحد ماتبقى في بيتي بالحلال .... كده اتربينا
ابو شهد : ونعم التربية
طارق : لو ما مطلوب مني حاجة استأذن
ابوشهد : حاجة واحدة بس ... كلم أهلك و شوف يوم عشان نعلن الخطوبة
طارق بعاين في دهشة ... ماقادر يرد عليه ولا قادر يستوعب الكلام البسمعو
ابو شهد قال ليو ... اعتقد انك قبل فترة خطبتها و منتظر الرد ولا غيرت رايك
طارق : أأأ لا لا ... أكيد ... بكلم ناس البيت و في اقرب فرصة نجيكم
بتكلم و هو من الفرحة طاير في السما ... قرب منو باس راسو ... ابو شهد ربت على كتفو قال ليو .. كنت عايز لبنتي راجل والليلة أثبت لي اني كنت غلطان في حقك .. اعفي لي ياولدي
طارق : العفو يا ابوي ... حقك تقول العايزو و واجبي السمع والطاعة .... هسي عن أذنك
لما جا يطلع ابو شهد نده عليه .... على فكرة شهد قبل ماتطلع كتبت رسالة انها هربت ليك
طارق سكت ماقدر يقول حاجة .... طلع من البيت شايل فرحو على كف الأمل ... رفعو للسماء يلمع مع النجوم .... بالتفاءل كسر جبال المستحيل ... بالعزم هزم شبح اليأس وَصَّل حلمه لبر الأمان على امواج الطموح .. غَرَّق كل الآلآم و الجروح ..... وأخيراً وقف برأس مرفوع مسلح بالحب على ارض المنى .
خلصت الاجازة ... ورجعو الجامعة ... طارق خطب شهد واتفقو العرس يكون بعد مايستلم شغلو في الأمارات و يرتب امورو ... رؤى بتجهز لزواجها من ماهر .... و ربى مع عمار كالعادة يوم في الطالع و يوم في النازل اصلا الحياة بينهم كده .... أما نغم كلمت صحباتها ب عادل و انها بتتكلم معاه .. اتلاقو كم مره و دايما اللقيا بتترك أثر ..... لكن قطار الحياة محطاتو كتيرة ... للقاء محطة و للوداع محطات ..
و عادل لازم يرجع لندن خلال أيام .
نغم وصلت الجامعة نزلت من العربية و عايزه تدخل .... ظهرت ليها سارة في وشها ... من ملامحمشها ظاهر انها ناوية على مشكلة .... حاولت نغم تتحاشاها و تكمل طريقها لكن سارة وقفت قدامها قالت ليها ... ياترى ضميرك مرتاح ؟ بتقدري تنومي بالليل بدون كوابيس ؟
سكتت ماردت عليها ... مشت منها خطوتين ... سارة رفعت صوتها ... اكيد مابفرق معاك ... الناس الزيك مجردين من الاحساس .... انتي شبح بخطف ارواح البشر عايشة عشان تنشري الشر و بتستمتعي بالدمار
نغم وقفت ... اخدت نفس عميق و دارت وشها ناحيتها وقفت قصادها وبنظرات حادة قالت ليها ... انتي مشكلتك شنو
سارة : و بتدعي البراءة كمان
نغم : عيشي في الوهم بتاعك و خليك على يقين اني مذنبة و الحصل كلو كان خطأ مقصود ... لا لا مؤامرة مدبرة ... و عن ضميري ميت و لا عندي ادنى ذرة احساس بالذنب ..... خلاص مبسوطة كده؟؟؟
انا تعبت من التبرير وانتي ما عايزة تسمعي إلا اصوات الغضب .... و انا متأكدة انك عارفة الحصل قضاء و قدر و لا في يوم اتمنيت الامور تصل بينا للمراحل دي ... سارة انتي كنتي بمثابة اخت بالنسبة لي و ربنا يعلم اني لحد اللحظة دي بعتبرك اختي
سارة فجأة ملامح وشها اتغيرت .... بقت تكورك فيها .. بتعرفي شنو عن الاخوة ... انا فقدت اخواني بسببك ياحقيرة اوعك تجيبي سيرة الاخوان
نغم عاينت ليها و سكتت .... عايزة تمشي سارة جرتها من طرحتها بقوة كشفت شعرها ... بقت مخلوعة و عايزة ترفع الطرحة سارة ضربتها رمتها على الارض ... فضلت تضربها برجلها و نغم تحاول تخلص نفسها لحد ما جا زول من وراها بعدها منها ..... نغم رفعت راسها لقت عادل بكورك في سارة ... ابعدي منها .
قامت من الارض بتنفض التراب من ملابسها ... عادل بسألها انتي كويسة؟ انجرحتي ؟ في حاجة بتوجعك ؟ .... هزت راسها في صمت و بتمسح دموعها من وشها
سارة الغضب متملكها .... عاينت ليها ... منو دا كمان ؟؟ ضحية جديدة ؟ .... برافو عليك نهائي مابتضيعي زمن
عادل إلتفت عليها معصب ... بقدم فيك شكوى و مابرحمك .... كيف تتجرأي و تمدي يدك عليها تضربيها بالطريقة الوحشية دي
سارة ضحكت بسخرية .... قالت ليو ... مبروك عليك الظاهر خلاص وقعت في شباك الشيطان

عادل بتكلم مع نغم ... انتي بخير .. بتمسح دموعها ردت عليه ... انا كويسة خليني امشي
عادل : تمشي وين مابخليك
نغم : ارجوك
عادل : خلينا نمشي مكان تهدي اعصابك شويه
نغم : لكن
قاطعها ... بدون لكن ... تعالي قلت ليك
مشت معاه قعدو جنب النيل .... كانت ساكتة منزلة راسها بتعاين للأرض و هو خاتي يدو في دقنو بعاين ليها ...
عادل : انتي كويسة
نغم : الموضوع مامستاهل
عادل : طالما مامستاهل متضايقة ليه
نغم : عادي ما تاخد في بالك
عادل : المهم انتي ماتاخدي في بالك
نغم : في حاجات مابتروح من البال
عادل : و في حاجات نعديها عشان الحياة تمشي ... كلنا عندنا لحظات مؤلمة من الماضي مابتختفي ... اتعلمي التجاوز عشان ترتاحي
نغم : مرات الامر مابكون في يدك .... مرات التجاوز بكون ما متاح ... عارف احساس تكون في متاهه كل ماتفتكر انك خلاص طلعت تلقى نفسك في متاهه اصعب ... الممرات ضيقة تخنق الهوا و يتعدم ... و الجدران عايزة تنطبق عليك ... حاسة انو عمري ما اطلع من المتاهه دي
عادل : لي النظرة السوداوية دي ... هو شنو الحصل ... اي ذنب يخليك تحسي كده ؟؟ !
نغم : ذنبي كان صوت ألحاني .... و من دون ماتشعر قعدت تحكي ليو حكايتها ... مشكلتها مع سارة .. وفاة أشرف و كل حاجة
كان بسمع كلامها بنظرات مليانة حنان لما خلصت قالت ليو .... لا عارفة روحي غلطانة و لا لا بس عارفة ان الشعور بالذنب قاسي
عادل رجع على الكرسي اتسند عليه .... صلح نظارتو وابتسم قال ليها .... ماقلتي لي انك بتغني
نغم نططت عيونها مخلوعة ... دي الكلمة الوحيدة الفهمتها من كلامي كلو
عادل : انتي عارفة ان الحياة اقدار ... واحنا البشر بنعيش اقدارنا المسطرة مستحيل نقدر نغيرها ... الحصل انتهى خلاص انسيه ... اطوي الصفحة و كملي .... ركزي في المستقبل مش الماضي .. اما عن سارة انتي مامسؤولة عن مشاعرها بتفهم لما تقرر تفتح قلبها و تفهم ..... فهمتي
نغم : حاضر
عادل : هسي خلينا في المهم ... عايز أسمع صوتك
نغم : قلت شنو ؟
عادل : مالك .. ما حافظة ؟ !
نغم : لا ... لكن هنا ... والناس
عادل : قلت ليك عايز اسمع صوتك ... استوعبتي ولا لسا
نغم مستغربة بتعاين فيه ... قال ليها ايوا انا مجنون و كل حاجة .... يلا منتظرك
دارت وشها ناحية النيل ... أخدت نفس عميق ... اتنفست نسايم البحر ... غمضت عيونها سمحت لأنغامها تبحر تعانق الكلمات ... و بعذوبة أطلقت عنان الألحان
و قلبي مالو اليوم من جسمي فرَّ وراح
و دمت يامحبوبي و دامت الأفراح
حين ما رأينا جمالك في عجم و فصاح يا الشلت عقلي الشارد بغرامك صح
لفت ناحيتو لقتو سرحان .... عيونو فيها كلام كتير .... طلع النظارة .... قال ليها بحبك .
نغم الصدمة أصابتها بشلل ... ردت عليه بلعثمة ... ش ش شنو
عادل : تتزوجيني
نغم : أ أ أنا ...
عادل : بعشقك يا أنغام القلب ... من أول لحظة شفتك فيها ... صحيح كنتي عايزة تصدميني بالعربية لكن اقسم بالله كنت متأكد انها الحادثة الحتغير حياتي و كنت عارف ان الايام حتجمعنا ... طيفك بحوم في الحلم كل ليلة و كل يوم اشوف خيالك بين البشر لحد ما الصدفة تاني جمعتنا .... كفاية لحد كده صدف ... عايز نكمل الطريق سوا .... تقبلي تكملي معاي يا ألحان الروح
نغم نظراتها مشتتة .. بترتعش ... افكارها مبعثرة ... و حروفها مقطعة .... ل ل لكن أأأ نا ... أأنت
عادل : الحيرة في شنو
نغم : لخبطت افكاري بكلامك
عادل : الله يسامحني
نغم : لا ماكده
عادل : طيب شنو
نغم : ما أظن اني مستعدة
عادل : اديني مجال و استعدي على راحتك ... قرارك شنو
نغم : في شنو ؟
عادل : اني بحبك و عايز اتزوجك
نغم : طيب
عادل : طيب كيف يعني ؟
قالت ليو بخجل ... موافقة .... رفع صوتو ... والله بحبك
نغم بتتلفت ... الناس بعاينو لينا
عادل : خليهم يعاينو ... انتي خلاص حتبقي المدام ..... اعملي حسابك بكلم ابوك في اليومين ديل
نغم : تكلم بابا !
عادل : و انا بلعب معاك ... كلامي واضح يابت الناس .. اي حاجة تكون بعلم اهلنا و موافقتهم
نغم : لكن انت مسافر
عادل : خلي المواضيع علي ... برتبها
نغم : طيب ... هسي مفروض ارجع الجامعة
عادل : حاضر ياست البنات
لما رجعت صحباتها شافوها واقفة مع عادل بتودعو .... ندهو عليها .... رؤى بتعاين من فوق لتحت قالت ليها .. في حاجات بتحصل من ورانا
نغم : في شنو
ربى : اعترفي يابت
نغم : اعترف بشنو
شهد : ياجماعة خلوها يمكن سر
رؤى : احنا مابينا اسرار
نغم : لو صبرتو بتعرفو
ربى : في شنو يابت
نغم : في بطاقة دعوة تصلكم قريب .... عادل خطبني
كلهم بصوت واحد شنو ؟؟؟ !!!
نغم : ليه متفاجئين .. انتو عارفين احنا بنتكلم مع بعض
رؤى : امسكو لي البت دي قبل اقتلها ليكم ... مش اتفقنا تكلمينا أول بأول
ربى : قدامي على العربية ... تحكي لينا الحصل و بالتفصيل الممل
شهد : ايوا ... اهم حاجة التفاصيل المملة ‏( ألحان مغتصبة بقلم شيماء عثمان ‏)
لما رجعت البيت .... في المسا كانت بتدرس في غرفتها ... امها دخلت و قعدت جنبها على السرير صارة وشها بتعاين ليها ...
نغم : مالو العسل زعلان
عفاف
: انا منو يابت
نغم : انتي احلى أم في الدنيا
عفاف : اقعدي عديل و اتكلمي معاي كويس
نغم : ماما في شنو خوفتيني
عفاف : اسألي نفسك .... منو دكتور عادل دا الأمو اتصلت علي
نغم نطت من مكانها ... أمو اتصلت !!
عفاف : يعني ما عارفة ..... دا منو يابت و بتعرفيو من وين
نغم : ياماما انتي شفتيو ... الدكتور الكان عالج سامر اخر مره .. و لما تعبت تتذكري
عفاف : اممم الطويل ابو نظارات داك
نغم : ايوا ... لكن امو اتصلت ليه
عفاف : يعني ماعارفة ؟؟ .... قالت جاية مع ولدها بكرة
نغم : ليه بكرة؟
عفاف : مالك ياختي مافاضية
نغم : لا ماكده
عفاف : المهم جهزي روحك نشوف دكتور الغفلة دا عامل كيف ..
قامت من جنبها عايزة تطلع من الغرفة و لما وصلت جنب الباب قالت ليها ... هسي اولاد السودان كملو لما تجيبي ليك واحد عموش بنظارة .... نغم مخلوعة من امها بخجل قالت ليها .. هو طيب و ظريف ياماما
عفاف : ظريفة انا يختي .....
مشت خلتها تتبسم براها ... شالت التلفون ضربت ليو
عادل : نغم حياتي
نغم : ليه ماقلت لي ان امك اتصلت على امي
عادل : و انا قبيل كنت بهظر معاك ... المهم بكرة حتعملي لي كيكة ولا بسبوسة
نغم : ولا حاجة ... بنجيب جاهز
عادل : الله يخرب بيت الديليفري ... شوفي انا بكرة لابس جلابية .. تتكبكبي تدفقي العصير فيها بخليك تغسليها بيدك
نغم : خلاص جيب معاك صابون
عادل : الظاهر اني وقعت الله يكون في العون .... قعدو الاتنين يضحكو
عفاف كلمت راجلها بالعريس و اتصلت لأخوها علي كلمتو في البداية رفض قالت ليو انت اخونا الكبير و في مقام ابونا .. نغم بنتك مهما حصل و مهما عملت تفضل بنتك .. محتاجة توجيهاتك ... بكرة جايها عريس ولو ما انت شفتو و وافقت عليه العرس مابتم .
خجل من كلام اختو و قال ليها خلاص بكون معاكم
في اليوم التاني بالمسا عادل و امو وصلو بيت ناس نغم ... كان في استقبالهم امها خالها اخوها وناس طارق كلهم .... نغم في الغرفة متوترة وصحباتها معاها بشاغلوها .... نزلت تسلم على الضيوف ... ام عادل اول ما شافتها حضنتها قالت ليها من ما عادل كلمني وانا قلبي على يدي لاني بعرف ولدي أروش وما عندو زوق لكن الصلاة على النبي اختار عروس قمر 14 بس جمال و حسب و نسب ربنا يسعدكم و يوفقكم يا اولادي
نغم من الخجل و من نظرات عادل ماقدرت تقعد ... طوالي رجعت غرفتها ... تمت الليلة على حلم جديد يلوح في الأفق .
جا اليوم التاني و عادل مفروض يسافر .... وعدها في البيت وصاها على نفسها و مشى المطار . بعد 7 ساعات ابوها اتصل عليها
نغم : بابا حبيبي ... مشتاقة ليك
مجدي : و انا مشتاق ليك
نغم : تعال لينا عايزين نشوفك
مجدي : تشوفيني ولا تشوفي المعاي
نغم : قصدك عمو تجاني هو مشتاقين ليو
مجدي : لا لا دا واحد تالت قاعد معانا و اتغدينا مع بعض كمان .... داير يسلم عليك
سمعت صوت عادل اندهشت ... عادل انت مع بابا ؟ !
عادل : غيرت الحجز و عملت ترانزيت ابوظبي عشان اقابل الوالد
نغم : ليه ماقلت لي ... برضو يومتا ماكلمتني انكم جايين البيت كده تتصرف من راسك
عادل : اسمعي هنا مش اخدت موافقتك تاني ماتسأليني عن حاجة بعدين دا كلام رجال ابعدي بعيد المهم ... انا والوالد اتفقنا الزواج لما تتخرجي ف شدي حيلك يامدام و ركزي في مستقبلنا ... ضحكت في خجل قالت ليو حاضر .
قفلت الخط ... مشت فتحت الشباك عينها على شباك غرفة يحيى مظلمة ... ختت يدها على صدرها و اتنهدت تنهيده ألم ... قالت لنفسها ... اشتقت ليك ياصديق العمر ... غيبتك طالت و فراقك لسا بوجع .. عايزاك تفرح معاي .... فرحتي بدونك ناقصة مكسورة

مرت الايام و عدت الشهور ... عصافير الحب بغردو ... راسمين طريقهم على ارض الأمل تحت سما الفرح ... شذى العشق فاح بالأنغام ... عِطر السعادة غطى الكون بلألحان .
قربت مواعيد زواج رؤى ... و الأسرتين في حالة استنفار ... تجهيزات العرس مابتخلص و طلبات العروس ما بتنتهي .. على الرغم من تعبهم كانو في قمة السعادة ... كل يوم البنات بجتمعو يعقدو يغنو و يرقصو للصباح ... اما شهد بتتحجج بأي حجة عشان تقعد معاهم و اكيد تنتهز الفرصة تشوف طارق ... نغم اليوم كلو بتتكلم مع عادل بالتلفون تنقل ليو تفاصيل العرس ... رؤى ملخبطة متوترة و دا احساس اي عروس ... كلهم عايشين السعادة الا واحدة دايما بتكون متضايقة و خاطرها مكسور .. ربى طول الوقت مهمومة كالعادة خلافاتها مع عمار مستحيل تنتهي على اتفه الاسباب يكون الخصام .. و هي واقفة في نص الجسر محتارة بين قيود الحب و وجع الفراق ! .
في يوم الزفاف ...
العروس طلت زي القمر بهرت كل الحضور ... معاها صحباتها لابسين زي بعض ملتفين حولها يشاركوها فرحتها .
عمار جا مخصوص عشان يحضر العرس أول ما شاف ربى صر وشو بنهره قال ليها دا شنو يابت ؟
ربى : قصدك شنو
عمار : كلمتك ماتلبسي الفستان دا
ربى : عفوا ! ليه شايف فيه حاجة غلط؟ ... فستان طويل محتشم و طرحتي على راسي وين المشكلة ... ظ هناك ابوي و اخوي واقفين لو شافين حاجة غلط اكيد ماسمحو لي البسو
عمار : مابحب خطيبتي تلبس الوان فاتحة تجذب أنظار الناس
ربى : رايك شنو ما احضر العرس من الاساس عشان مافي زول يشوفني
عمار : ماعايز فلسفة معاك ... مليون مرة قلت ليك بحب الواحدة البتسمع الكلام
ربى : اسمع الكلام !!! .... الاسلوب دا انتهى حتى الاطفال بقى عندهم رايهم الخاص و حريتهم الشخصية ... مافي حاجة اسمها اسمع كلامك يا استاذ في حاجة اسمها نتناقش و نقتنع بوجهات النظر لما نوافق احنا الاتنين على شي يرضي الطرفين ... اما اسمع الكلام و انصاع من غير تفكير عفوا ياسيادة السلطان الحاجة دي انتهت من عصور
عمار : دا شنو الكلام الفارغ البتقوليو ... اصحي ياربى انا عمار
ربى : و انا طلعت من سجنك .... كسرت قيودك الخانقني بيهم ياعمار
مشت من قدامو خلتو لوحدو واقف مصدوم و محتار .
في نص الحفلة طارق كان عامل لأختو مفاجأة .... جاب اعضاء الفرقة حقتو و غني ليها اغنية كتبها مخصوص عشانها ... كانت دموع الفرحة غامراها و هي بتسمع كلمات اخوها الواقف بينها و بين ماهر زوجها .
طارق نزل من المسرح مشى لنغم قال ليها أكيد في يوم زي دا بتغني ... ردت عليه متلعثمة ... ل ل لكن مابقدر
طارق : بدون اعذار .. و دي ليلة فرح ماتخربيها
نغم اخدت منو المايك وقفت في نص المسرح ... بتعاين للوجوه .. شايفة خيال يحيى بيحوم بين الناس ... سامعة صوتو ... بقول ليها غني ... شاعرة بوجودو جنبها بشجعها ...
أهدت اللحن لرؤى تتويجاً لحبهم ..... الاضاءة بقت خافتة و بدأت الموسيقى مع دهشة الحضور
أنا .... انا كلي ملكك ... انا كل حاجة حبيبي فيَّ بتناديك
انا ... انا مش بحبك ... الحب كلمة قليلة بالنسبة ليك
أنت فرحة جات لعندي بعد عم من التعب ... السعادة البعشها ياحبيبي انت السبب ضحكتك عقلك جنونك ... و الحنان الفي عيونك اوصف ايه واحكي لك ايه
معاك بضحك وبفرح مابقيتش خايفة أزي بخاف وانا بين ايديك ساعات بخيالي بسرح انا قبل مااحلم كل حاجة ألاقيها فيك و السنين تفوت وتمشي منك انت انا مش بمل
اوعدك ياحبيبي عمري شوقي ليك مافي يوم يقل ببقى فرحك وقت حزنك في التعب تلاقيني حضنك كل يوم من عمري ليك
لما الانوار اشتغلت .... شافت عادل واقف قدامها مبتسم .... عيونو بتلمع حب .... شهقت فرح و هو بضحك بعاين ليها ... في لحظة اختفى فيها كل سكان الكرة الارضية و فضلو هم الاتنين و الحب ثالثهم
طارق قاليها و الجاي من السفر مخصوص عشان يشوفك ما بستاهل اغنية تانية
ابتسمت و عاينت ل عادل بخجل ... قال ليها اصلا جيت عشان اسمعك
طارق بدا يلاعب اوتار الجيتار .... نغم واقفة على المسرح أشرت ل ربى قالت ليها ... محتاجين ألحانك .. ربى شالت ألة الكمان وبدأت تعزف مع اخوها ... ماهر مسك يد رؤى طلعها المسرح اتوسطت اخونها ... شهد جات وقفت جنب طارق و نغم بتعاين ل عادل طلع وقف جنبها و همس ... مشتاق ليك .. ضحكت بخجل ... شالت المايك قالت للحضور ... الفرحة دي هدية لصاحب الفرح و مفتاح السعادة ... يحيى يا صديق العمر ... ابدا ما انساك ... دمعتها نزلت عادل قال ليها امسحيها الهدية بوصلوها بالابتسامات مش بالدموع ...
رفعت عيونها للسما مع نغمات جيتار طارق و كمان ربى اشعلت الألحان بصوتها ولعت الحب نيران
الفرحة الأنا فيها دي كلها ترجع ليك ... و انا جنبك راضية و مرتاحة لكل مافيك سبت انا كل الدنيا عشانك و اشاركك حضنك و مكانك و بقول لك ياحبيبي حياتي انا ملك أيديك
من زينا ياحبيبي الليلة قول لي في مين انا حاسة من كتر الشوق اننا رايحين على دنيا حب تجمعنا والكون كلو دا مش حيسعنا و اعيش اسعد واحدة انا و انت سنين و سنين
ياااه على الفرحة دي الانا فيها يوم بالدني
ا دي و لياليها
و حياتي البحلم بيها اعيشها لك حبيبي
وقفو على المسرح يرقصو بفرح ... لحظة توجت الحب الصادق الابدي .... و السعادة كانت في عيون كل الموجودين في القاعة .... إلا عين غضب و كره ... كانت من بعيد بتراقبهم ...
سارة واقفة في ركن ... واقف جنبها وجعها .. عيونها بتطلق شرار ... فرحتهم حرقت قلبها ... قالت لنفسها ... ارقصو و اضحكو ... خلوها أخر لحظات .. لأن مستنيكم ألم كتير و دموع ... انا بكيت ليالي و جا الوقت عشان تبكو انتو بدالي ..... عاينت ليهم نظرة أخيرة و مشت .
في نهاية الليلة عادل ودع نغم ... قال ليها جيت يوم واحد بس . اشوفك و راجع بكرة .... امتحاناتي قربت ادعي لي و دعتو ... خلى قلبو اخد قلبها و مشى
عدت اسابيع ....
الجامعة فتحت بداية سنة جديدة ... رؤى رجعت من شهر العسل و نزلت مع صحباتها .. طارق خلص اوراقو و سافر الامارات ... استلم وظيفتو و الحياة ماشة عادية .
في يوم ... نغم قابلت شهد جنب باب الجامعة والظاهر عليها مستاءة .... سألتها في شنو
شهد : ماسمعتي الحصل
نغم : خير
شهد : قالو سارة جاها سرطان في المخ و في المراحل الاخيرة ..... جات قبيل ودعت الدفعة .. اظن حتسافر تتعالج برا
نغم : لا حول ولا قوة إلا بالله ... ربنا يشفيها
شهد : في وحدة ادتني الرسالة دي ... قالت من سارة و مفروض يسلموها ليك
نغم : رسالة !! جيبيها اقراها
نغم فتحت الرسالة بتقرا و دموعها بتنقط على الورق ... مكتوب فيها ...
سارة ... اعفي لي يانغم ... الدنيا طلعت مامستاهلة و لحظة الموت قربية عايزاك تسامحيني قبل ما اسافر لاني ما عارفة ارجع على رجلي ولا على نعش ... ارجوك سامحيني عشان اموت مرتاحة و تانيا عندي امانة لازم تجي تاخديها ... اشرف زمان سجل ليك اغنية و أمنيته الوحيدة انك تسمعيها ... ارجوم ماتخذليني تعالي شيلي الاسطوانة من الاستديو كاتبة ليك الوصف لاني بكرة مسافرة ... لو ماعشاني عشان اخوي يرتاح في قبرو
نغم قرأت الرسالة قالت لشهد انا لازم امشي
شهد : طيب امشي معاك
نغم : لا خلينا لوحدنا احسن ‏( ألحان مغتصبة بقلم شيماء عثمان ‏)
ركبت العربية ومشت العنوان المكتوب ..... عبارة عن عمارة مكونه من ثلاثة طوابق و في لافتة نيون مكتوب عليها .... أشرف موسيقى .
الباب كان مفتوح ... دخلت و قفت برا و بتنادي ... سارة انتي هنا ..... نغم واقفة و بتتلفت سمعت صوت غنا أشرف جاي من فوق .... دخلت جوا .... طلعت السلالم وبتنده على سارة ... الغرف كتيرة جزء منها مفتوح .... مليان آلآت موسيقية .... و غرف كتيرة مقفولة .... صوت الغنا بعلى أكتر و اكتر لحد ما وصلت الدور التاني و هي بتنادي سارة لكن المكان شبه مهجور ... بعد شوية سمعت صوت باب اتفتح ألتفتت لقت سارة جايه عليها ... نغم حضنتها و قعدت تبكي ... حبيتي سرورة ماتخافي حتبقي كويسه حتمشي وترجعي لينا بصحة و سلامة و نتخرج سوا انا متأكدة
سارة : دعواتك معاي .... هسي تعالي جوا اسمعي صوت أشرف ... ما اشتقتي ليو
نغم : اشتقت ليو شديد
دخلو غرفة كلها أجهزة شبة مظلمة ... في ريحة رطوبة في المكان .... فيها شباك صغير مفتوح نصو ... نغم بتقول ليها وين النور دي شنو الريحة دي .... اديني الاسطوانة عشان نمشي ..
فجأة سارة ملامح وشها أتغيرت ... نظراتها مريبة و ابتساماتها خبيثة ... صوتها اتغير قالت ليها كنتي متخيلة اخليك تهربي بعملتك بدون حساب
نغم مستغربة قالت ليها في شنو
سارة : ساعة الحساب جات و نهايتك قربت
نغم : انتي مجنونة ولا شنو ... زحي عايزة اطلع
سارة ضحكت بطريقة مخيفة ... بتطلعي ماتخافي لكن بعد روحك تطلع بالأول
نغم : بالجد انتي واحدة مريضة و انا غلطانة لاني صدقتك ... ابعدي من الباب خليني امشي
سارة لزتها بقوة ... نغم اترنحت قربت تقع .... لما رفعت راسها شافت راجل طويل عريض .. عيونو محمرة و صوتو أجش ... قال لسارة السنيورة وصلت ... ردت عليه استلم الطلبية و اديني قلبها خليني اعصرو بيدي ... اشفي غليلي منها
نغم مخلوعة بترجف خوف ... اتذكرت الزول دا ... كان مع أشرف بعزف طبول في الفرقة .... بصوت مبحوح قالت ليو في شنو .... عايز مني شنو .. خليني امشي
سارة : اليوم عيد بالنسبة لي ... التفتت على الراجل قالت ليو ... هاشم .. فرحني
هاشم : امرك
سارة طلعت وقفلت الباب ... نغم فضلت مع الشاب بعاين ليها بطريقة مخيفة قالت ليو أكيد مابتفكر تأذيني .... ضحك و قال ليها أصلا انا مفكر أأذيك
نغم : حرام عليك ... ماعندك اخوات
هاشم : كلامك مابنفع معاي
بترجف و تبكي .... تتلفت ... شايفة نهايتها قدامها و مافي طريق للخلاص .... صدى صوت أشرف في المكان .... صورة سامي في ركن الغرفة .... كل الذكريات مرت في ثانية .... لمحت طيف يحيى بعاين ليها مبتسم .... سامعة صوت عادل بهمس في اذنها ... بحبك و مشتاق ليك .... عينها وقعت على الشباك جرت بسرعة عليه ... هاشم وراها عايز يمسكها ... طلعت على حافة الشباك قالت ليو ..
أموت ولا تلمس شعره مني ... عاينت للشارع و العربيات .... نطت من فوق وقعت على الارض

عادل جوا لجنة الامتحان .... فجأة قلبو انقبض و شعر بالدنيا وقعت فوق راسو لما يدو ارتعشت القلم منها وقع ...
نغم بتحاول تفتح عيونها لكن جفونها تقيل ... بتحركو بصعوبة ... فتحت عينها نص ... دخل شعاع قوي سبب ليها ألم ... تاني حاولت تفتح عيونها .... شايفة طشاش .... و تدريجيا الرؤية رجعت ... لقت نفسها على سرير في غرفة كبيرة ... الظاهر عليها مستشفى رفعت يدها اليمين ... موصل فيها درب ... و التانية ماقدرت تحركها كان فيها جبس .... شاعرة بصداع شديد ... اتحسست راسها .. كان مربوط بشاش بقت تحرك عينها تتفقد للموجودين .... امها واقفة جنب السرير بتبكي ... ابوها كمان كان واقف جنبها ... بمسح دموعو و بعاين ليها ... عادل واقف قصادها و ملامح وشو كلها حزن ... سامر بالجهة التانية بتكلم لكن صوتو بعيد ... في نهاية الغرفة كلهم موجودين ... رؤى ... ربى ... نور امهم و طارق ... سامعة اصوات ما مفهومة .... طنين جهاز تخطيط القلب عامل ليها ارتباك ... امها بتقول ليها بنتي انتي كويسة ... اتكلمي معاي .... قولي حاجة ... انتي سامعاني ... طيب شايفاني ردي علي يابتي ماتوجعي قلبي عليك .
نغم في حالة ذهول بتحاول تستجمع الصور عشان تفهم البحصل ... بصوت مرتعش و حروف متقطعة قالت ليها ... م م ما ماما أ أنا وين
عفاف بتمسح دموعها حضنتها .... واااي يابنتي انتي كويسة
نغم : حصل شنو
عفاف : حادث بسيط و بتبقي كويسة
فجأة الصور و الاحداث اتجمعت و نغم اتذكرت .... قالت ليهم انا نطيت من العمارة
جا الدكتور داخل معاه ممرضة ... ياجماعة ماصح كده المريضة لازم ترتاح ... ارجوكم اطلعو من الغرفة و الزيارة بمواعيد
عفاف : انا مابخلي بنتي
الدكتور : يامدام ماتصعبي الامور ... إلتفتت ل عادل قال ليو .. يادكتور انت عارف الاجراءات و كل التجاوزات دي عشانك ... لكن كمان ماممكن نسمح للعدد دا في العناية المكثفة
عادل : ان شالله
نور : ياجماعة كلنا نطلع نخلي الدكتور يشوف شغلو
عفاف : انا ما بطلع
مجدي : قولي خير
عادل : مامشكلة ياعمي خليها براحتها
بعد ما طلعو ... عفاف قاعدة جنب نغم ... عادل و الدكتور ماسكين التقارير واقفين في طرف الغرفة وبتكلمو ... و نغم تايهه ما عارفة شنو البحصل قدامها ... جا الدكتور و بدا يسألها ... شايفة كم اصبع قدامك ... سامعاني بوضوح ... اسمك منو ... بتدرسي شنو .... ساكنة وين .... عارفة الاشخاص ديل ... و بقى يهظر معاها 2×2.. كم .... ما اطول نهر في العالم .... طيب من رئيس امريكا ... هي بتجاوب على الاسئلة و عندها سؤال محيرها .... منتظراه يخلص ... قال ليها حاسة بألم في يدك ... ردت عليه يدي شاعرة بيها محجرة .
الدكتور : عشان الجبس ... ماتخافي
نغم : و الصداع كسر راسي
الدكتور : لأن الضربة كانت قوية .... بكتب ليك مسكنات و الممرضة تجيبهم ليك
نغم : دكتور في حاجة غربية
الدكتور عاين ل عادل الواقف مربع يدينو و منزل عينو على الارض .... قالت ليو ... ما حاسة برجليني خالص ... كأنهم ما موجودات ....
عفاف ختت يدها على فمها و قعدت تبكي بصوت مخنوق عادل طلع النظارة غطى وشو و لف ناحية الحيطة بمسح دموعو و بحاول يحبسها
الدكتور شال حديدة صغيرة أشبة بالمطرقة بدا ... بضرب رجلها و يسألها ... هنا شاعرة بحاجة ... ردت عليه لا
الدكتور : طيب و هنا
نغم : برضو لا
الدكتور : المره دي بضربك بقوة ... شاعرة بألم
نغم : مافي حاجة يادكتور ... قول لي في شنو .... التفتت ل عادل ... قول لي انت في شنو ... لي مابتتكلم معاي ... من قبيل ساكت .... دكتور انا ماقادرة احس برجليني .... حبيبي رد علي ... ماما انتي اتكلمي ... في شنو
الدكتور : اهدي يا انسة مافي شي ... دكتور عادل المفروض تجي تتكلم مع خطيبتك
عادل مسح دموعو لبس النظارة و جا وقف جنبها ... حياتي الموضوع بسيط كلها عمليه صغيرة و ترجعي كويسة
نغم : عملية شنو
عادل : الوقعة أثرت على العمود الفقري ... لكن بسيطة ماتخافي
نغم : اثرت كيف يعني ... قول لي الحاصل و ماتكذب علي ... في شنو ... لي ما قادرة احس برجليني ولا قادرة أحركهم ...... عادول قوووووول اي حاجة ماتخليني كده
عادل مسك يدها ... حبيبتي اهدي الموضوع بسيط
نغم انفعلت و بقت تحاول تحرك نفسها .... انا ماقادرة اتحرك ياماما ... اتكلمي انتي قولي في شنو .. عفاف بتبكي قالت ليها ... اهدي يابتي حرام عليك
الدكتور : ياجماعة ماينفع كده .... نغم اهدي شويه
نغم لسا بتتحرك و عادل مثبتها من اكتافها ... روحي ماتعملي كده بتأذي نفسك اهدي ارجوك ... صرخت فيه .... انا مالي يا عادل ... عاين ليها غمض عينو و دار وشو الناحية التانية
الدكتور قرب منها .... العمود الفقري اتضرر بسبب الحادث و الاطراف السفلية اصابتها حالة شلل
بقت تكورك .... شلل ... شلل ... قلت شنو ... يعني انا بقيت مشلولة ... لا ... لاااا ... لاااااااااا
عادل مسك يدها بقول ليها كفاية حبيبتي ... عفاف حضنتها و بتبكي
نغم : ياماما انا بقيت مشلولة
عفاف : قولي لا إله إلا الله يابنتي حرام عليك كده
نغم بقت تبكي و تصرخ بطري
قة هستيرية لحد ما الدكتور طلب من الممرضة ابرة مهدئة ... ادوها الحقنة بصعوبة .... هدأت شوية ... نامت و هي في حضن أمها ...
صحت من النوم مفزوعة شايفة امها جنبها قالت ليها ... ماما انا شفت كابوس مخيف .. حاولت أحرك رجليني ماقدرت ... كان كابوس بشع ياماما
عفاف حابسة دمعتها بتقول ليها ... اهدي حبيبتي
نغم : عايزة اقوم من السرير دا كرهتو .... بتحاول ترفع رجلها ماقدرت ... تاني حاولت لكن بدون فايدة .. صرخت يأعلى صوتها ... لااااا ما قادرة امشي ياماما ما كان كابوس
باب الغرفة انفتح ... دخل ابوها وعادل مخلوعين ... عفاف بتقول ليهم .. ألحق بنتنا يامجدي بنتي بتضيع .... ابوها قرب منها حضنها قال ليها ... نغم حبيبتي طولي بالك ... رفعت راسها بتعاين لعيونو الكلها دموع .... بوجع قالت ليو .... يا بابا ماقادرة أحرك رجلي
مجدي : ماتخافي ياعيوني انا حعمل اي حاجة عشان ترجعي لينا زي زمان .... لو اديك قطعة من قلبي بس اشوفك تضحكي
ختت راسها على صدر ابوها وقعدت تبكي بأنين ... و هو بمسح شعرها وبهديها ... قعد يقرأ عليها قرآن ... لحد ما سكتت و آهاتها خفت شوية .
عادل طول الوقت قاعد جنب رجلينها بعاين ليها و دموعو ما عايزة تقيف ... طلع من الغرفة غلبو يستحمل أكتر مشى للدكتور المتابع حالتها في مكتبو
عادل : حددتو العملية ولا لسا
الدكتور : انا مقدر وضعك تماما يادكتور و الفترة العصيبة البتمر بيها لكن انت سيد العارفين ... مامفروض نستعجل عشان اي خطأ بقطع كل حبال الامل ... تانيا ما اخبي عليك نسبة النجاح ضعيفة .. انت شفت صور الاشعة و التحاليل
عادل : يعني شنو
الدكتور : في البداية المريضة لازم تتقبل حياتها على كرسي متحرك و ننتظر مده لحد مانجهزها للعملية .. انت جراح مخ واعصاب دا شغلك و انت ادرى مني في طرق العلاج
عادل : طيب ... متشكر
الدكتور : مامحتاج اذكرك ان الحالة النفسية مهمة جدا
عادل : اكيد ... عن اذنك
لما طلع من مكتب الدكتور صادف طارق في الممر
طارق : طمنا يادكتور
عادل : ما عارف اقول ليك شنو ... لأول مره احس بروحي عاجز
طارق : خير ان شالله ... هسي لازم نمشي القسم
عادل : في جديد
طارق : الظابط ضرب لي .. اعتقد تلفونك مغلق ... مفروض نمشي عشان التحقيق و عشان البواب في الحراسة من يوم الحادث
عادل : عايز اعرف منو السبب و الحصل شنو عشان أولع فيهم كلهم
طارق : طول بالك ... نهائي مابنرحهم ... لو نغم تهدأ شويه عشان نفهم منها ... كلام شهد و الشهود متناقض .
في غرفة نغم .... سامر قاعد جنب اختو ماسك يدها بقول ليها ... ماتبكي نغمة ... كفاية عليك الله
نغم : انا بقيت عاجزة ياسامر
سامر : ماتقولي كده بكره ترجعي لينا زي زمان و تبقي كويسة
شهد جات من برا بتبكي ... مسكت نغم حضنتها .. قالت ليها اعفي لي يانغم ... تنقطع يدي لو كنت عارفه بحصل كده ياريتني ما اديتك الرسالة .. انا السبب و عمري ما اسامح نفسي
نغم : انتي ماعندك ذنب
شهد : ذنبي اني صدقت كذبة سارة و ذنبي اني وصلت الرسالة ... ذنبك في رقبتي ليوم الدين
بعد شوية جا عادل داخل معاه طارق و ظابط ... الظابط قال ليهم ممكن ياجماعة تطلعو انا عايز المريضة عشان التحقيق .. كلهم طلعو .. نغم إلتفتت على عادل قال ليها ما تخافي بفضل معاك
قعدت تحكي للظابط كل الحصل
الظابط : سارة و ابوها اختفو و من يوم الحادث بيتهم مقفول لكن التحريات شغالة وقربيا بتمسكهم هم والاسمو هاشم
طلع الظابط فضلو عادل و نغم لوحدهم ... جر الكرسي و قعد جنبها بنظرات حزينة بعاين ليها ... نزلت راسها و درات وشها الناحية التانيه
عادل : مالك حبيبتي
نغم : حبيبتك خلاص انتهت
عادل : ما عايز اسمع كلمات جبانه زي دي ... انتي قوية و حاجة زي دي مابتهدك
نغم : انا اتهديت وخلاص .... كسروني شالو بقايا الفرح .. طيرو الاحلام مع الهوا ... خلصو القصة قبل ما تبدأ
عادل : خلي ايمانك بالله كبير و ثقتك ماليها حدود ... خليك متفائلة ان بكرة احلى
نغم ابتسمت بسخرية قالت ليو ... بكرة بقى عاجز و الاحلام اصبحت مشلولة على كرسي بعجلات ‏( ألحان مغتصبة بقلم شيماء عثمان ‏)
بعد اسبوع ... حالتها اتحسنت نوعا ما و الدكتور كتب ليها خروج ... جابو الكرسي المتحرك و الممرضلت ساعدوها قعدت عليه ... مغطية وشها بيدينها بتبكي و كل شوية تعاين لأرجلها العاجزين ... ركبوها العربية ... ماقادرة ترفع عينها تشوف الناس ... وصلو البيت ... ابوها و اخوها بصلحو الكرسي عايزين يقعدوها عليه ... نغم عينها جات على شباك يحيى ... دموعها نزلو شلال .. قالت لنفسها شفت الحصل لي .... فرحتي كانت كبيرة وجعتهم .... سلبوني حياتي سجنوني على كرسي متحرك سرقو مني الحلم .

نغم اليوم كلو في غرفتها .... على سريرها ... حزينة .. دموعها طول الوقت نازلين ... مكتئبة فاقدة طعم الحياة .. رافضة الكلام .. الأكل و الشراب .. حتى لما يجو صحباتها يفرقو عليها بتكون شاردة ... في عالم تاني .. . امها بتحاول تعمل اي حاجة عشان تشوف ابتسامتها ... ابوها قدم استقالته و رجع نهائي عشان يفضل جنبها .... اما علاقتها ب عادل اتغيرت 180 درجة ... بقت مابترد على اتصالاته ... و لمل يجي مابترضى تقابله ... حتى لو قابلتو بتكون ساكته و متضايقة ... هو مقدر حالتها النفسية و ساكت .
في يوم امها جات قالت ليها ... عادل تحت و عايز يشوفك
نغم : قولي ليو نايمة
عفاف : انتي صاحية لكن
نغم : نعسانة و عايزة انوم
عفاف : مالك يابتي ... ملاحظة لتعاملك معاه اتغير
نغم : ماما انا زهجانه و ماعايزة اشوف زول .. افهموني ياخ
عفاف : لكن دا خطيبيك ما اي زول
نغم : برضو ما عايزة اشوفو ... ارجوك ماما عايزة انوم ممكن تطفي النور
امها عاينت ليها وسكتت .. طلعت من الغرفة و بعد شوية عادل جا داخل ... عاينت ليو صرت وشها و سكتت ...
عادل : يعني صاحية ؟
نغم : كنت حنوم بعد شوية
عادل : و ماعندك خمس دقايق لي
عاينت ليو و سكتت ... قعد في الكرسي الجنب سريرها و سألها .. ممكن اعرف في شنو .. فجأة اتغيرتي
نغم : مافي حاجة
عادل : مامشكلة .. ما عايز افتح اي موضوع و انا مسافر
نغم ساكتة ما قالت ولا كلمة
عادل : الظاهر ماسمعتي قلت ليك انا مسافر ... بكرة الصباح
نغم : سمعت ... تصل بالسلامة
عادل : لازم امشي ... ناس المستشفى هناك ماقصرو معاي .. لكن شهرين بالظبط و ارجع .. بصادف اجازة الكريسماس هناك
نغم : طيب ... و اذا مالقيت طريقة ... ماتتعب نفسك و تجي
طلع النظارة و فضل يعاين ليها بإستغراب ... وقف قال ليها .. بتمنى لما ارجع القى حبيبتي رجعت لي و أسمع انغام حياتي تاني ... سلام .... طلع من الغرفة ... قالت لنفسها .. حبيبتك ماتت و أنغامها مخنوقة ... و قعدت تبكي بوجع .
عدو شهرين ولسا الحال نفس الحال .... البحث جاري على سارة الأختفت تماما .. نغم نفسياتها ما اتصلحت ولا علاقتها مع عادل رجعت زي ما كانت .... عادل رجع من لندن و جا عشان يزورهم ... نغم في الغرفة معاها ربى و رؤى
ربى : يابت بطلي عوارة .. خطيبك تحت جاي يشوفك
نغم : عايزين مني شنو ياخ خلوني في حالي
رؤى : دقيقة اعمل ليك ميك اب خفيف ... مستحيل تقابلي ولد الناس بخلقتك دي
نغم : قلت ليكم ما عايزة اقابل زول
ربى : نغم مالك اتغيرتي كده
نغم : في شنو
ربى : اسألي نفسك ... امسكي المرايا و شوفي روحك ... انتي نغم الزمان الكلها حيوية .. نغم الطيبوبة العمرها ماجرحت انسان ... لي بقيتي قاسية كده و قاسية على اكتر شخص بحبك في الدنيا .. عادل مابستاهل منك كده
نغم : انا كده لو ما عاجبو خلي يمشي ... اصلا هو مفروض يفسخ الخطوبة من زمان عشان كلنا نرتاح
رؤى : لا انتي جنيتي رسمي ... انتي عارفة هو بحبك قدر شنو
نغم : حاليا مافي حاجة اسمها حب ... حاليا انا مجرد جثة عاجزة ممدة على سرير ... منو عايز يحب خشبة !! .. نزلت راسها و قعدت تبكي ... ربى حضنتها ... نغم استهدي بالله دا كلام شنو
امها جات داخلة الغرفة لقتها بتبكي اتخلعت
عفاف : سجمي نغم مالك
رؤى : مافي حاجة ياخالتو اطمني
عفاف : نغومة ارفعي راسك ... مالك حبيبة
عاينت لأمها .. مافي حاجة ماما انا كويسة
عفاف : طيب صلحي منظرك دا عادل جاي يسلم عليك وفي خبر حلو تسمعيو منو
نغم عاينت لأمها و سكتت .
رؤى : بسرعة يا ربى طلعي فستان نلبسها و ناوليني علبة الميك اب نغير ليها خلقتها دي ‏( ألحان مغتصبة بقلم شيماء عثمان ‏)
بعد شوية عادل جا داخل الغرفة ... سلم عليها و هي عيونها على الأرض ما عايزة تشوفو .... ربى و رؤى طلعو خلوهم لوحدهم .... قعد في الكرسي القصادها بعاين ليها .. منزلة راسها و ساكتة
عادل : على فكرة انا مشتاق ليك و من حقي اشوف الوش الحلو دا لكن الظاهر كده انتي مامشتاقة لي
نغم عاينت للكرسي المتحرك القاعد في ركن الغرفة .... العبرة خنقتها ... قالت ل عادل مشتاق لشنو ما اتغير شي نفس السكون و الجمود
عادل : مصرة تعذبي نفسك ... مامشكلة على العموم انا اتفقت مع الوالد ... العقد بعد يومين لأنو مسافرين طوالي انا وانتي
نططت عيونها و استغربت ... عقد شنو !!! و مسافرين وين
عادل : زواجنا أنا و أنت و تمشي معاي بريطانيا
نغم : منو قال ليك انا عايزة اتزوج
عادل : قبل ما اسافر المره الفاتت اتفقت مع ابوك و اخدت اوراقك عملت الاجراءات و كل حاجة هناك عشان العملية
نغم : لكن انا ماموافقة و لا عايزة عرس و لا حاجة انت فاهم
عادل حبيبتي اهدي لازم تسافري معاي عشان تعملي العملية
نغم : ما عايزة اعمل العميلة من الاساس
عادل : انا دكتورك و بقول ليك العملية لازمة
نغم : خلاص انت سافر و انا بجي مع اهلي ماضروري الدكتور يتزوج مريضته عشان يعمل ليها العملية
عادل : نغم ما تجننيني ... لحد هنا و كفاية ... اعملي حسابك العقد بعد بكرة ..
قام علي حيلو قال ليها عن اذنك .. طلع من الغرفة .... ط
والي صحباتها جو داخلين بزغردتو
رؤى : الف مبروك نغمتي
نغم بتبكي خلاص اسكتو ما عايزة اسمع صوت
ربى : في شنو يابت
قعدت تبكي و تضرب رجلينها بقوة ... ماعايزة حاجة خلوني براي ... امها جات داخلة على صوتها
عفاف : في شنو يابتي مالك
نغم : ما عايزة عرس ما عايزة حاجة ياماما
عفاف : يابتي ماتعملي في روحك كده .. ابوك تحت مع خيلانك و اعمامك ... خلاص حددو كل حاجة و خالتك ام عادل بعدين جاية يجيبو ليك المال و الحاجات
نغم : ياماما افهمي انا ماعايزة حاجة
عفاف : اصلا مافي شي عقد و غدا عادي في البيت لأن طيارتكم المسا
نغم : ليه مافي زول قال لي ليه تفاجئوني كده
عفاف : انا زاتي ما كنت عارفة .. ابوك رتب الموضوع مع عادل قبل مايسافر و الليلة كلموني ... انا زيك راسي جايط هسي اهدي شويه ماتشغلي بالي عليك خليني اشوف موضوع العرس والتجهيزات .. إلتفتت على صحباتها قالت ليهم ... خليكم معاها شوفو مفروض تعملو شنو عشان انا ما فاضية
رؤى : ولا يهمك ياخالتو بنجهزها من كلو و نغم بعد بكرة تطلع احلى عروس
نغم : عرس شنو عايزين تجننوني انتو كمان
ربى : عليك الله اعقلي و بلاش لعب اولاد
نغم فضلت اليوم داك مع البكى و الدموع ... اما اهلها قضو الوقت في تجهيزات العرس ... اليوم التاني صحباتها جابو ليها كمية حاجات قعدو يفرجوها وهي زعلانه بتمسح دموعها ... حتى لما جات الحنانة و بترسم ليها دموعها مانشفت .
جا يوم العقد و البيت مليان ضيوف ... الناس داخلين داخلين طالعين من غرفتها ... نغم لابسة فستان ابيض بسيط قاعدة على الكرسي المتحرك و ساكتة ماعايزة ترفع راسها تشوف الناس و لا عايزة تكون في اللحظة دي من الاساس .. جا سامر دخل عليها لقاها زعلانة مكتئبة ... سألها .. مالك حبيبتي
نغم : مافي حاجة
سامر : قولي لي مش انا اخوك و احنا ما بنخبي على بعض ... في شنو
نغم : عايز تسمع شنو مافي زول عايز يسمعني ولا كلامي مهم اصلا .. قلت ليهم ما عايزة عرس مافي زول رد علي ولا كلف خاطرو يشوف انا زعلانة ليه كأنو دي ماحياتي و ماعندي حق اختار
سامر : دا كلو عشان تعملي العملية و ترجعي لينا سالمة
نغم : ياسامر افهمني
.... قعدت تبكي ... جا حضنها قال ليها ولايهمك ماتبكي ولاتزعلي نفسك هسي بنزل الغي كل حاجة .. مسح دموعها و نزل ... جنب باب الصالون ... صادف عادل كلمو برغبة نغم و انها فوق متضايقة .. عادل قال ليو خلاص انا بحلها لكن خليني اطلع اتكلم معاها بالاول .. تعال معاي لأن البيت مليان نسوان .
وفعلا سامر أخدو لغرفة نغم ... دخل و خلاهم لوحدهم
عادل : في حاجة عايزة تقوليها
نغم : حتسمعني ولا تعمل الفي راسك
عادل : حبيبتي طول عمري بسمعك لكن مؤخرا ما قادر أفهم حاصل معاك شنو
نغم : ما حصل شي انا زي ما أنا لكن خلاص قصتنا انتهت و مفروض تفسخ الخطوبة من زمان مش تركب راس وتعمل العرس
عادل : انتي شايفة كده
نغم : ايوا .. و انت فعلا ماقصرت معاي خالص ... اذا شايف الناس ممكن تلومك لو انسحبت من علاقتنا بعد الحصل لي انا هسي بعفيك من اي وعد و بقول للناس انو انا طلبت الانفصال .... انساني و امشي شوف واحدة تانيه تقدر تسعدك في حياتك صدقني انا مابنفع ليك
عادل مربع يدينو بسمع في كلامها .... قال ليها ... قلتي كده ؟
نغم : ايوا
عادل : خلاص تمام مافي مشكلة
طلع خلاها في الغرفة لوحدها ... و هو نازل في السلم لقى ابوها طالع ... سألو نغم مالها
عادل : مافي حاجة ياعمي
مجدي : سامر قال لي انها متضايقة
عادل : عشان السفر ومتوترة بسبب العملية لكن كلو تمام
مجدي : اكيد مافيها شي
عادل : اكيد ياعمي هسي اتكلمت معاها
مجدي : طيب ياولدي تعال عشان المأذون وصل و قال مستعجل
مشى معاه ... تمو العقد .... نغم في غرفتها بتبكي .. فجأة سمعت صوت الزغاريد اتخلعت .... جو شهد و ربى داخلين بزغردتو فرحانين ...
شهد : مبروووك حبيبتي ربنا يسعدك
و هي في حالة ذهول ... سألتهم في شنو ؟
ربى : كيف يعني في شنو .... عقدو خلاص
نغم : يعني العقد ما اتلغى
شهد : يتلغي كيف الناس دي بتلعب
ربى بتعاين ليها ... واااي حبيبتي ما قادرة اصدق انك بعد ساعتين مسافرة .... طول عمرنا مع بعض مااتخيلت يجي يوم و نفترق .
عفاف جات حضنت بنتها و بتبكي .... مبروك حياتي اخيرا شفتك عروس ... مفروض تنزلي عشان الناس يسلمو عليك ... نغم في حالة صدمة لا عارفة تبكي و تزعل و لا عارفة تضحك و تفرح .... بتعاين للناء البتبارك ليها ... بضحكو في وشها ... عيونهم كلها شفقة ... ابوها و اعمامها ... كلهم واقفين حولها ... سامر جا باس راسها قال ليها كنت عارف انك بتحبي عادل و كلامك كان زعله بسيطة وراحت صح ؟ ... عاينع ليو هزت راسها في صمت ... عيونها و قعت على عادل كان واقف مع اصحابو بسلمو عليه ... عاين ليها رفع حاجبو وابتسم ... وهي لسا مستغربة في تصرفاته .
الزمن جرى بطريقة مخيفة و الساعات اصبحت دقايق ... نغم سامعة الناس بتكلمو ... خلاص مواعيد الرحلة قربت و العرسان لازم يمشو المطار ... شايفاهم بنزلو شنطتها ... بتتلفت تودع غرفتها ... تودع احلامها البسيطة الحلمت بيها على سريرها .... تودع
الكتب القاعدة على المكتب ... اوراقها المليانة خربشات ... ذكريات الطفولة .... الدباديب في الكنبة ... العرايس و الدمى ... تودع كل زاوية ضحكت فيها وكل ركن كان ليها فيه قصة .... لا الكلمات بتقدر تعبر و لا الدموع بتخفف وجع .... الوداع صار واقع و البقاء اصبح مستحيل

وصلو المطار .... ودعت اهلها بالدموع ... ركبوها الطيارة ... اتذكرت نفسها قبل سنتين ... نفس اللحظات مع اختلاف المشاعر ... كانت جاية شايلة احلامها قبل الشنط ... عندها وزن زايد من الفرح .. طيارتها هبطت على مدرج الامل ... و بدون سابق انذار كلو اتبخر مع الهوا و رجع الحلم .... مجرد حلم !
نغم في الطيارة قاعدة جنب الشباك شايفة الاضواء ... طشاش بسبب الدموع ... بتبكي في صمت .. عادل جنبها ساكت بعاين ليها .. لحد ما الطيارة اقلعت ما قال كلمة
بعد ساعة صمت قال ليها مفروض تاكلي ... عاينت ليو .. نزلت عينها وسكتت
عادل : على فكرة كل البتعمليو دا مامنو فايدة
نغم ساكتة و مابترد ....
عادل : ح تاكلي لان مواعيد الدوا قربت
نغم : و اذا ما اكلت .. تأكلني بالغصب برضو
عادل : لي بتقولي كده
نغم : مش دي طريقتك .. مش كل حاجة عندك بالغصب .... اتفقنا تلغي الزواج و نقضت الوعد
عادل : احنا ما اتفقنا ... انتي قلتي كلام و انا ما وافقت عليه
نغم : كنت عارف اني رافضة الزواج
عادل : عايزة شنو طيب
نغم : ارجع اهلي
عادل : جدا .. هم جايين يحضرو العملية لما تبقي كويسة ترجعي معاهم
نغم عاينت ليو و سكتت ....
عادل : هسي تاكلي عشان مواعيد الدوا
وصلو مطار هثرو ... احمد صاحبو كان في استقبالهم ... بارك ليهم و وصلهم البيت .... عادل نزلها بالكرسي دخلها العمارة ... لازيها و بتكلم معاها ... استأجرت الشقة في الدور الأرضي مخصوص عشان تتحركي براحتك ... و جنبنا في حديقة ظريفة ممكن تطلعي لوحدك لو حابة ... في العمارة في سكان سودانين ممتازين و اصلا المنطقة دي اغلبها عرب حتعجبك ..... نغم ساكتة منزلة عينها على الارض ... دخلو الشقة ... عبارة عن صالة كبيرة فيها طقم جلوس و تلفزيون كبير .... طربيزة سفرة وفي الركن طربيزة مكتب صغير مليانة كتب .. فاتح عليها مطبخ استايل أوروبي ... و غرفة جنبها حمام .
اخدها الغرفة و بدا يدخل الشنط ... قال ليها خليني اساعدك عشان نطلع ناكل ... احمد ماقصر جاب لينا أكل
نغم : ماعايزة مساعدة بقدر ادبر اموري لوحدي وما عايزة اكل
عادل : براحتك ... على العموم انا برا لو احتجتي مساعدة لكن الاكل ماعلى كيفك عشان عندك ادوية
فتح الدولاب شال غيار و طلع ...
بعد مسافة عادل دخل الغرفة لقاها بتبكي اتخلع .... مشى قعد قصاد ركبها ... سألها ... حبيبتي مالك .. رفعت راسها بتمسح في الدموع .... ماقادرة اعمل حاجة ... ما قادرة اغير ملابسي و لا افتح الشنطة حتى ... ماقادرة اقوم من الكرسي الملعون دا ... عاجزة عن ابسط الحاجات .. غطت وشها و كملت بكى
عادل مسك يدها نزلها .... اهدي شوية ماتعملي في روحك كده ... الموضوع بسيط طولي بالك بس
قام فتح شنطتها ... قال ليها تعالي اختاري ... ماشي اجهز ليك الحمام ما تتأخري لأن الاكل برد وانا ميت جوع .... طلع خلاها تجهز وبعد ما خلصت طلعت لقتو مجهز الأكل منتظرها ... عاين ليها و ابتسم
عادل : كده تخلي راجلك جعان
ابتسمت نص ابتسامة و سكتت ... حركت الكرسي عايزة تصل لطربيزة السفرة لكن الكنبة ماسمحت ليها بالمرور ... عادل انتبه ليها ... جا بعد الكنبة قال ليها بكرة بغير نظام البيت عشان تقدري تتحركي براحتك .... قعدو ياكلو ... نغم ساكته ما قادرة تعاين ل عادل العيونو عليها طول الوقت ..
عادل : لندن باردة لكن مع مرور الوقت بتتعودي على الطقس ... انا بنزل بكرة الشغل و انتي تبدأي بالعلاج طوالي ... نعمل الفحوصات و صور الاشعة اللازمة عشان نقيم الحالة
نغم : طيب
عادل : بالمناسبة ... المكتبة دي فيها مجموعة كتب علمية ممتازة .... استفيدي من فترة فراغك و اقريها ... بكرة بجيب ليك شريحة عشان تتواصلي مع اهلك .. اخدي راحتك في الغرفة و انا بنوم هنا على الكنبة
نغم بتسمع كلامه و ساكتة ... خلصت اكل دخلت الغرفة و قعدت صاحية للصباح ...
في اليوم التاني سمعت اصوات كركبة برا جرت نفسها بصعوبة قعدت على الكرسي المتحرك و طلعت لقت عادل في المطبخ بجهز الفطور .... اول ما شافها ابتسم قال ليها .. اصبحتي كيف حياتي
نغم : الحمدلله
عادل : مفروض امشي المستشفى ... فطورك جاهز و التلاجة فيها اكل ... ممكن تستخدمي التلفون الارضى تتصلي علي لو في حاجة و انا كل ما القى فرصة بضرب اطمن عليك ... اهم شي ماتنسي مواعيد الدوا ... قرب منها باس راسها قال ليها حشتاق ليك ... ابتسم شال مفتاح عربيتو و طلع .
قضت اليوم كلو لوحدها ... شوية تبكي و شوية تسكت لحد ما رجع عادل بالمسا و اليوم البعدو اخدها المستشفى عملت مجموعة من الفحوصات . بعد ماخلصو قعد يفسحها في شوارع لندن مرو بساعة البيغ بن ... و تاني وقف العربية قال ليها ... نهر التايمز نقي بقلوب العاشقين ... انزلي استنشقي من نسماته ... نزلها من العربية ختاها على الكرسي المتحرك بلزها و بحكي ليها ... عن القصص الغرامية السمعها ... نغم ساكتة و بتتأمل وقف جنب كرسي خشبي ... قعد و هي في كرسيها جنبو ... قال ليها طولت ما سمعت صوتك
نغم : عايز تسمع اي صوت
عادل : احلى صوت في الدنيا .... انغامي لما بتعزف على اوتار
القلب
نغم : انغامك غرقت زي قصص الحب الغرقت في النهر القدامك دا
ابتسم و قعد يغني اسمر جميل عاجبني لونو كحل سواد الليل عيونو
اسمر جميل بادي الوسامة ضوا الجمال وجهو ابتسامة
فوق الخديد عجباني شامة من العيون الله السلامة
حبيبي يا اسمر
بتعاين ليو بإستغراب ... ابتسم قال ليها عارف صوتي شين لكن القعدة محتاجة لحن .
ركبو العربية قال ليها ... في مطعم عربي جميل عازمك عشا
نغم : لا ما عايزه رجعني البيت
عادل : لي في حاجة ؟
نغم : تعبانة و عايزة انوم
عادل : تتعشي و بعدين تنومي
نغم : خلاص ناكل في البيت
عادل : في المطعم و ما على كيفك
نغم : اكيد ما على كيفي مش كل حاجى عندك بالغصب
عادل : طيب ما انتي عارفة ... مايحتاج نعيد الكلام كل مرة ‏( ألحان مغتصبة بقلم شيماء عثمان ‏)
مر يومين و عادل مقسم وقتو بين الشغل و بين يهتم بيها ... بياخدها المستشفى ... بحاول يطلعها من جو الكآبة لكن هي ما قادرة تتقبل الوضع ... طول اليوم زهجانة و دموعها نازلين .... امها و صحباتها طوالي معاها بالتفون ... وبرضو الوجع في محلو و يمكن زاد كمان .
بالمسا عادل جا من الشغل قال ليها في ضيوف جايين
نغم : ضيوف .... منو ديل
عادل : صاحبي احمد و زوجتو
نغم : لكن انا ما عايزة اتعرف على ناس هنا
عادل : اكيد ما حنطرد الضيوف من بيتنا
نغم : كان مفروض تاخد رايي
عادل : كنت في غرفة العمليات ماقدرت اضرب ليك
عاينت ليو و سكتت ... جا احمد مع ولاء زوجتو ... استقبلهم عادل قدم ليهم العصير و نغم لسا في الغرفة ما طلعت .... مشى يشوفها لقاها قاعدة على الكرسى و مربعة يدينها .. قال ليها الضيوف برا لي ماجيتي سلمتي
نغم : ماعايزة اقابل زول افهمني ياخ
عادل : اطلعي لضيوفك عيب كده .... نغم مجدي البعرفها بت اصول ما بتتصرف بالشكل دا
عاينت ليو و سكتت ... لزاها بالكرسي طلعها ليهم ... سلمت في خجل ... ولاء كانت صاحبة وش بشوش اول ماشافتها ابتسمت ... قالت لعادل عروسك ماشالله زي القمر طلعت ماهين يادكتور
ضحك .. قال ليها مافي زول هين الزمن دا ... قعدو يضحكو و يتونسو ... نغم شوية شوية اخدت على الجو و بدأت تشاركهم الكلام
ولاء : اعتبريني اختك الكبيرة و اي حاجة عايزها انا حاضرة
نغم : شكرا ليك
ولاء : ابدا ماتفتكري روحك في غربة كلنا معاك و ماتخافي .. لو عادل عمل ليك حركات تلفون واحد و بجي اوضبو ليك
نغم قعدت تضحك ... عادل عاين لأحمد قال ليو يا الاخو قول حاجة عشان احنا بنضيع
احمد : الله معاك يامعلم . ... اوو نسيت ماقلت ليكم بما ان بكرة الاحد الشباب محتفلين بيك مع العروس و عاملين حفلة بسيطة و عشا في النادي على شرفكم
عادل : مابتقصرو والله
ولاء عاينت لنغم وبصوت واطي قالت ليها ... لو حابة اجي اساعدك في اللبس انا موجوده
نغم : لا شكرا
احمد : احنا نستأذن و نشوفكم بكرة بدري
طلعو ... عادل ودعهم و نغم دخلت الغرفة قفلت الباب ... في اليوم التاني صحت من النوم ما لقت عادل في البيت مشت بكرسيها المطبخ عملت لروحها نسكافية فتحت التلفزيون و قعدت تتفرج بعد شويه ... عادل جا داخل شايل معاه اكياس ... قرب منها باس راسها قال ليها وحشتيني .... نزلت راسها و سكتت ... مد الكيس قال ليها ... اتمنى زوقي يعجبك
نغم : دا شنو
عادل : فستان عشان حفلة الليلة
نغم : لكن انا ما ماشة
عادل : كيف يعني
نغم : قلت ليك ما عايزة اتعرف على ناس ما عايزة اشوف زول و انت مصر تحرجني
عادل : احرجك كيف فهميني لأني بالجد ما فاهمك
نغم : ما عايزاك تفهمني عايزاك تخليني في حالي ... ممكن
عادل : الما ممكن البتعملي فيو دا ... فهميني مشكلتك شنو
نغم : ماعايزة زول يشوفني كده ... مشلولة على كرسي متحرك ... نظرات الناس بتقتلني انت بتجبرني نمشي مطاعم و تعرفني على اصحابك عشان يشفقو علي ... ما عايزة حاجة خليني محبوسة في غرفتي
عادل بعاين ليها بإستغراب ... قال ليها ما قادر اصدق القدامي دي نغم !! كيف تفكري كده ... متين وصلتي مراحل الضعف دي .... كيف قوتك اتلاشت بسهولة .. وين العزيمة والاصرار الحبيتهم فيك خسارة الآمال الرسمتها عليك
قعدت تبكي و تقول ليو كفاية ... خلاص ... حرام عليك
عادل : اطلعي من السجن السجنتي روحك فيه و طلعي النظارة السوداء اللابساها .... شوفي الكون حولك كيف ..... المهم جهزي نفسك الساعة 6 بنطلع من البيت ... عاينت ليو و دخلت الغرفة
بعد ساعة دخل الغرفة لقاها بتبكي و لسا مالبست ... نزل على ركبو قعد قصاد رجلها و بمسح دموعها ... عادل : مالها حبيبتي
نغم : ممكن ما امشي ؟
عادل : الناس عذبو روحهم وعملو البرنامج عشانا ... ينفع مانمشي ؟
نغم : صدقني ماقادرة
عادل : اتكلمنا قبيل و مافي داعي نتكلم تاني .... هسي البسي لأن لندن كلها منتظرة تشوف عروسي الحلوة .. احلى بت فيك دنيا ... ومن الاخر كده عندك ربع ساعة مالبستي بجي البسك بنفسي و اعمل ليك ميك اب كمان و ما مسؤوليتي لو عملت ليك الفاونديشن في شعرك و الاي لاينر في خدودك .. استحملي النتيجة براك
نغم منططة عيونها بتعاين ليو ... قال ليها مالك ... سألتو طيب و الروج حتعملو وين
عادل : لا
روج ما معانا
نغم : ليه ؟
عادل : الروج حرام
عاينت ليو وقعدو يضحكو الاتنين

نغم لبست الفستان بصعوبة جهزت نفسها و طلعت من الغرفة ... عادل قاعد في الصالة منتظرها اول ماشافها وقف على حيلو ... صلح نظارتو و فضل سرحان ... قال ليها .. متين القمر نزل الأرض و بقى عايش مع البشر ... عاينت ليو .. نزلت راسها و قالت .. قمر على كرسي متحرك ابتسمت بسخرية و نظرة إنكسار ... عادل قرب منها رفع راسها بيدو بعاين ليها بنظرات دافية ... قال ليها يفضل القمر في مكانو لا يغيب ولا يتغير ... الكسوف لحظات و يرجع القمر تاني ينور الدنيا و يضوي الليالي بصفاه .. باس رلسها مسك الكرسي لزاها طلعها من الشقة ... ركبها العربية و اتحركو .. طول الطريق نغم ساكتة بتتفرج في الناس الماشيين و العبرة خانقاها . لما وصلو النادي كان في مجموعة من الشباب واقفين و كم أسرة داخلين ... عادل وقف العربية و نزل جو اصحابو سلمو عليه ... نغم جوا العربية بتعاين و سلكتة واحد منهم فتح باب العربية قال ليها اتفضلي يامدام عاينت ليو بخجل و سكتت .. عادل فتح الظهرية نزل الكرسي صلحو شالها قعدها فيه و اصحابو بعاينو نصهم عارفين و النص التاني مستغربين .. نغم خجلانة ما قادرة ترفع راسها تعاين للناس و عادل لازيها ماشي بيها على المدخل ... سامعة صوت الفنان بغني و اصوات الناس بضحكو .. اطفال بلعبو و رجال و نسوان بتونسو ...
دخلو النادي و اتحولت أنظار الوجودين نحوهم ... أحمد من بعيد جاي و بأعلى صوتو بردد .. أبشر ياعريس ... اصحابو التفو حولو ببشرو فيه .. و نغم على كرسيها ساكتة و الخجل متملكها .... عادل في نص اصحابو إلتفتت عليها ... شايف في عيونها حزن .. ضامة كفوفها مع بعض خجلانه ... زعل عليها شديد .. قرب منها مسك الكرسي و دخلها . ولاء جات وقفت قدامها و زغردت .. سلمت و قالت ليها .. عروسنا الحلوة نورتينا ... جو كم مره سلمو عليها و باركو ... نغم بتعاين لعيونهم الكلها تساؤلات ... شفقة وفضول ... بنص ابتسامة بتبادلهم الأبتسامات ... عادل ماسك الكرسي وصلها لطربيزة قدام و قعد جنبها .... جات بت طويلة لابسة نظارة سلمت عليه ... وقالت ليو شكلك خطير بالبدلة يادكتور ..
عادل عاين لنغم وقال للبنت ... أعرفك بالمدام يا دكتورة إيناس
إيناس مدت أطراف اصابعها سلمت على نغم قالت ليها اهلا ياعروس وألف مبروك ... جرت كرسي و قعدت معاهم على الطربيزة .... ولاء مستغربة من حركاتها و بتعاين ليها بحيرة
بعد شوية الفنان بدا يغني أغاني سيرة ... اصحاب عادل جايين عليه ويعرضو ... قام معاهم و قعدو يرقصو ... إيناس إلتفتت على نغم سألتها ... أنتي و عادل أولاد عم ؟
نغم : لا
إيناس : غريبة
ولاء : بتشابهو صح ؟
إيناس : ماكده ... المتعارف عليه لو واحد عندو مشكلة و لا حاجة بزوجوه بت عمو و العكس كمان
نغم سكتت ماقدرت ترد عليها ... ولاء اتغاظت شديد قالت ليها .. على فكرة نغم بتدرس طب كلها كم سنة و تبقى دكتورة قدر الدنيا .. مجرد حادث بسيط اخرها بكرة لما تعمل العملية ترجع زي الاول واحسن
إيناس : اممم تمنياتنا ليك بالشفاء العاجل .. لكن الغربية انا بعرف عادل من زمان ماجاب لي سيرتك نهائي
نغم معالم وشها اتغيرت و الغضب بقى ظاهر عليها لكن ما اتكلمت
ولاء : عادي جدا لان دي حياتو الشخصية و الخاصة مامفروض يكلم بيها اي زول
ايناس صرت وشها .. عاينت ليها من فوق لتحت وسكتت ... تاني جاها تلفون ردت و قامت من الطربيزة .
نغم منزلة راسها ساكتة ... و ماسكة يد الكرسي بقوة .. ولاء مسكتها من يدها قالت ليها .. الليلة ليلتك انبسطي ياعروس ...
الحفلة شغالة و الناس يرقصو فرحانين يتونسو و يضحكو ... اما نغم على كرسيها المتحرك بتراقب فرحتهم بغصة ... جات كم مره قعدو معاها واتونسو لحد ما انتهت السهرة ... عادل ودع اصحابو و اخدها ركبها العربية ... في الطريق نهائي ما اتكلمت ... وصلو البيت دخلو الشقة .. مشت الغرفة و قفلت الباب ... عادل قال ليها طيب ممكن ادخل اشيل بجامتي ... فتحت الباب و ما عاينت ليو .. شال ملابسو و هو طالع قال ليها لو محتاجة مساعدة ناديني ... ردت عليه محتاجة ارتاح بس ... طلع و قفل الباب ... قضت ليلتها بتبكي لحد الصباح ... عادل برا سامعها و ما قادر يعمل حاجة ... في الصباح لما طلعت من الغرفة مالقتو .. شافت أكل على طربيزة السفرة و في كرت مفتوح على شكل نص قلب ... شالت الكرت قرأتو .. مكتوب فيه ..
ليله بنص بدر ... قلب ناقص نصفه الثاني مفقود ... إبتسامات بطعم الألم ... دموع من نار ... يحزن الكون بحزنك حبيبتي .. آسف على كل دمعة نزلت و لم أستطيع مسحها .
اتنهدت بوجع و قعدت تبكي ... ما انقطع بكاها الا لما سمعت صوت التلفون بضرب .. شالتوو ردت على عادل : صباح الورد
نغم : صباح النور
عادل : فطرتي
نغم : ااااا لا
عادل : ليه .. مش عارفة عندك دوا و موعيدو جات .... هسي بدون اعذار تاكلي وتشربي العصير و تاخدي الدوا
في المسا جا من الشغل لقاها في الغرفة ... دق الباب و دخل كانت راقدة على السرير اول ماسمعتو داخل عملت روحها نايمه ... عرفها صاحية لكن ما اتكلم معاها و خلاها على راحتها .. شال ملابسو
و طلع ... في اليوم التاني برضو لقتو مجهز ليها الفطور و المره دي في النص كان في فازا فيها ورد أحمر بنص ابتسامة و نظرة مكسورة عاينت للورد ... قالت لنفسها حتى الورد عاجز يعبر عن صدق المشاعر .
قضت اليوم كلو لوحدها اتصلت على امها اتكلمت معاها و لما قفلت الخط بالغلط الاستديو أتفتح وقعت عينها على صورة يحيى .... دموعها نزلت غصب عنها .. بتتكلم مع الصورة .. وينك صديقي محتاجة ليك .. اتعودت القاك قبل ما اناديك وينك ارجوك تعال ... غمضت عينها وقعدت تبكي .. لحد ماقربت مواعيد رجوع عادل ... دخلت غرفتها قفلت الباب غيرت ملابسها بصعوبة و بعد جهد حتى قدرت تتحول من الكرسي للسرير اتغطت و رقدت ... لما سمعت صوت الباب غمضت عينها و عملت روحها نايمة ... عادل دق الباب شال غيار و طلع .. اخد شور و رجع الغرفة تاني لقاها على نفس الوضعية .. قرب منها ناداها بأسمها ... ماردت عليه .. اتحرك عايز يطلع من الغرفة وقف جنب الباب قال ليها بكرة عندك موعد في المستشفى الصباح .
في الصباح اتجهزت و طلعت لقتو قاعد على الكنبة منتظرها ... رفع راسو صلح النظارة قال ليها افطري عشان نتحرك
نغم : ما عايزة
عادل : حبيبتي أكلي عشان نمشي
نغم : حاضر
لما وصلو المستشفى كان ماسك الكرسي لازيها ... صادفو دكتورة إيناس ... سلمت عليهم
إيناس : ظهرتي علينا اليوم يامدام
عادل : عندنا فحوصات الليلة
إيناس : و الاجتماع مع بروفسير جوزيف
عادل : اعتذرت منو مابقدر اخلي نغم لوحدها
إيناس : لكن الأجتماع مهم جدا
عادل : زوجتي أهم
إيناس : ااممم بختك يامدام زوج زي د / عادل عملة نادرة الزمن دا حافظي عليه لأن كل العيون نحوه والصراحة هو يستاهل
نغم ردت عليها بإبتسامة مصطنعة و قالت ل عادل ممكن نمشي
عادل : اكيد حياتي
بعد ماخلصو و طلعو راجعين البيت وقف قدام مطعم قال ليها الليلة عازمك سمك في افخم مطعم سي فود بلندن
نغم : لكن انا ما عايزة
عادل : اعتقد انك سمعتي الدكتور قال لازم تتغذي كويس قبل العملية ... محتاجة فيتامينات وأوميغا 3
نغم : خلاص ناخدو و نمشي البيت
عادل : لا ننزل و نقعد مع البشر
نغم : ليه بتضغط علي كده
عادل : انتي ليه بتعاندي .... دقيقة أجيب الكرسي من الظهرية .
نزلو طلبو و قعدو ياكلو ... اثناء ما هم قاعدين جا واحد بريطاني و معاه بنت سلم على عادل
عادل : doctor Divid how are you
دايفيد : fine , say hi to my girlfriend
عادل : hi miss glad to meet you , and this is my wife Nagam
جاسيكا : oh , you really hava a beautiful laydy
نغم : thank you, and nice to meet you
دايفيد : have a nice time with your wife and excuse us
بعد مامشو عادل عاين لنغم و ابتسم قال ليها بعد دا أحصنك قبل مانطلع لأن الانجليز عينهم حارة ... من قبيل زميلاتي الدكتورات و الممرضات مبهورين بجمالك حتى قالو لي زوجتك كأنها ملكة أفريقيا .. غايتو أنا حظي
نغم : مشكلتك بتجاملني أكتر من اللازم
عادل : و مشكلتك اليأس و الضعف
نغم : انا خلصت ممكن نمشي
عادل : جدا ‏( ألحان مغتصبة بقلم شيماء عثمان ‏)
وصلو البيت غيرت ملابسها ... عايزة ترقد على السرير قربت الكرسي و اتسندت المقابض ... بتحاول تنقل نفسها يدها اتزلقت ... الكرسي اتحرك رجع ورا ماقدرت تسيطر على جسمها وقعدت على الأرض ... عادل برا سمع الصوت جا داخل الغرفة مخلوع لقاها على الارض بتبكي و بتضرب رجلها بقوة ... قرب منها مسكها من أكتافها ... بقول ليها حبيبتي أهدي .. حصل خير ... نفضت يدينو منها ... و صرخت ابعد مني خلاص خليني في حالي
عادل : حاجة بسيطة ماتستحق الزعل دا كلو ... هسي برفعك السرير
نغم : ما عايزة حاجة خلاص ... حرام عليك رجعني أهلي ارجوك كفاية لحد كده
عاين ليها بإستغراب و سكت ... رفعها في السرير .. صلح رجلينها غطاها و قعد جنبها ... مسك يدها باسها و بنظرة كلها حنية قال ليها ... حبي مالك
نغم : مافي حاجة
عادل : ليه بقيتي كده
نغم : بقيت كيف ... اذا شايفني اتغيرت خلاص خليني ارجع وترتاح مني
عادل : حيرتيني يابت الناس ماممكن تعذبي نفسك و تعذبيني معاك
نغم : قلت ليك رجعني عشان كلنا مانتعذب
عادل : هو احنا بنلعب ... نغم انا بحبك و انتي عارفة الأن انتي زوجتي و ماعايز حاجة في الدنيا الا سعادتك ليه دايما بتخلي الأمور صعبة
نغم : لأنك ما عايز تسمعني ... كلمتك هي البتمشي ... اسألني عايزة شنو ... شوف انا مالي مش ترغمني على حاجات ما عايزاها ... كل كلامك أوامر و لازم أنفذ غصب عني حتى زواجنا كان بأمرك
عادل : اتزوجنا عشان بعشقك و بموت فيك ... و متأكد من حبك لي
نغم : شيل القناع دا و قول الحقيقة ... كفاية .. احنا عارفين انك اتزوجتني شفقة
عادل : شفقة !! ... انتي شايفة كده
نغم : كل الناس شايفين كده ماتكذب على نفسك ... عايز شنو من واحدة مشلولة عاجزة حتى انها ترقد في سريرها
عادل : للأسف كلامك صح !! انتي مجرد واحدة عاجزة ... عايزة تقنعي نفسك بالكلام دا اقتنعي . انتي حرة ... في شغلي شفت ناس زيك و حالتهم اسوء بمراحل لكن هم مختلفين عنك ... هم قامو اتحدو عجزهم طلعو
للدنيا .. كملو دراستهم ... نجحو ... حققو احلاهم ... اتزوجو انجبو اطفال ... عزيمتهم قوية ما اهتزت و اصرارهم غطى على عجزهم ... ناس قوتهم اخجلتنا احنا الناس السليمين ... على فكرة انتي عجزك مش في رجلينك عجزك في عقلك و تفكيرك ... عيدي النظر في حياتك انفضي العجز ... اهزميه و قومي انتصري على ضعفك خلي إرادتك اكبر من السما و ارسمي لأحلامك خريطة بين النجوم .... تصبحي على خير .
الليلة ديك مانامت ابدا قضت الليل كلو تفكير ... في الصباح طلعت من الغرفة لقتو نايم على الكنبة ... لما فتحت الباب صحى .. استغربت لوجودو سألتو .. الليلة ماعندك شغل
عادل بدعك في عيونو قال ليها الليلة شغال وردية ليل .... قام شال المخده و البطانية داخل الغرفة قال ليها ... أخد شور و اجي اجهز الفطور
نغم : انت ارتاح ... انا بجهزو
فضل يعاين ليها بدهشة ... قالت ليو .. تحب البيض مسلوق ولا عيون .... ابتسم و رد عليها .. عيون حلوة زي عيون حبيبي .
اخد شور طلع لقاها مجهزة الأكل .. و هو جهز السفرة نقل الأطباق ... فطرو مع بعض قال ليها .... المارتيديلا فيها سكر ولا عشان مسكتيها بيدك .... عاينت ليو و ابتسمت بخجل ... بعد ما خلصو عادل غسل العدة و نغم جهزت فنجانين قهوة ... قعدو في الصالة مع بعض .. عاين ليها صلح نظارتو و ابتسم ... بهمهم بكلمات مامفهومة ... نغم محتارة بتعاين ليو سالتو في حاجة ....
بنظرة دافية و ابتسامة عريضة قعد يدندن
ليك اسبوعين ماجيت مالك يازول خليتنا ... من دون اسباب جافيت ان شاءالله المانع خير
عشان عارف الناس رايدينك ديما بالأشواق راجينيك مابيرضو غيابهم عنك واليوم بشوفوه كتير

مرت الأيام ... نغم نفسياتها اتصلحت شوية و العصبية اختفت .... عادل معاها في كل خطوة في البيت في المستشفى .. ثانية مابغيب عنها ... بقت تقضي اليوم اما في المستشفى بتعمل فحوصات و لا تمشي المكتبة الجنبهم تقرا ... اتعرفت على جيران عرب بتطلع معاهم بعض الأحيان حديقة الحي .
مواعيد العملية قربت و اهلها ايام و يوصلو ... كانت فرحانه انها حتشوف امها و ابوها بعد غياب شهور لكن في نفس الوقت خايفة متوترة من العملية و بالها مشغول
في يوم بالمسا عادل رجع من الشغل لقاها في الصالة على الكرسي المتحرك ... لما سمعت صوت الباب مسحت دموعها و دارت وشها عشان ماينتبه
عادل : مساء حبيبي ورد
نغم : اهلا
عادل بإستغراب سألها ... مالو صوتك
نغم : مافي شي
قرب منها نزل على ركبو ... بعاين ليها و هي بتحاول تتحاشى نظراتو لكن ماقدرت تهرب منو .. رفع ليها راسها بيدو ... خاتي يد في حنكها و التانية مسك بيها يدها قال ليها ... بتداري دموعك مني لأنك عارفاها مابتكذب و عارفاني بقدر اقراهم .... عيونك بتقول حبيبتي موجوعة .. .. مالك قلبي ؟
نغم ماقدرت تحبس دمعتها اكتر ... هربت من عيونها سالك على خدها ... زح يدو من حنكها مسح الدموع و تاني كرر السؤال .... مالك يانغم
رفعت عينها عاينت ليو و ردت بصوت مبحوح .. انا خايفة
عادل : من شنو
نغم : من العملية .. لو مانجحت ... حفضل طول العمر على الكرسي دا ... عاجزة مشلولة طول العمر .. حفضل عالة على الناس الحولي و اشوف نظرات الشفقة في كل مكان
عادل : اول حاجة خليك متفائلة و شيلي الخوف من قلبك .... حاجتين بقتلو الانسان .. الخوف واليأس .... الخوف عدو الفرح و اليأس عدو النجاح لو سمحتي ليهم يتخللو تفكيرك خطوة واحدة للأمام ماتقدري تخطيها ... دايما خلي إيمانك و يقينك بربنا كبير و أن بكرة يجي عشان يمسح دمعة أمبارح ... شوفي مستقبلك بين السحاب ماتشوفيو في كهف مظلم ... اطلعي من سجن السلبيات الحابسة نفسك فيه ... اكسري قيود الخوف ما تخليك أسيرة افكارك عشان ماتتملك منك تدمرك .
كانت بتعاين ليو الدهشة في عيونها ... مسك يدها قال ليها ماتخافي بكون معاك و بأذن الله العملية تنجح تانيا مش عيب عليك تكوني زوجة أكبر جراح مخ و اعصاب و تخافي انا ما مالي عينك يامدام و لا شنو ... ختت يدها في فمها قعدت تضحك و هو بضحك معاها .
بعد يومين اهلها وصلو ... استقبلهم عادل في المطار جابهم البيت ... و نغم كانت منتظراهم بلهفة .. اول ماشافت امها وابوها صرخت عايزة تقوم تحضنهم لكن رجلينها خانوها ... سلمت عليهم بكت بأعلى صوتها بكى فرح ... بعد شوية سمعت صوت سامر اخوها جاي من برا رفعت راسها مستغربة .. دخل سامر قال ليها ... من عرفتك و انتي بكاية مستحيل تتغيري يالغم
نغم : ساااااامر ... يالله ماتتخيل مشتاقة ليك كيف لكن ما كنت عارفاك جاي !!
سامر : اتفقنا عليك انا و راجلك
نغم عاينت ل عادل هز راسو وابتسم ... قعدو الليلة ديك ونسة و ضحك حكاوي فقدتها زمن ... امها دخلت معاها الغرفة سألتها من احوالها و فتحت الشنطة تفرجها في الحاجات الجابتها معاها .. نغم قالت لامها .. شوقي ليكم مايتوصف ياماما
عفاف : وانا والله يابتي ماتتخيلي بعداك كان ساهل .. اسالي ابوك الليل كلو ما بنوم و بالنا مشغول عليك
نغم : خليك الليلة معاي عايزة انوم في حضنك زي زمان
عفاف : دا كلام شنو يابت ... اطرد الراجل من غرفتو
نغم بخجل ... اصلا عادل بنوم على الكنبة برا
عفاف : كيف !! بعرفك عنيدة لكن ماكده ... انا ماربيتك بالطريقة دي .. عادل راجلك و له حقوق عليك هسي يقول شنو ماعلمناك تحترمي زوجك
نغم : ياماما الحكايه ماكده
عفاف : الحكاية شنو يااختي
نغم : من جينا قال لي اخدي راحتك في غرفتك و طلع ... بعدين معاه حق واحدة في ظروفي دي مستحيل تصلح تكون زوجة .... نزلت راسها وقعدت تبكي ... امها قربت منها حضنتها مسحت دموعها و نومتها في حضنها .
دقت ساعة الصفر و عملية نغم فاضل ليها ايام .. ‏( ألحان مغتصبة بقلم شيماء عثمان ‏)
دخلت المستشفى عشان تكمل الفحوصات و تستعد ... يوم العملية كلهم معاها حتى احمد صاحب عادل و زوجتو ولاء ... نغم لا قدرت تنوم الليلة ديك ولا قدرت تتخلص من الخوف والقلق ... امها واقفة على يمينها ماسكة يدها و ابوها بشمالها خاتي يدو على راسها بقرأ عليها .... باب الغرفة دخل عادل و معاه تلاتة ممرضات طلبو من اهلها يطلعو و بداو يجهزوها للعملية .. اخدوها على النقالة و ماشين بيها على غرفة العمليات .. بتعاين حولها النظرات مشتتة و الدموع محبوسة ... نبضات قلبها بتسابق الثواني .
سامر حضنها قال ليها خليك قوية ... امها بتبكي حضنتها ماقدرت تقول حاجة اما ابوها و دعها بدعوة حبس دموعو و ابتسم هي عيونها عليه لحد ما دخلو غرفة العمليات بتتلفت بخوف ... شايفة الادوات و الأجهزة ... الأنوار فوق راسها ... ريحة الأدوية .. صوت الأجهزة المخيف ... نظرات الممرضات و كلماتهم .. بداو يركبو ليها جهاز تخطيط القلب .. قياس ضغط الدم ... و الدربات .. عايزة تصرخ تبكي لكن الآهات محبوسة
... ظهر عادل لابس لبس العمليات شافتو دمعتها نزلت ... قرب منها قال ليها .. عارف الخوف مسيطر عليك لكن مش اتفقنا نخليها على الله ... حبيبتي دا وعد قطتو على نفسي اعمل المستحيل و اكتر عشان اشوف ابتسامتك و ارجع فرحتك من جديد ... عايز انغام قلبي ترجع لي عايز صدى ألحانها يضرب على أوتار الوتين ... العملية دي تفرق عن كل العمليات العملتها في حياتي ... عادة بدخل الغرفة عشان قسم أقسمته ان اساعد اي انسان محتاج و كل الاحتمالات واردة اما اليوم احتمال واحد بس هو انك تطلعي من هنا على رجلينك لأن في حياة ما عشناها منتظرانا لأن في رقصة تجمعنا ما رقصناها و في أغنية أنتصار مفروض نغنيها سوا ولأن الأحلام الحلمنا بيها عايزين نحققها .
عيونها في عيونو ... قالت ليو ثقتي فيك اكبر من الدنيا و كلماتك تكفيني ماعايزه إلا نكون سوا طول العمر
عادل : بحبك
نغم : أنت جيت دنياي مختلف عن كل البشر ...... لا صديق و لا حبيب ..... أنت حياة
عادل : إنت قطعة موسيقية تضخ في قلبي الحياة
نظراتهم لخصت كل كلمات العشق و الغرام ... فضلت عيونه على بعض لحد ما الممرضة ختت ليها كمامة الأكسجين و البنج سرا في جسمها ... جفونها تقلت و بدأت تشوف طشاش .. صورة عادل أختفت تدريجيا و مافي إلا الضلام ... غمضت عيونها و غابت عن الوعي .
عادل قلبو على حبيبتو لكن مطلوب منو الصمود ... عفاف برا دموعها ماوقفت و مجدي ابوها ماسك مصحف بقرا فيه ... اما سامر غلبو القعاد شويه يقيف وشوية يطلع ... يرجع تاني .... مرت الساعات و انتهت العملية ... نغم دخلوها وحدة العناية المكثفة .... عادل اول ما طلع عفاف جرت عليه مسكت يدو سألتو ... طمني ياولد نغم كيف
عادل : ان شالله حتكون بخير
عفاف : يعني العمليه نجحت ... حتمشي تاني
عادل : لما تفوق من البنج نشوف النتيجة
مجدي : ماكده ياعفاف خلي الولد يرتاح شوفي حالتو كيف عيونو محمرة و وشو مخطوف ... ارجع البيت ارتاح و نوم شويه
عادل : خليني اشوف نغم تمشي عشان ارتاك
مجدي ربت على كتفو قال ليو .... انتو تعبتو يا اولادي و اكيد ربنا بجبر خاطركم
عدا يومين ... نغم فاقت و كل العيون منتظرة تشوف النتيجة ... دخل عادل مع الدكتور و طلب من الممرضة نتائج الفحوصات ... قاعد يقرو في القراءات و يتكلمو بصوت واطي ... بعدها جات اللحظة الحاسمة .. الدكتور جاب جهاز و بحاول يقيس استجابة الأعصاب .... سألها في إحساس هزت راسها بمعنى لا ..... تاني خت الجهاز فوق الرجل التانية و كرر السؤال قالت ليو لا .... عاينت ل عادل في خوف ... كان واقف جنبها ماسك يدها قال ليها عادي حبيبتي وارد يحصل كده من أول مرة
الدكتور بحرك الجهاز على رجلها على امل يلقط أي استجابة من اعصابها لكن مافي شي ... نغم عيونها اتملو دموع ... قعدت تبكي
عادل : حبيبتي اهدي شوية
الدكتور : ارتاحي هسي و بنعيد المحاولة مرة تانية
نغم بصوت عالي و دموعها على خدها .... قالت ليهم .. ماعايزة اي محاولات ولا عمليات و لا اي حاجة
عادل : نغم اهدي في شنو
نغم : مافي حاجة ... انت لسا مافهمت انا مكتوب علي اعيش باقي عمري على الكرسي الملعون دا
عادل : على فكرة النوع دا من العمليات النتيجة فيها مابتكون فورية لازم نصبر
نغم : كفاية حرام عليك ياخ ... ماتلعب بأعصابي اكتر .. انا حفضل مشلولة للابد ... نفضت يدها منو و قعدت تضرب تضرب أرجلها بقوة تبكي وتصرخ ... عادل بحاول يهديها ماسكها من يدينها لكنها بتبكي بطريقة هستيرية و بتتحرك يمين و شمال على السرير .... عادل ماقدر يسيطر عليها ... فجأة فكاها منطط عيونو مندهش بعاين ليها .. الدكتور .. الممرضات و كل الموجودين في الغرفة مجمدين نظرهم نحوها من هول الصدمة ماقادرين يتكلمو ..... نغم في حالتها الجنونية ما رجعت لوعيها إلا بعد ما سمعت صرخة امها .... نغغغغغغغغغم !!!
وعت على نفسها واقفة على رجلينها في نص الغرفة .

نغم مصدومة من نفسها أكتر من صدمة الحولها فيها ... امها جات حضنتها و فضلو يبكو مع بعض مسافة ... جنبها عادل ماسك يدها بعاين ليها و عيونو غرقانة سعادة قرب منها و بصوتو الكلو حنية قال ليها مش قلت ليك في طريق احلام مفروض نمشيو سوا باس راسها وحضنها ... شعرت بالتعب و رجلها ماشالتها قربت تقع ... عادل ساعدها تقعد على السرير قال ليها مشوار الألف ميل ببدأ بخطوة و انتي مشيتي خطوات ... بخوف سألتو يعني حقدر أمشي
عادل : بأذن الله تمشي و تجري كمان لكن محتاجة جلسات علاج طبيعي و تمارين و ترجعي لينا زي زمان
نغم : يعني لسا حأنتظر
عادل : في حاجات تستحق الأنتظار و الشمس دايما بتطلع بعد الليالي الطويلة ... ابتسمت بخجل و سكتت ‏( ألحان مغتصبة بقلم شيماء عثمان ‏)
عدت شهور و ايام ....
نغم مواظبة على جلسات العلاج الطبيعي و عادل معاها خطوة بخطوة لحد ما المراد اتحقق و اتمكنت من المشي بدون مساعدة ... بعد رحلة طويلة من الالم والدموع خاضوها سوا .. ايدينهم مع بعض .. لما اكتمل العلاج و اتماثلت للشفاء ... سافرو باريس شهر عسل حقيقي يشهد على بداية حياة جديدة كلها حب و غرام و كتابة أول كلمات ليهم في كتاب النجاح مخطوطة بأحرف من فرح على أسطر الأمل و صفحات العزيمة .
رجعت السودان تتشارك فرحتها مع احبابها و تحضر عرس ربى و طارق وشهد الأجلو عرسهم مخصوص عشانها .. ربى اتزوجت صاحب ماهر زوج رؤى و سافرت معاه امريكا .. اما نغم رجعت بريطانيا و كملت دراستها هناك .
بعد مرور خمس سنوات ....
في لندن ... نغم في المطبخ بتحضر الفطور ... عادل جا داخل و بحاول يربط الكرفته .. سألها حبيتي ماشفتي نظارتي ؟؟ .... عاينت ليو وابتسمت جاوبته .. كل يوم بتسألني نفس السؤال و انت عارف الحرامية الصغيرة منو
عادل : لو سمحتي ماتقولي على بنتي حرامية
نغم : مش هي البتخبي النظارة عشان ماتمشي الشغل و تخليها
عادل : بتعمل كده عشان بتحب ابوها و وارثه شقاوة امها و عيونها الحلوة المجنناني
نغم ابتسمت بخجل و بتعاين ليو .... فجأة صوت رقيق قريب من صوت العصافير بردد بابا ... ماما .. انا صحيت و انتو مافي ... عادل شالها و حضنها ... حبيبة قلب بابا الكسلانة ... بشاغلها و ببوسها ... و هي بتلعب بدقنو ... عاينت لنغم قالت ليها .. ماما بليز ماعايزة امشي الحضانة
نغم قربت منها باستها ... وقالت ليها ... حياتي ليان .. ماما وبابا عندهم شغل و انتي لازم تمشي الحضانة عشان تلعبي مع اصحابك
عادل : اوعدك يوك اجازتي نطلع انا وانتي وبس نلعب ونعمل كل حاجة عايزاها ... هسي جيبي لي نظارتي
ليان : حاضر بابا
نزلها تجيبها ... نغم بطرف عينها قالت ليو ... ياترى انا معزومة ولا المشوار دا خاص
عادل : بطلي نفسنة و غيرة من بنتك ... ايوا خاص انا وليان وبس
نغم : ياسيدي ربنا يسعدكم ... سكتت بتعاين ليو بغيظ
ابتسم قرب منها باس راسها ... قال ليها معقول في حاجة تتم بدونك ... معقول الحياة تستمر بدون لحن يا ألحان حياتي .
ليان جابت النظارة .. ادتها لأبوها شالها و عايز يطلع ... نغم ندهت عليه .... تعال الفطور ... رد عليها اتأخرت .... لحقتو جنب الباب ... قالت ليو طيب انتظر
عادل : في حاجة
نغم : حتطلع كده ؟ .. عايز الناس يقولو مرتو مامهتمة بيه .. وقعدت تصلح ليو الكرفتة ... اصلك ما عايز تتعلم تربطها
عادل : اتعلم ليه و حبيبتي موجودة .... باس يدها ودعها و مشى
قفلت الباب ... سمعت صوت التلفون بضرب ... شافت المتصل سامر ابتسمت و ردت عليه
سامر : أختي و حقل ألغامي مشتاق ليك
نغم : ياخ احترمني لو مره واحدة انا بقيت ام
سامر : حتى لو بقيتي حبوبة تفضلي لغم ... المهم جايه تخريجي ولا حتخذليني
نغم : معقول انا ما أجي .... اخدنا اجازاتنا خلاص وكلها اسبوعين و نكون معاكم ... و ليان يوميا في سيرتكم ... متين تمشي لجدو و خالو سامر
سامر : قولي ليها خالو مشتاق ليك و لما تجي يشبعك هدايا و طلعات .
بعد اسبوعين سافرو ... اول ما وصلت بيتهم وقفت قدام الباب سمعت صوت من بعيد ... يحيى ... يحيى .... تعال يا يحيى ..
قلبها طلع من مكانو و بقتت تتلفت كأنها بتفتش عليه ... سامعة صوتو ... شاعرة بوجوده .. شايفة صورتو قدامها ... بتعاين لشباك غرفتو يمكن المستحيل يتحقب و تلقاه واقف بشاور ليها زي ما كانت متعودة
_ يحيى ... ياولد تعال ..
نغم شايفة ولد عمرو ستة سنوات تقريبا طالع من بيت ناس يحيى وراه ياسر أخوه ... لما شافها جا وسلم عليها
ياسر : زمن طويل ماشفتك ... حمدلله على السلامة
نغم : الله يسلمك .. كيفك
ياسر : كبرنا و عملنا اولاد ... سلمي على يحيى ولدي
نغم : يشبه عمه كتير .. الله يرحمه
ياسر : ياريت يشبه عمه ... اصلي اشتقت ليو
نغم : كلنا اشتقنا ليو
حفلة تخرج سامر كانت مع زمن الاجازات ... كلهم حضروها ... طارق وشهد جو من الامارات ... ورؤى كمان جات .... ربى جات مع راجلها ... ورجعو تاني زي زمان ... سهرات و ونسات وليالي طويلة من الضحك والسعادة .
لكن في يوم نغم كانت قاعدة تتونس مع امها .. جا سامر قاى ليها في راجل كبير
في الصالون من عادل و عايز يشوفك ضروري ... استغربت شديد سألتو ... منو الراجل دا ... سامر رد عليها أول مرة اشوفو ... لبست عباية و طلعت تقابلو ... كان بتكلم مع عادل سلمت عليه و قعدت جنب زوجها
_ دي اول مرة نشوف بعض يابنتي لكن انا بعرفك معرفة شخصية
نغم : عفوا عمو ... ممكن اعرف اسمك على الاقل
_ معاك اللواء عبدالعزيز
نغم : انت ... اااا
عبدالعزيز : ايوا ... انا ابو سارة ... بعد عرفت حقيقة الحصل سالت عنك كتير و عرفت كل الحصل ليك .. كنت متمني اشوفك و لما وصلني خبر تواجدك في البلد جيت طوالي ... اولا عشان أعتذر عن الحصل بسبب بنتي و عن كل المعاناة المريتي بيها و كلي أمل تقبلي أعتذاري و تسامحيني
نغم : العفو منك يا عم ... قلبي مافيو اي حاجة و الحصل انتهى و اتنسى
عبدالعزيز : كلامك دا بشجعني اقول طلبي التاني الماعارف اقولو ليك كيف ... والله يابنتي الخجل اكل وشي
نغم : اطلب ياعمي و راسك مرفوعة
عبدالعزيز : لو تقدري تجي معاي تشوفي سارة ... يمكن زيارتك تخفف عنها وربنا يتلطف بحالتها
نغم : سارة مالها ؟؟؟ !!!
عبدالعزيز : لما تشوفيها تعرفي
نغم : هسي عايزة اشوفها .... التفتت على عادل قالت ليو ... ممكن نمشي
عادل : اكيد
طلعو مع بعض على بيت ناس سارة ... عم عبدالعزيز وصل نغم لحد غرفة سارة فتح الباب قال ليها اتفضلي ... دخلت و فضلت واقفة ماقادرة تصدق عيونها ولا قادرة تستحمل المنظر .... دموعها لاشعوريا نزلو على خدودها ... سارة قاعدة على الارض ... شعرها منكوش .. ملابسها مبهدلة .. وشها شاحب ... و قدامها كمية من الألعاب المكسرة ... ماسكاهم بتلعب بيهم ... بتتكلم معاهم بتمتمه ..
أ أ أ نا مممشيت ااالجامعة أ ا اابقى د د كتورة أ أشرف سافر ب بعيد .... س سامي سافر . ... نغم و و وقعت من فوووووق أتكسرت .... لا لا لا نغم صحبتك ع عيب يا سارة .... أشرف م م مشى تاني مابغني .... أ ابوي جاب لي ع ع عريس د د دكتور ... أ انا برضو دكتورة ... ن نغم تغني في عرس سارة ... أشرف يغني في ع عرس سارة ..
نغم ختت يدها في فمها و بتبكي بدون صوت ... بعد فترة سارة انتبهت لوجودها عاينت ليها بلا مبالاه قالت ليها ن ن نغم ا ااانتي جيتي تغني
نغم جرت عليها حضنتها بتقول ليها واااي ياسارة ياوجعة قلبي عليك ياصحبتي ليه عملتي فيني و فيك كده لي ماصدقتي ان في ناس بتحبك و كانت عايزة تساعدك ليه ماسمعتيني لما قلت ليك ماعندي ذنب ليه جبتي العذاب ورسمتيه في سكتنا
سارة ماسكة الالعاب بتلعب بيهم و تتكلم معاهم ... نغم ما استحملت المنظر و طلعت من الغرفة منهارة .. لقت عم عبدالعزيز و عادل بتكلمو
نغم : الحصل ليها شنو و كيف وصلت للحالة دي ياعمو
عبدالعزيز : في يوم الحادث جات قالت لي ماشة تقعد مع خالتها في البلد لانها زهجانة و انا زاتي سافرت كان عندي شغل ... لما رجعت الجيران قالو لي الشرطة جات كم مرة و سألت منكم ... بعدها عرفت الحصل مشيت ليها زعلان ضربتها وحبستها منعتها الطلعة و الناس غلطتي الوحيدة اني ماسلمتها الشرطة ... شوية شوية حالتها النفسية اتدهوت لحد ماوصلت للحالة دي .. عرضناها لكم دكتور دخلت المصحة كم مرة لكن بدون فايدة حتى ان اخوها سامي جا عشان يسفرها تتعالج بس عرفنا ان مافي أمل ... كنت بفتش على الولد الكان معاها و ساعدها لكن للأسف عرفت انو سافر خلى البلد ... حاليا انا مكتوف الايادي ما عارف اعمل شنو ولا اتصرف كيف قلت يمكن لو شافتك حالتها تتحسن
نغم : زعلانه عليها شديد و ابدا مااتمنيت يحصل معاها كده
عبدالعزيز : دا من طيب أصلك يابنتي و للمرة التانية اعفي لينا
نغم : ماشايلة اي حاجة في قلبي ناحيتها و بتمنى ترجع زي زمان واحسن
نغم طلعت من بيت ناس سارة موجوعة و قلبها محروق عليها .
لما قربت اجازتهم تنتهي و مفروض يرجعو .... قعدت مع ابوها و عادل يتناقشو
مجدي : ماتطولو الغياب يااولاد تعالو كل سنة خلونا نشوفكم
عادل : ان شالله ياعمي اصلا عندنا مشروع وبقينا ملتزمين كل سنة نجي
مجدي : مشروع شنو
عادل : اتفقنا انا و مجموعة من زملائي الدكاترة المغتربين على مختلف تخصصاتهم انو نجي بطريقة دورية و نعمل عمليات مجانية ... و متابعة للمرضى المحتاجين ... كمان زملائنا الهنا العندهم مستشفيات و عيادات ساعدونا ودعمونا في المسألة دي
مجدي : حاجة رائعة جدا ولفته جميلة منكم يااولاد ... زمان كان عندنا حلم انا واصحابي المهندسين نساهم في بناء مستشفيات و مدارس و دور للعجزة لكن الحلم اتعطل شوية ... ان شالله نرجع نتفق تاني و الحلم يبقى حقيقة
نغم : كلنا يد بيد نساعد اهلنا و بلدنا ك رد جميل و واجب علينا ... كل فرد يقدم ولو جزء بسيط من البقدر عليه ... عشان نعلي اسم بلدنا فوق و عشان اهلنا بستاهلو
مجدي : الله يبارك فيك يابنتي .... اشتقت لكلماتك الحلوة دي و مبسوط بيك و انا شايفك اتخطيتي كل الازمات وكملتي حياتك بإصرار ... لكن ماكنت عايزك تتخصصي جراحة عشان بيتك و بنتك
نغم : اتخصصت جراحة قلب عشان وعد قديم كان لازم أوفي بيه .
يوم السفر مشو المطار كلهم و كانو معاهم اهلهم يودعوهم .... طارق
مع شهد سافرو ... رؤى برضو سافرت اما ربى كانت حامل و تعبانة أجلت سفرها ... نغم ودعت امها ... ابوها ... سامر .. نور ام طارق ودعوهم و دخلو صالة المغادرة ... عادل شال الجوازات يخلص الاجراءات و هي قاعدة مع ليان على الكرسي ليان قالت ليها ... ماما عايزة موية
نغم : حاضر حبيبتي ... دقيقة اشوف مكان اجيب ليك منو ... خليك هنا
مشت نغم اشترت مويه و جات ما لقت ليان في مكانها ... جن جنونها وبقت متوترة تناديها ليان ... ليان من بعيد شايفاها واقفة مع ولد اكبر منها بسنة أو سنتين تقريبا ... مشت عليها معصبة بتقول ليها .. مش قلت ليك اقعدي مكانك اتحركتي ليه
ليان : كنت بتكلم مع صاحبي
نغم : منو صحبك دا .... عاينت للولد سألتو ... وين ماما ياشاطر
الولد أشر بيدو وراها قال ليها ... دا بابا جا
نغم إلتفتت عايزة تعاتب الاب على اهماله ... شافت راجل طويل لابس زي كابتن طيار ... نططت عيونها مصدومة و هو مصدوم أكتر منها
_ نغم !!! ... انتي نغم مجدي ؟ !!
نغم : سامي !
سامي : يااااه زمن منك ... كيفك
نغم : الحمدلله
سامي : الوالد قال لي كنتي في بيتنا و اتحسرت جدا اني مالاقيتك لكن الصدفة جمعتنا تاني
نغم : هي كده الحياة ... نتلاقى ... نتعارف .... و نرجع تاني أغراب
سامي : فعلا ... الظاهر اتعرفتي على أشرف ولدي
نغم : اسمو أشرف ؟
سامي : ايوا .... دي بنتك ؟
نغم : بنتي ليان .... عن أذنك لازم امشي
سامي : دقيقة ... كنت عايز اقول ليك حاجة
نغم : مايحتاج ... خلي كلماتك معاك
سامي : لكن لازم تعرفي .... انا ...
نغم قاطعتو .... احنا كملنا حياتنا و استمرينا .... خلينا كده مكملين .... فرصة سعيدة .... مسكت يد بنتها و مشت .... ليان بتسألها ... ماما دا منو ؟ ابتسمت و قالت ليها .. ذكريات قديمة ... ليان بإستغراب قالت ليها يعني اسمو عمو زمان .
نغم شافت عادل شايل الجوازات و جاي عليهم ... بسأل ... كنتو وين ؟ اتأخرنا
نغم : يلا حبيبي خلاص جينا
شاب الشنط و مشو على الطيارة ... و سامي من بعيد واقف يعاين ليهم .
عفاف و نور برا واقفين جنب بوابة المطار ضحكت عفاف و قالت لنور ... النهاية عند نقطة البداية !
نور : قصدك شنو
عفاف : من المكان دا القصة بدأت و منو أنتهت ... جينا أنا وانت و الاولاد قبل كم سنة خايفين عليهم و احلامنا فيهم .. حققو الاحلام و حلقو بعيد
نور : احنا سلمناهم الراية و خليناهم يكملو ... هسي جا دورهم يبنو مستقبلهم ويرجعو .... كل الطيور المهاجرة بتعود
عفاف : صدقتي يارفيقة العمر ... مشو هم و فضلنا انا وانت ورجالنا العجايز برانا زي زمان
قعدو يضحكو و مشو البيت .. عفاف قالت لسامر تعال شغل لينا الاسطوانة حقة حفلة التخريج مع الجوطة ماقدرنا نشوفها
نور : كانت حفلة حلوة خصوصا لما تاني شفنا اولادنا بعزفو وبغنو .... رجعو لينا ايام زمان .. ايام فرحتنا مع كل لحن من جيتار طارق و نغمة من آلة كمان ربى و عذوبة صوت نغم
سامر : يعني انتو مافرحانين بي عشان بقيت مهندس قدر الدنيا و فرحانين بشوية المجانين ديل يغنو ليكم ... دا انتهاك لحقوقي و انا اطالب بتعويض مادي و معنوي عشان اداوي قلبي المجروح
عفاف : شغل الاسطوانة قبل ما اجدع الريموت أجرحك بالجد
سامر : ليه القسوة دي يانبع الحنان
قعدو يضحكو وما سكتو الا على صوت عزف طارق و ربى واقفين على المسرح في نصهم سامر بروب التخريج ... شهد ماسكة ولدها بعاين لأبوه و عادل شايل ليان البتشاغل في أمها ماسكه المايك و بترسم ألحان الحياة لوحة مسموعة تأسر قلوب الحاضرين
نقابل ناس نفارق ناس و ماشية الحياة عادي ... حال الدنيا بيتغير ما بين الثانية و التانية ح نعمل ايه
و دا جارح و دا مجروح ودا عايش على الماضي و احوالنا دي بتحير و لو نرضى ح تحلى لنا بنزعل ليه
و مين الدنيا دايمه له ما حدش ضامن الأيام يابخت الي رضى بحالو و فرق بين حلال وحرام🎶
سؤال و اجابته عارفينها في يوم ما نسيبها واخدين ايه مادام سايبينها سايبينها ح نتضايق و نزعل🎶 ليه
نصيحة عيش و ماتخليش في حاجة شاغلة تفكيرك غير الفرحة و غير ضحكة مابتفارقش في ملامحك و مش بتروح🎵
ترتب ايه وتحسب ايه نصيبك كلو حيصيبك لكن عافر مع الفرصة و ماتسيبهاش في يوم ابدا تضيع و تروح🎶
دقيقة بص كده حوليك ح تلقى شمس بتنور و بعديها قمر في عز الليل سبحانو من صور منور ليك🎶
تملي الامل موجود قريب للشايفينو ح تتفاءل ح تضحك لك في غمضة عين ح تبقى الدنيا ملك ايديك🎵
حياتنا ساعات بنرسمها و بنجملها بالألوان في لون نختارو يكتمها ولون يدي لحياتنا آمان🎵
همومك بكرة حتعدي مافيش حاجة مابتعديش الحياة عايزاك تكون عِندي وكل ما تقوة فيها تعيش🎶

